ފިތްޖެހި ފާނަ - ވިކިޕީޑިއާ\nފިތްޖެހި ފާނަ (ސައިންޓިފިކް ނަން: Epinephelus faveatus)ނުވަތަ (އިނގިރޭސި ބަހުން: Bigspotted grouper)އަކީ ރާއްޖޭގެ ފަރުފަޅުތަކާއި ހާހަލާއި ތިލަތިލައިގައި އުޅޭ މަހެކެވެ. މިއީ ހިމަތޮޅިކޮށް ހުންނަ ފާނަ އެކެވެ. ދިވެހިންކުރާ ކެޔޮޅު ކަމުގައި މަދުމަދުން މިމަސް ބޭނެއެވެ. އަދި މިއީ ދިވެހިން ކެއުމަށް ބޭނުންކުރާ މަހެކެވެ. މަހުގެ ކަރުތާފަތުގެ ކުރީބައިގެ ކައިރިފަށް ހުންނަނީ ކަށިކޮށެވެ. އެންމެ ބޮޑުވެގެން 51 ސމ އަށް ބޮޑުވާ މިމަސް ވަރަށް ތިލައިގައި ވެސް އުޅޭ ކަމަށްވެއެވެ.\nމަހުގެ ބުރަކަށިމަތީ ކޮތަރިބައިގައި ހަރުކޮށް ހުންނަ 11 ކައްޓާއި، 15 އާއި 17 އާއި ދެމެދުގެ އަދަަދަކަށް މަޑު ކަށި ހުރެއެވެ. ބަނޑުދަށް ފަރާތު ކޮތަރިބައިގައި ހަރުކޮށް ހުންނަ3ކައްޓާއި މަޑުކަށީގެ 8 ކަށި ހުރެއެވެ.މަހުގެ ކަންފަތުގައި 18 އާއި 19 އާއި ދެމެދުގެ އަދަދަކަށް މަޑުކަށި ހުރެއެވެ.މަހުގެ ނިގޫފަތް ހުންނަނީ ވަށްކޮށެވެ. ހަށިގަނޑުގެ ހުޅުނބުތައް ހުންނަނީ އޮމާންކޮށެވެ.\nފިތްޖެހި ފާނައިގެ ކުލައަކީ މުށިކުލަ އެވެ. މަހުގެ މުޅި ހަށިގަނޑުގައި މުއްޓާއި ކަޅުކުލައިގެ ލައްތަކެއް ހުރެއެވެ. މިލައްތަކުގެ ދޭތެރެތައް ހުންނަނީ ފަނޑު މުށިކުލައެއްގައެވެ. ތަފާތު ސައިޒުތަކުގެ މަސްމަހުގައި މިލައްތައް އެތުރިފައި ހުންނައިރު ހުންނަނީ ވަރަށް ރީތިކޮށް ފިތްފިތަށް ކަމުން މަހުގެ ނަމަކަށް ފިތްޖެހި ފާނަ ކިޔާފައިވަނީ އެވެ. މިބާވަތުގެ ކުދިމަހުގައި ހުންނަ ލައްތައް ބޮޑެތި މަހަށްވުރެ މާބޮޑެއްޗެވެ.\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ 21 ޖޫން 2008، 15:50 ގައެވެ.


ގޭތެރެ ޒީނަތްތެރި ކުރަން މަނީ ޕްލާންޓް ހައްދާނެ ގޮތް\nFebruary 26, 2020 21:17:31\nގޭގައި މަނީ ޕްލާންޓް ހެއްދުމަކީ މާ އުނދަގޫކަމެއްނޫނެވެ. މާބޮޑު އަޅާލުމެއް ބޭނުންނުވާ މިގަހަކީ ގޭތެރެ ޒީނަތްތެރި ކޮށްލުމަށް ފަސޭހައިން ފެނުގައި އަދި ވެލީގައިވެސް ހައްދާލެވޭ ބަލާލަން ރީތި ގަހެކެވެ.\nއާންމުގޮތެއްގައި ގޭތެރެ، އޮފީސް ފިޙާރަ ފަދަ ތަންތަން ޒީނަތްތެރި ކުރުމަށް ބޭނުންކުރާ މަނީ ޕްލާންޓަކީ ވެލަަށް ދެމޭ ގަހެކެވެ. ހުދު، މަޑު ރީނދޫ އަދި ފެހިކުލަ ހުންނަ ފަތްތަކެއް އެކުލެވޭ މަނީ ޕްލާންޓަކީ ގަސްއިންދަން ބޭނުންކުރާ ޖެލީގައިވެސް ހައްދާލެވޭ ގަހެކެވެ.\nބައެެއްހޯދުންތަކުން ދައްކާގޮތުގައި ގޭތެރޭ މާހައުލުގެ ވައި ސައިފުކުރުމަށްވެސް މަނީ ޕްލާންޓް އެހީ ތެރި ވެދެއެވެ.\nމަނީ ޕްލާންޓަށްކިއާ ސައިންޓިފިކް ނަމަކީ "އެޕަޕްރެމްނަމް އޯރިއަމް" އެވެ. މީގެ އިތުރުން މި ގަހަށް އާންމުކޮށް ކިޔާ ނަންނަމުގެ ތެރޭގައި " ޕޮތޯސް" "ސިލްވަރ ވައިން" "ޑެވިލްސް ވައިން" ހަންޓަރސް ރޯބް" އަދި " ސޮލޮމަން އަައިލެންޑްސް އައިވީ" ވެސް ކިޔާ އުޅެއެވެ.\nމަނީ ޕްލާންޓް އިންދުމަށް ގަހުން ކުރިކޮޅެއް ކަނޑައިގެން އިންދިދާނެއެވެ. ކުރިކޮޅު ކަނޑާއިރު ކޮންމެސް ވަރަކަށް ގަހުގެ ވަކި ހިމެނޭ ކުރިކޮޅެއް ކަނޑާލުން މުހިންމެވެ. ކުރިކޮޅުފެނަށް ޖަހައިގެން ނުވަތަ ވެލީގަ އިންދައިގެންވެސް މޫލެއްވިދާނެއެވެ. ނަމަވެސް ފެނަށް ޖެހުމުން މޫފައިބާލެއް އަވަސްވެއެވެ. އާންމުގޮތެއްގައި2ހަފްތާތެރޭގައި މަނީ ޕްލާންޓުން މޫފައިބާނެއެވެ. ފެނުގައި ބަހަށްޓައިގެން މޫފޭބުމުންވެސް ވެލީގައި އިންދިދާނެއެވެ.\n"ދަ ލިވިންގ ޕިރަމިޑް" މި ސްޓައިލައަށް މަނީ ޕްލާންޓް އިންދުމަށް 12 އިންޗި ހުންނަވަރުގެ ޕޮޓަަކަށް ވެލި އެޅުމަށްފަހު ޕޮޓިގެ މެދުގައި ދަނޑިގަނޑެއް ރަނގަޅަށް ހަރުލާވަރަށް ބާރުކޮށް ހަރުކޮށްލާށެވެ. މިގޮތަށް އިންދާއިރު މަނީ ޕްލާންޓްގެ ދެ ކުރިކޮޅު ބޭނުންކުރުމުން ގަސް ހެދޭއިރު ގަސް ރީތިވެފަ ބޮޑުކަމަށް ދައްކާނެއެވެ. ޕޮޓުގެ ދެފަރާތުގައި ދެކުރިކޮޅު އިންދާށެވެ.\nމަނީ ޕްލާންޓް ހެދެމުން ދާއިރުގަ މާގަދަ އަވި ދީފިނަމަ ގަސް އަނދާގޮތް ދިމާވާނެއެވެ. އެހެންކަމުން ކުޑަކޮށް ހިޔާއޮންނަ ތަނެއްގައި ޕޮޓު ބަހަށްޓައިގެން ގަސް ހައްދަން މަސައްކަތް ކުރާށެވެ. ގޭގެ އެތެރޭގައި ބަހަށްޓަން ތައްޔާރުކުރާ ގަހެއް ކަމުގައި ވިޔަސް ފުރަތަމަ ބޭރުގައި ބަހައްޓައިގެން ހެއްދުމުން ގަސް ރީތިކޮށް ހެދިގަންނާނެއެވެ.\nމަނީ ޕްލާންޓަކީ ވަރަށް ފެންބޭނުންވާ ގަހެކެވެ. ވެލިގަނޑުހިކިފައި ނުހުންނަވަރަށް އަދި ވެލިގަނޑުމާބޮޑަށް ޗަކަ ނުވާވަރަށް މަނީ ޕްލާންޓަަށް ފެންދެމުން ގެންދާށެވެ. މަނީ ޕްލާންޓަކީ ވާރޭވެހޭ މޫސުމަށް ވަރަށް ރީތިކޮށްހެދޭ ގަހެކެވެ. މަނީ ޕްލާންޓް ގަސް ވެޔޮދެމި ހެދެން ފެށުމުން ކުރިން ޖަހާފައިވާ ދަނޑިބުރީގައި ވެޔޮގަނޑު އެއްސިދާނެއެވެ. އައްސާއިރު އާދައިގެވަރަކަށް މާ ބާރު ނުކޮށް އެއްސުމަށް ސަމާލުކަން ދެއްވަން ވާނެއެވެ. މިގޮތަށް ވެޔޮގަނޑު ހެދެމުންދާވަރަކަށް އައްސަމުން ބޭނުން ޑިޒައިނަކަށް ދަނޑީބުރީގައި ގަސް އޮޅުވަމުން މަނީ ޕްލާންޓް ހެއްދިދާނެއެވެ.\nރާއްޖެއިންވެސް ފަސޭހައިން ލިބެންހުންނަ، މިގަސް ބޭނުންކޮސްގެން ގޭތެރި ޒީނަތްތެރި ކުރުމުން ގޭތެރެއަށް ހިތްހަމަޖެހުން ގެނެސްދޭ ގަހެކެވެ.\nގަސް އިންދުން މަނީ ޕްލާންޓް ގޭތެރެ ޒީނަތްތެރި ކުރުން


50 dollar vagah negi meehaku 36 aharu fahun minivan koffi | Mihaaru\nކެނާޑް ކޯޓުގައި. --ފޮޓޯ:ސީބީއެސް\n50 ޑޮލަރު ވަގަށް ނެގި މީހާ 36 އަހަރު ފަހުން ދޫކޮށްލައިފި\n31 އޯގަސްޓް 2019 - 10:229comments\nއަލަބާމާ (އޮގަސްޓް 31) - ބޭކަރީ އަކުން 50 ޑޮލަރު ވަގަށް ނަގައިގެން އުމުރު ދުވަހުގެ ޖަލު ހުކުމެއް އިއްވާފައިވާ އަލްވިން ކެނާޑް ދޫކޮށްލަން އެމެރިކާގެ އަލަބާމާގެ ފަނޑިޔާރަކު އަމުރު ކުރައްވައިފަ އެވެ.\nކެނާޑް، 58، އަށް މި އަދަބު ލިބުނީ 1970 ގެ އަހަރުތަކުގައި ފާސްކޮށްފައިވާ ހަރުކަށި ގާނޫނުތަކުގެ ދަށުންނެވެ. ކެނާޑް ތިން ކުށެއް ކޮށްފައިވާތީ، އޭނާގެ ހަތަރު ވަނަ ކުށުގެ އަދަބަކަށް ޕެރޯލް ނުލިބޭ ގޮތަށް އުމުރަށް ޖަލަށްލުން ނޫން ހުކުމެއް ފަނޑިޔާރަށް އޭރު އިއްވޭކަށް ނެތެވެ. ނަމަވެސް އެ ގާނޫނުތައް އޭގެ ފަހުން ވަނީ ބަދަލުކޮށްފަ އެވެ.\nކެނާޑް ކޯޓަށް ހާޒިރު ކުރިއިރު ޗޭނު ޖަހާފައި. --ފޮޓޯ:އޭބީސީ ނިއުސް\nވަޅިއެއް ބޭނުންކޮށްގެން ބޭކަރީއަކުން 1983 ވަނަ އަހަރު ވައްކަންކުރި އިރު އޭނާގެ އުމުރުން 22 އަހަރެވެ. އެއްވެސް މީހަކަށް ގެއްލުމެއް ނުލިބުނު ނަމަވެސް ކެނާޑްގެ މައްޗަށް ވަނީ ޕެރޯލް ނުލިބޭ ގޮތަށް އުމުރު ދުވަހުގެ ޖަލު ހުކުމެއް އިއްވައިފަ އެވެ.\nކެނާޑް ކޯޓުގައި. --ފޮޓޯ:އޭބީސީ ނިއުސް\nކެނާޑް ކުރިން ވަނީ އޭނާ ވައްކަން ކުރި ކަމަށް އެއްބަސްވެފަ އެވެ. އަދި ފަނޑިޔާރު ގާތު އޭނާ ބުނެފައި ވަނީ އޭނާ ކުރި ކަންތަކުގެ ފުރިހަމަ ޒިންމާ އަމިއްލަ އަށް އުފުލާ ކަމަށެވެ. ކެނާޑް އެހެން ބުނުމުން ކޯޓުގައި ތިބި އާއިލާ އާއި ރަހުމަތްތެރިންގެ ފަރާތުން ބޮޑު އުފާކުރުމެއް ފެނިގެން ދިޔަ އެވެ. ކެނާޑް ކޯޓަށް ހާޒިރުކުރި އިރު ހުރީ އަތާއި ފައިގައި ޗޭނު ޖަހައިފަ އެވެ.\nއިތުރު ލިޔުންތައް ވައްކަމާއި ފޭރުން އެމެރިކާ


Manadhoo ah covid-19 dhiyaee kihineh? | Mihaaru\n15 މެއި 2020 - 23:32 24 comments\nކޮވިޑް-19 އަށް ނ. މަނަދޫން ފުރަތަމަ ޕޮޒިޓިވްވި 70 އަހަރުގެ އަންހެން މީހާ އަކީ ބަލިކަމުން ތަންތަނަށް ގޮސް އުޅެވޭ މީހެއް ނޫނެވެ. އޭނާ އަށް ކޮވިޑް-19 ޖެހިފައިވާކަން އެނގުނީ ބަނޑުގައި ރިއްސާތީ މާލެ ގެނެސް އައިޖީއެމްއެޗުން ފަރުވާ ދިނުމުގެ ކުރިން ހެދި ޓެސްޓުންނެވެ. މި މަހުގެ ފުރަތަމަ ދުވަހު އޭނާ ކޮވިޑް-19 އަށް ޕޮޒިޓިވްވުމާ އެކު ގިނަ ސުވާލުތަކެއް އުފެދުނެވެ.\nމާޗް މަހު ފަހުކޮޅު މާލޭން އޮޕަރޭޝަނެއް ކޮށްގެން ރަށަށް ދިޔަ ގޮތަށް އޭނާ ހުރީ ރަށުގަ އެވެ. ދެެން މާލެ އައި ގޮތަށް ހެދި ޓެސްޓުން އޭނާ ކޮވިޑް-19 އަށް ޕޮޒިޓިވް ވުމުން އެ ރަށު ތެރޭގައި އެބަލި އުޅެނީ ކަމަށް އޭރު ވެސް ބެލުނެވެ.\nމާލެއިން ކޮވިޑް-19 އަށް މީހަކު ޕޮޒިޓިވްވެ، ލޮކްޑައުން ކުރުމުގެ އެއްދުވަސް ކުރިން އެ އަންހެން މީހާގެ މާމަ ދަރިއެއް މާލޭން ރަށަށް ދިޔަ ކަމަށް އެ ރަށު ބައެއް މީހުން ބުނެ އެވެ. އެ ފިރިހެން ކުއްޖާ ދިރިއުޅެނީ ވެސް އެ އަންހެން މީހާއާ އެއް ގޭގަ އެވެ.\nއެ އަންހެން މީހާ ކޮވިޑް-19 އަށް ޕޮޒިޓިވްވުމުން އެ މާމަ ދަރި ހިމެނޭ ގޮތަށް، އެ ގޭގައި ދިރިއުޅޭ އެންމެން މި މަހު ކުރީކޮޅު ކޮވިޑް-19 އަށް ޓެސްޓް ކުރި އެވެ. ނަތީޖާ ލިބުނީ އެންމެން ނެގެޓިވް ކަމަށެވެ. ނަމަވެސް ދެ ވަނަ ފަހަރަށް ނެގި ސާމްޕަލްގެ ނަތީޖާ މިއަދު ލިބުނު އިރު އެ ގެއިން ތިން މީހަކު ވަނީ ޕޮޒިޓިވް ވެފަ އެވެ. އޭގެ ތެރޭގައި މާލޭން ދިޔަ މާމަ ދަރި ވެސް ހިމެނެ އެވެ.\n"ސީދާ އެ ބަލި އައީ ކިހިނެއް ކަމެއް ބުނާކަށް ނޭނގެ. ކުރިން ބެލީ އެގޮތަށް [މާމަދަރީގެ ފަރާތުން ކަމަށް] އެކަމަކު އެ މީހުންގެ ފުރަތަމަ ނަތީޖާ ނެގަޓިވް ކަމަށް ދެއްކީ. މިއަދުގެ ނަތީޖާ އަނެއްކާ ވެސް އެބަ ދައްކާ ޕޮޒިޓިވް ކަމަށް،" މަނަދޫ ކޮވިޑް ޓާސްކް ފޯހުން ވާހަކަ ދެއްކި އޮފިޝަލަކު ވިދާޅުވި އެވެ.\nCovid-19: Manadhoon positive vi meehunge thereygai Hospital saaf kuraa2muvahzafun\nހޮސްޕިޓަލްގެ މަސައްކަތު ދެ މީހަކާ އެކު ނުވަ މީހަކު މަނަދޫން ޕޮޒިޓިވްވި\nއަންހެން މީހާގެ ނަތީޖާ އަށް ވެސް އެގޮތަށް ދިމާވި އެވެ. އޭނާގެ ފުރަތަމަ ޓެސްޓް ކޮވިޑް-19 އަށް ޕޮޒިޓިވްވުމުން ދެ ވަނަ އަށް ހެދި ޓެސްޓް ވަނީ ނެގަޓިވް ވެފަ އެވެ. ދެ ފަހަރު ދެގޮތަށް ނަތީޖާ އައުމުން ޔަގީންކުރަން ހެދި ތިން ވަނަ ޓެސްޓުން އަނެއްކާ ވެސް ޕޮޒިޓިވްވީ އެވެ.\nކޮވިޑް-19 އަށް އެ ރަށުން ބުދަ ދުވަހު ޓެސްޓް ކުރި 34 މީހުންގެ ތެރެއިން މިއަދު ޕޮޒިޓިވްވި މީހުންގެ ތެރޭގައި އެ އަންހެން މީހާ ދިރިއުޅޭ ގެއިން ތިން މީހަކާއި އަންހެން މީހާ މާލެ ދަތުރުކުރި ލޯންޗްގެ ކެޕްޓަނާއި ފަޅުވެރިޔަކު ވެސް ހިމެނެ އެވެ. އަދި ބަނޑުގައި ރިއްސާތީ އެ އަންހެން މީހާ، މަނަދޫގައި ހުންނަ ނ. އަތޮޅު ހޮސްޕިޓަލްގައި މިދިޔަ މަހު ފަހުކޮޅު އެޑްމިޓްކޮށްފައި އޮތްއިރު އޭނާއާ ބައްދަލުވި އެ ހޮސްޕިޓަލް ސާފު ކުރުމުގެ މަސައްކަތްކުރާ ދެ މީހަކު ވެސް ވަނީ ޕޮޒިޓިވް ވެފަ އެވެ. އެހެންވެ އެ އަންހެން މީހާ ރަށުގައި ހުއްޓާ ކޮވިޑް-19 ޖެހުނު ކަމަށް ވަރަށް ބޮޑަށް ބެލެވެ އެވެ.\n"އެ ދައްތަ އެޑްމިޓްކޮށްފައި އޮތްއިރު ހޮޑުލެވިގެން ސާފުކުރަން އެ ދެ މީހުން [މަސައްކަތު ދެ މީހުން] އައީ. އެއީ އެ މީހުންނާ އެ ދައްތަޔާ ކޮންޓެކްޓްވި ގޮތަކީ،" ކަންހިނގިގޮތް އެނގޭ މީހަކު ނަން ނުޖަހަން ޝަރުތުކޮށް ކިޔައިދިނެވެ.\nއެ އަންހެން މީހާއާ ބައްދަލުވެގެން މަނަދޫ ހޮސްޕިޓަލްގެ ދެ ޑޮކްޓަރަކާއި 10 ނަރުހުން ހިމެނޭ ގޮތަށް 15 މީހަކު ގޭގައި އައިސޮލޭޓް ކުރި އެވެ. މަސައްކަތު ދެ މީހުން ފިޔަވައި އެހެން މީހުންގެ ނަތީޖާ ވަނީ ނެގެޓިވް ވެފަ އެވެ.\n"ޕޮޒިޓިވްވި އެންމެންނަކީ ވެސް އައިސޮލޭޝަންގައި ތިބި މީހުން. އެ މީހުންނާ އިތުރު ބަޔަކު ކޮންޓެކްޓް ވެފައިވޭތޯ ބަލަމުން މިއަންނަނީ،" ޓާސްކް ފޯހުގެ އޮފިޝަލް ވިދާޅުވި އެވެ.\nމި މަހުގެ ފުރަތަމަ ދުވަހުން ފެށިގެން މަނަދޫ ވަނީ މޮނީޓަރިންގެ ހާލަތުގަ އެވެ. ހުއްދަ ނެތި ރަށަށް އަރައި ފޭބުން މަނާކުރުމުގެ އިތުރުން ޒަރޫރީ ބޭނުމެއްގައި ނޫނީ ގެއިން ނުކުމެ އުޅުން މަނާ ކުރި އެވެ. ނަމަވެސް ގޭގައި އައިސޮލޭޓްވާން އެންގި ބައެއް މީހުން ނުކުމެ ބޭރު ތެރޭގައި އުޅުނު ކަމަށް އެ ރަށުން ވާހަކަ ދެއްކި ބައެއް މީހުން ބުންޏެވެ.\n"އެއްގޮތަކަށް ވެސް ގެއިން ނުނިކުންނަން އަންގާފައި އޮއްވައި ފިހާރަތަކަށް ގޮސް ވެސް އުޅުނު ކަމަށް ވަނީ. އޭގެ ތެރެއިން ބައެއް މީހުން ޕޮޒިޓިވް ވެސް ވި ކަމަށް ބުނަނީ. އެހެންވީމަ އަދިވެސް ރަށު ތެރޭގައި ބަލި އުޅޭނެ ކަމަށް ބެލެވެނީ،" އެ ރަށުން ވާހަކަ ދެއްކި މީހަކު ބުންޏެވެ.\nމަނަދޫގައި ބަލި ފެތުރިފައި އޮތުމުގެ ކަންބޮޑުވުން މިހާރު އެބަ އޮތެވެ. އެކަމަކު އެ ރަށަށް ބަލި ފެތުރުނު ގޮތަކާ މެދު އެޗްޕީއޭ އިން އަދި މައުލޫމާތެއް ހާމައެއް ނުކުރެ އެވެ.\nއިތުރު ލިޔުންތައް ނ. މަނަދޫ ހެލްތު ޕްރޮޓެކްޝަން އެޖެންސީ ސިއްހަތު ބަލިތައް ނ. އަތޮޅު ހޮސްޕިޓަލް


Fam Inthihaabu Faskohdheyn, Committee In Ministry Gai Edhijje - Vaguthu\nމިއަދު ބޭއްވުމަށް ހަމަޖެހިފައިވާ އެފްއޭއެމްގެ އިންތިޚާބު ފަސްކޮށްދިނުމަށް ރައްޔިތުންގެ މަޖިލީހުގެ އިޖުތިމާޢީ ކޮމިޓީން ސްޕޯޓްސް މިނިސްޓްރީގައި އެދިއްޖެއެވެ.\nކޮމިޓީން މިހެން އެދުނީ ސްޕޯޓްސް މިނިސްޓްރީން އެފްއޭއެމަށް ފިޔަވަޅު އަޅައިދޭން އެދި ރައްޔިތުންގެ މަޖިލީހުގެ މެދުހެންވޭރު ދާއިރާގެ މެމްބަރު އަލީ އާޒިމް މަޖިލީހަށް ހުށަހެޅުއްވި ގަރާރު އިޖްތިމާއީ ކޮމިޓީން ދިރާސާކުރަމުން އަންނާތީވެއެވެ.\nރައްޔިތުންގެ މަޖިލީހުގެ އަމީން އާންމު، ފާތިމަތު ނިޔުޝާ ސޮއިކުރައްވައި މިއަދު ސްޕޯޓްސް މިނިސްޓްރީ އަށް ފޮނުވި ސިޓީގައި އެދިފައިވަނީ މަޖިލީހަށް ހުށަހަޅާފައިވާ މައްސަލަ ނިމެންދެން އިންތިހާބު ފަސްކޮށްދިނުމަށެވެ.\nކޮވިޑް-19އާ ގުޅިގެން ފަސްކުރި އެފްއޭއެމްގެ އިންތިޚާބީ ކޮންގްރެސް ބޭއްވުމަށް ތާވަލުކޮށްފައިވަނީ މިއަދު ހަވީރުއެވެ. ދުނިޔޭގެ ފުޓްބޯޅައާ ބެހޭ މައި އިދާރާ، ފީފާއިން ވަނީ މި ތާރީޚުގައި ކޮންގްރެސް ބޭއްވޭނެ ކަމަށް އަންގާފައެވެ.\nއެފްއޭއެމުން ފީފާގެ ސަމާލުކަމަށް ގަރާރުގެ މައްސަލަ ގެނައުމުން ފީފާ އިން ވަނީ ރާއްޖެ ސަސްޕެންޑް ކުރަން ޖެހިދާނެ ކަމުގެ އިންޒާރެއް ވެސް ދީފައެވެ.\nއަލީ އާޒިމް ހުށަހެޅުއްވި ކުއްލި މައްސަލައާ ގުޅިގެން ފުރަތަމަ ޑިވިޝަނުގެ ބައެއް ކްލަބުތަކުން ވަނީ ކަންބޮޑުވުން ފާޅުކޮށްފައެވެ. އޭގެ ތެރޭގައި މާޒިޔާ، ޓީސީ ސްޕޯޓްސް ކްލަބު، ކްލަބު އީގަލްސް، ކްލަބު ގްރީން ސްޓްރީޓްސް އަދި ޔުނައިޓެޑް ވިކްޓަރީ ހިމެނެއެވެ. މި ހުރިހާ ކްލަބަކީ ވެސް އެފްއޭއެމްގެ އިންތިހާބުގައި އެ އިދާރާގެ މިހާރުގެ ރައީސް ބައްސާމް އަދީލް ޖަލީލް އަށް ތާއީދުކުރާނެކަން އިއުލާނުކޮށްފައިވާ ކްލަބުތަކެވެ.


މިނިސްޓްރީގެ ޓީމެއް ގދ. އަތޮޅުގެ ތިންރަށަކަށް ދަތުރުކުރުމަށް ހަމަޖެހިއްޖެ\nކްލަބް ޖަމްޢިއްޔާތަށް ހަރަކާތްތެރިކުރުވުމާއި، މިނިސްޓްރީން އެހީދީފައިވާ ޖަމްޢިއްޔާތަކުގެ ޕްރޮޖެކްޓްތަކުގެ މަސައްކަތް މޮނިޓަރ ކުރުމުގެ މަޤްސަދުގައި ގދ. ގެ ތިން ރަށަކަށް މިނިސްޓްރީ އޮފް ހޯމްއެފެއާޒުގެ ޓީމެއް ދަތުރެއް ކުރުމަށް ހަމަޖެހިއްޖެއެވެ.\n"ޒިންމާދާރު ރައްޔިތުން ބިނާކުރުން" މިނަމުގައި މަސައްކަތު ބައްދަލުވުމެއް އއ. އަތޮޅުގައި ފަށައިފި\nމިނިސްޓްރީ އޮފް ހޯމްއެފެއާޒާއި އއ. އަތޮޅު ކައުންސިލް ގުޅިގެން "ޒިންމާދާރު ރައްޔިތުން ބިނާކުރުން" މިނަމުގައި މަސައްކަތު ބައްދަލުވުމެއް އއ. ރަސްދޫގައި މިއަދު ފަށައިފިއެވެ. މި މަސައްކަތު ބައްދަލުވުން ޝަރަފުވެރިކޮށްދެއްވެވީ މިނިސްޓްރީ އޮފް ހޯމް އެފެއާޒްގެ ސްޓޭޓް މިނިސްޓަރ އަލްފާޟިލް ޝިފާޤް މުފީދެވެ.\nޖަމްޢިއްޔާތަކުގެ ތަރައްޤީއަށް ދޭ ފައިސާގެ އެހީއަށް އެދި ޕްރޮޕޯޒަލް ހުޅަހެޅުމުގެ މުއްދަތު އިތުރުކޮށްފި\nޖަމްޢިއްޔާތަކަށް އެހީގެ ގޮތުގައި ފައިސާ ދިނުމާ ގުޅޭ ގޮތުން މިނިސްޓްރީން ކޮށްފައިވާ ނަމްބަރު\n(24 ޖުލައި 2017) އިއުލާނުގައިވާ އެހީއަށް އެދި ޕްރޮޕޯޒަލް ހުށަހެޅުމުގެ މުއްދަތު އިތުރުކޮށްފިއެވެ.\nއަތޮޅުތަކުގައި ހިންގާ މަޝްރޫޢުތައް މޮނިޓަރކުރުމުގެ ދަތުރެއްކޮށްފި\nމިނިސްޓްރީގެ ޓީމެއް އަތޮޅުތަކުގައި ހިންގާ މަޝްރޫޢުތައް މޮނިޓަރ ކުރުމުގެ ގޮތުން ދަތުރެއްކޮށްފިއެވެ. މިމަހުގެ 20 ން 22 އަށް ކުރިއަށްގެންދިޔަ މިދަތުރުގައި ގޮސްފައިފައިވަނީ ހއ. ކެލާ އަދި ހދ. ކުޅުދުއްފުއްޓަށެވެ. މިގޮތުން މިދަތުރުގައި ހއ.


އުރީދޫ އިން ބައިނަލްއަޤުވާމީ ގޭމިން ޕްލެޓްފޯމެއް އުރީދޫ އިން ބައިނަލްއަޤުވާމީ ގޭމިން ޕްލެޓްފޯމެއް\nއުރީދޫ އިން ބައިނަލްއަޤުވާމީ ގޭމިން ޕްލެޓްފޯމެއް\nއުރީދޫގެ ގޭމިން ޕްލެޓްފޯމުން ވަނީ ރާއްޖެއަށް ހުޅުވާލައިގެ ޕަބްޖީ މުބާރާތެއް ބާއްވަން ނިންމާފަ. ފޮޓޯ ޓުވިޓާ\nރާއްޖޭގައި ފުޅާދާއިރާއެއްގައި މުވާސަލާތީ ޚިދުމަތްދެމުން އަންނަ އުރީދޫއިން ބައިނަލްއަޤުވާމީ ގޭމިން ޕްލެޓްފޯމެއް ރާއްޖެއަށް ތަޢާރަފްކޮށްފިއެވެ.\nދަރުބާރުގޭގައި ރޭ ބޭއްވި ޚާއްސަ ރަސްމިއްޔާތެއްގައި "އުރީދޫ ނޭޝަން - ގޭމާސް ލޭންޑް"ގެ ނަމުގައި މި ޕްލެޓްފޯމް ތަޢާރަފްކޮށްދެއްވީ ޓޫރިޒަމް މިނިސްޓަރު ޑރ ޢަބްދުﷲ މަޢުސޫމެވެ.\nމިޕްލެޓްފޯމް ތަޢާރަފްކުރުމުގެ ބޭނުމަކީ ރާއްޖޭގައި ގޭމިން ކޮމިއުނިޓީއެއް ބިނާކޮށް ހަލުވި ދުވެއްޔެއްގައި ކުރިއަރަމުން އަންނަ މި އިންޑަސްޓްރީގެ ނިމުމެއް ނެތް ފުރުޞަތުތަކާއި ގުޅުވާލަދިނުން ކަމަށް އުރީދޫ އިން ހާމަކުރެއެވެ. އަދި އުރީދޫއާއި ރާއްޖެއާއި ރާއްޖެއިން ބޭރުގެ ކުންފުނިތަކާއި ދެމެދު ވެފައިވާ ޕާޓްނާޝިޕްތަކުގެ އެހީގައި ގޭމިންއާއި ގުޅުންހުރި ހުރިހާ ޚިދުމަތާއި މަޢުލޫމާތެއް އެއް ޕްލެޓްފޯމެއްގައި ގެނެސްދިނުމަކީ އުރީދޫގެ އަމާޒް ކަމަށްވެސް އުރީދޫއިން ހާމަކުރެއެވެ.\nމި ހަފްލާގައި ވާހަކަ ދައްކަވަމުން އުރީދޫގެ މެނޭޖިން ޑިރެކްޓަރު އަދި ޗީފް ކޮމާޝަލް އޮފިސަރު ޚާލިދު އަލް ޙަމާދީ ވަނީ ހަލުވި ދުވެއްޔެއްގައި ބަދަލުވަމުން އަންނަ ގޭމިން އިންޑަސްޓްރީގެ ސަބަބުން ދުނިޔޭގެ އެކި ކަންކޮޅުތަކުގައި ތަފާތު ފުރުސަތުތައް ހުޅުވިގެން ގޮސްފައިކަން ފާހަގަކުރައްވާފައެވެ.\n"މިއަދު އަޅުގަނޑުމެން މި ޙާޞިލްކުރި މުހިންމު ލަނޑުދަނޑިއާއިއެކު އައު ފުރުޞަތުތަކާއިއެކު ރާއްޖޭގެ ގޭމިން ކޮމިއުނިޓީއަށް ވަރަށް ބޮޑު ކުރިއެރުމެއް ލިބިގެންދާނެ. އުރީދޫ ނޭޝަން ތަޢާރަފްކުރުމަކީ މިދާއިރާގައި ޕްރޮފެޝަނަލް ބަޔަކަށްވެ އިތުރު ހަރުފަތަކަށް ވާޞިލްވުމަށް ލޯކަލް ގޭމިން ކޮމިއުނިޓީ ބާރުވެރިކުރުމަށް އެޅުނު މުހިއްމު ފިޔަވަޅެކެވެ. އަޅުގަނޑުމެން މިތިބީ މި އިންޑަސްޓްރީގެ އިސް ސަފުގައި ޙަރަކާތްތެރިވެ ރާއްޖޭގެ ގޭމިން ކޮމިއުނިޓީގެ ކުރިއެރުމަށް މަގުފަހިކޮށްދިނުމުގެ ޢަޒުމުގައި"\nޚާލިދު އަލް ޙަމާދީ ވިދާޅުވިއެވެ.\nއުރީދޫ ނޭޝަން މެދުވެރިކޮށް އައިޓިއުންސް، ނިންޓެންޑޯ، ޕްލޭސްޓޭޝަން އަދި މިނޫންވެސް ދުނިޔޭގެ އެކި ގޭމިން ޕްލެޓްފޯމްތަކުގެ ގިފްޓްކާޑްތައް ގޭމްކުޅޭފަރާތްތަކަށް ލިބޭނެއެވެ. އަދި މިއާއިއެކު Ooredoonation.mv މެދުވެރިކޮށް ޕަބްޖީ، ގެރީނާ ފްރީ ފަޔާ، މޯބައިލް ލެޖެންޑްސް، ކޯލް އޮފް ޑިއުޓީ، ރޮބްލަކްސް އާއި މި ނޫންވެސް ގިނަ ގޭމްތަކަށް ޚާއްޞަ މޯބައިލް ޑޭޓާ ޕެކްތައް އެކްޓިވޭޓް ކުރެވޭނެއެވެ.\nމި ރަސްމިއްޔާތުގައި އުރީދޫއިން ވަނީ ގޭމްކުޅޭ ފަރާތްތަކަށް އަގު ހުރި އިނާމުތަކަކާއިއެކު ލޯކަލް އަދި އިންޓަނޭޝަނަލް މުބާރާތްތައް ކުރިއަށްގެންދާނެކަން ފާހަގަކޮށްފައެވެ. އެގޮތުން އުރީދޫ ނޭޝަން ވުޖޫދުވުމަށްފަހު ކުރިއަށްގެންދާ އެންމެ ފުރަތަމަ މުބާރާތްކަމަށްވާ އުރީދޫ ޕަބްޖީ މޯބައިލް ޗެމްޕިއަންޝިޕް 100000 ރުފިޔާގެ ޕްރައިޒް ޕޫލަކާއިއެކު ރޭގެ ހަފްލާގައިވަނީ އިޢުލާންކޮށްފައެވެ.


India Kujjakah Nan Kiyumah Ozil Ge Assist Eh - Vaguthu\nއިންޑިއާ ކުއްޖަކަށް ނަން ކިޔުމުގައި އޮޒިލްގެ އެސިސްޓެއް\nމެސުޓް އޮޒިލް އަނެއްކާވެސް އެސިސްޓެއް ކޮށް ދީފިއެވެ. ނަމަވެސް މިފަހަރު މިއީ ގޯލެއް ޖެހުމަށް ކުރި އެސިސްޓެއް ނޫނެވެ.\nއިންޑިއާގެ އާއިލާއަކަށް އުފަންވި ފިރިހެން ކުއްޖަކަށް ކިޔާފައިވަނީ އޮޒިލްއެވެ. އާސެނަލްގެ ސަޕޯޓަރެއް ކަމަށްވާ އިންޒަމާމް އަލްހައްގް އޭނާގެ އަންހެނުން، ފިދާ ގާތު ބުނެފައިވަނީ ދެމަފިރިންނަށް ފިރިހެން ކުއްޖެއް ލިބިއްޖެނަމަ އެކުއްޖަކަށް ކިޔާނީ އިންޒަމަމްއަށް އެންމެ މޮޅު ކުޅުންތެރިޔާގެ ނަމުންކަމަށެވެ. އެހެންކަމުން މިދިޔަ އަހަރުގެ ޑިސެމްބަރު 29 ވަނަ ދުވަހު މެހްދު އޮޒިލް ވަނީ އުފަންވެފައެވެ.\nއާސެނަލް ގެ މީޑިއާ ޓީމުން ވަނީ ދާދި ފަހުން އިންޑިއާ އަށް ކުރި ދަތުރުގައި ކެރެލާގެ ފުޓުބޯޅަ ވަރަށް މަޝްހޫރު ހިސާބެއް ކަމަށްވާ މަލައްޕޫރަމް ގައި އިންޒަމަމް އާއި ބައްދަލުކޮށްފައެވެ. "އަހަރެންގެ ދެމަފިރިން ނިންމައިގެން ތިބީ ފިރިހެން ކުއްޖެއް ލިބިއްޖެ ނަމަ އާސެނަލް ކުޅުންތެރިއެއްގެ ނަން ކިޔުމަށް. ވަކިން އޮޒިލް ގެ ނަން ކިޔުމަށް." އިންޒަމަމް ބުންޏެވެ.\nމެސުޓް އޮޒިލް ޓުވިޓާ ގައި ކުރި ޕޯސްޓެއްގައި ވަނީ އޭނާގެ ނަމުން ނަން ދީފައިވާ މެހްދު އޮޒިލް ގެ ވާހަކަ ހިއްސާކޮށްފައެވެ. އެޕޯސްޓުގައި އޮޒިލް ބުނެފައިވަނީ އިންޒަމާމް ގެ ދަރިފުޅަށް ނަން ދިނުމުގައި އޭނާގެ ނަން ބޭނުން ކުރުމަކީ އޮޒިލް އަށް ލިބޭ ވަރަށް ބޮޑު ޝަރަފެއް ކަމަށާއި. އޭނާގެ ހެޔޮ އެދުންތައް އިންޑިއާ އަށް ފޮނުވާކަމަށެވެ. ވަކިން ހާއްސަކޮށް މެހްދު އޮޒިލް އަށް އޭނާގެ ހެޔޮ އެދުން ފޮނުވާފައިވެއެވެ.\nއޮޒިލް ޕޯސްޓު ނިންމާލަމުން ބުނެފައިވަނީ ކުރިޔަށްއޮތް ތަނުގައި މެހްދު އޮޒިލް އޭނާގެ އާއިލާއަށް ގިނަ ގިނައިން އެސިސްޓު ކުރާނެކަމަށް އުންމީދު ކުރާކަމަށެވެ. އޮޒިލް އަކީ އާސެނަލްއަށް އެޓީމުގެ ކުޅުންތެރިން ޖަހާ ގިނަ ގޯލުތަކަށް އެސިސްޓު ކޮށްދޭ ކުޅުންތެރިޔެކެވެ.\nއޮޒިލް އަތުން ފޭރެން އުޅުނު މީހާއަށް ޖަލުގައި ހަމަލާދީފި\nއޮޒިލް ފޭރެން އުޅުނު މީހާ 10 އަހަރަށް ޖަލަށް ލައިފި


Ishqbaaaz ge bathalaa badhalukuraneertha\n”އިޝްކުބާޒް“ ގެ ބަތަލާ ބަދަލު ކުރަނީތަ؟\nސްޓާ ޕުލަސްގެ މަގުބޫލު ސިލްސިލާ ”އިޝްކުބާޒް“ ގެ ދެ ވަނަ ސީޒަން ފެށިފައިވާ އިރު، މި ފަހަރުގެ ސީޒަން ބިނާކޮށްފައިވަނީ މުޅިން ތަފާތު ވާހަކައަކަށެވެ.\nއެގޮތުން މި ފަހަރުގެ ސީޒަން ބިނާކޮށްފައި ވަނީ ފުރަތަމަ ސީޒަންގެ ލީޑު ކުޅުނު ”އަނީކާ އާއި ޝިވާއޭ“ ކަރެކްޓާގެ ދަރިފުޅު، ޝިވާންޝް އަށެވެ. އަދި އެ ރޯލުވެސް ކުޅެނީ ޝިވާއޭގެ ކަރެކްޓާ ކުޅެދިން ނަކުލް މެހްތާ އެވެ.\nއެހެންނަމަވެސް މިފަހަރުގެ ސީޒަންގައި އަނީކާގެ ކަރެކްޓާ ކުޅެދިން ސުރްބީ ޗަންދުނާ ނުފެނެ އެވެ. އޭނާ ވަނީ އެ ސިލްސިލާގެ ދެވަނަ ސީޒަނުން ނުފެންނާނެކަން މީޑީއާއަށް ކަށަވަރުކޮށްދީފަ އެވެ.\nއެހެންކަމުން ”އިޝްކުބާޒް“ ގެ މި ފަހަރުގެ ސީޒަން ފެށީ މުޅިން އާ ބަތަލަކާ ވެސް އެކު އެވެ. އެހެންނަމަވެސް އަލަށް އެކްޓު ކުރުމުގެ ދާއިރާ އަށް ނުކުތް މަންޖިރީ ޕުލާލާ ގިނަ ބަޔަކަށް ކަމުދިޔަ ހެނެއް ހިއެއް ނުވެ އެވެ. އަދި ސުރްބީ އާއި ނަކުލް އާ ދެމެދުގައި އޮތް ވަރުގެ ކެމިސްޓްރީ އެއް ނަކުލް އާއި މަންޖިރީ އާ ދެމެދު އުފެދިފައިވާ ކަމަކަށް ވެސް ގަބޫލެއް ނުކުރެ އެވެ.\nއޭގެ ނަތީޖާއެއްގެ ގޮތުން ސުރްބީ އަލުން އެ ސިލްސިލާ އަށް ގަނައުމަށް ގިނަ ބަޔަކު އަންނަނީ ޑިމާންޑު ކުރަމުންނެވެ. އަދި ހަމަ މި ދަނޑިވަޅުގައި އެ ސިލްސިލާގެ ބަތަލާގެ ރޯލު ކުޅުމަށް އާ ތަރިއަކު ހޯދުމުގެ މަސައްކަތް ވެސް އެ ސިލްސިލާގެ ޕްރޮޑިއުސަރުން ކުރަމުން އަންނަ ކަމަށް ހަބަރުތައް ބުނެ އެވެ.\nއެހެންނަމަވެސް، އެ ސިލްސިލާ އަށް އާ ބަތަލާއެއް ހޯދާ އަސްލު ސަބަބެއް އަދި އެއްވެސް ފަރާތަކަށް ކަށަވަރު ވެފައި ނުވާ ކަމަށްވެސް ހަބަރުތައް ބުނެ އެވެ. އަދި އެ ފެތުރޭ ހަބަރުތަކުގެ ތެދު ދޮގެއް ވެސް ކަށަވަރު ވެފައި ނުވެ އެވެ.


Suez canal hulhuvai, dhathuruthah fashaifi!\nސުއޭޒް ކެނަލުން ބޯޓުތައް ދަތުރު ކުރަނީ:-\n03 އޭޕްރީލް 2021 - 20:24:01\nމީގެ ދެ ހަފްތާއެއްހާ ދުވަސް ކުރިން، "އެވާ ގިވެން" ނަމަކަށް ކިޔާ ބޮޑު ކޮންޓެއިނަރު ބޯޓެއް ހުރަހަށް ތާށި ވުމުގެ ސަބަބުން ބަންދުކުރި ސްއޭޒް ކަނަލް މިއަދު ހުޅުވައިފިއެވެ.\nއެ ބޯޓު ފުންކޮށްފައިވަނީ މީގެ ހަފްތާއެއް ކުރިން ނެވެ. ބޯޓު ފުންކޮށްގެން ނެރުނު ނަމަވެސް، އެ ކަނަލް އަލުން ފުންކުރުމަށް ވަނީ އޮޕަރޭޝަނެއް ހިންގާފައެވެ. އެއީ އެފަދަ ހާދިސާތައް ހިނގުން މަދުކުރުމަށް ހިންގުނު އޮޕަރޭޝަނެކެވެ.\nސުއޭޒް ކެނަން ހުޅުވުމުގެ މަސައްކަތް ކުރަނީ:\nއެ ނެރު އޮޕަރޭޓުކުރާ މިސްރުގެ ސުއޭޒް ކެނަލް އޮތޯރިޓީ އިން މިއަދު ބުނެފައިވަނީ އެ ނެރު ބަންދުވުމުގެ ސަބަބުން އެ ސަރަހައްދުގައި މަގު ބަންދުވެފައި ތިބި 422 ބޯޓު މިއަދު އެ ނެރު ހުރަސް ކޮށްފައިވާ ކަމަށެވެ.\nބޯޓު ފުން ކުރެވިފައި ވަނީ އެސްއެމްއައިޓީ ސެލްވޭޖް ކުންފުނީގެ 10 ޓަގް ގެ އެހީގައި ނިމުނު މާރިޗު މަގުގެ 29 ވަނަ ދަންވަރުން ފެށިގެން ކުރި މަސައްކަތުންނެވެ.\nސުއޭޒް ކެނަލް ސަރަހައްދު އިތުރަށް ފުން ކުރުމުގެ މަސައްކަތް ކުރަމުން ދާއިރު މި ކެނަލް 18 މީޓަރު އަޑިއަށް ފުން ކުރުމަށް ވަނީ ނިންމާފައެވެ.\nދުނިޔޭގެ ހުޅަނގާއި އިރުމަތީ ބިތަށް މުދާ އުފުލުމުގައި ބޭނުން ކުރާ މައި މަގު ކަމުގައިވާ ސުއެޒް ކެނަލް ބަންދު ވުމާއި ގުޅިގެން އެސަރަހައްދުން ދަތުރުކުރާ ބޯޓުތައް މިވީ ދެ ހަފްތާއެއްހާ ދުވަހު ވަނީ މަޑުޖެހިފައެވެ.\nމީގެ ސަބަބުން މުޅި ދުނިޔޭގެ ސަޕްލައި ޗެއިން އަށް އޭގެ އަސަރު ކުރިއެވެ. އެ މަގުން ދަތުރު ކުރާ ބޯޓުތަކުން ރާއްޖެއަށް ބޭނުންވާ މުދާ ވެސް އުފުލާއިރު މިއީ ރާއްޖޭގެ ބާޒާރަށްވެސް އޭގެ ސަބަބުން ބޮޑެތި އަސަރުތައް ކުރާނެ ކަމެކެވެ.


Court Hukumun Ninmaa Faisaa AA Medhu Kureege Raees nasheed Suvaalu...\nކޯޓު ހުކުމުން ދޭން ނިންމާ ފައިސާއާމެދު ކުރީގެ ރައީސް ނަޝީދު ސުވާލު އުފައްދައިފި\n3 މަސް, 1 ހަފްތާ, 22 ގަޑި, 25 މިނެޓް, 57 ސިކުންތު ކުރިން 1780މަރިޔަމް އިސްއާދާ\nކޯޓްތަކުން އަމިއްލަ ފަރާތްތަކަށް ދޭން ހުކުމް ކުރާ ފައިސާތައް އެއީ ދޭންޖެހޭ ފައިސާތޯ ކަށަވަރު ކުރަން ޖެހޭ ކަމަށް ކުރީގެ ރައީސް މުހައްމަދު ނަޝީދު ވިދާޅުވެއްޖެއެވެ.\nނަޝީދު ކުރެއްވި ޓްވީޓެއްގައި ވިދާޅުވީ، ރައީސް އިބްރާހީމް މުހައްމަދު ސޯލިހު ވެރިކަމާއި ހަވާލުވެވަޑައިގެން މިވީ ހަމަސް ދުވަސް ތެރޭގައި އާދަޔާ ހިލާފަށް ގިނަ ފައިސާތަކެއް އަމިއްލަ ފަރާތްތަކަށް ދޭން ކޯޓުން ހުކުމް ކޮށްފައިވާ ކަމަށެވެ. އެ ފައިސާ ތަކަކީ ދޭން ޖެހޭ ފައިސާތޯ ކަށަވަރު ކުރުމާއި، ސަރުކާރަށް އެންމެ ރަނގަޅު ގޮތް ހޯދައި ދިނުމަކީ އެޓާނީ ޖެނެރަލް (އޭޖީ) އޮފީހުގެ ވާޖިބެއް ކަމަށް ވެސް އެ ޓުވީޓުގައި ވަނީ ވިދާޅުވެފައެވެ.\nއެޓާނީ ޖެނެރަލް އިބްރާހީމް ރިފްއަތު އަކީ ނަޒާހަތްތެރި ބޭފުޅެއް ކަމަށާއި، އެމަނިކުފާނުގެ ތަޖުރިބާތަކަށް ބަލާއިރު ރިފްއަތު ކޮރަޕްޝަންގެ އެއްވެސް އަމެލެއް ހިންގަވާނެ ބޭފުޅެއް ނޫން ކަމަށްވެސް ނަޝީދު ވަނީ ވިދާޅުވެފައެވެ. ބެލެވޭ ގޮތުގައި ނަޝީދު މިފަދަ މޭރުމަކުން ވާހަކަފުޅު ދައްކައިފައި މިވަނީ އުތުރު ޕްރޮވިންސްގައި ފެރީގެ ހިދުމަތް ދޭން ހަވާލުކުރި ދީބާޖާ އިންވެސްޓްމަންޓާއެކު ހެދި އެއްބަސްވުން ސަރުކާރުން ބާތިލް ކުރުމުން ބަދަލެއްގެ ގޮތުގައި 348 މިލިއަން ރުފިޔާ ދޭން ސިވިލް ކޯޓުން ކުރި ހުކުމާއި ގުޅިގެންނެވެ.\nއެ މައްސަލަ ކޯޓުން ބޭރުން ނިންމަން ބޭނުންވާ ކަމަށް ވިދާޅުވެ އޭޖީ ރިފްއަތު ސުޕްރީމް ކޯޓަށް ފޮނުއްވި ސިޓީއެއް ސޯޝަލް މީޑިއާގައި ވަނީ އާންމުވެފައެވެ. ކޯޓުން ބޭރުން މައްސަލަ ނިންމަން އުޅުނީ ކޮރަޕްޝަން ހިންގަން ކަމަށް އެ ސިޓީގައި ތުހުމަތުކޮށްފައިވެއެވެ. އޭޖީ އޮފީހުން މިމަހުގެ 14 ވަނަ ދުވަހު ނެރުނު ބަޔާނެއްގައި ބުނެފައި ވަނީ ދީބާޖާއަށް 348 މިލިއަން ރުފިޔާ ދޭން ޖެހޭ ހުކުމް ތަންފީޒު ކުރުމުގެ މައްސަލަ ބާތިލްކުރަން ދައުލަތުން ސިވިލް ކޯޓުގައި އެދިފައިވާ ކަމަށެވެ.\nއަދި މައްސަލަ ބާތިލް ކުރަން ކޯޓުގައި އެދުނީ ހުކުމް ތަންފީޒު ކުރުމުގައި އަމަލު ކުރާނެ ގޮތުގެ އުސޫލާ ހިލާފަށް، އެ މައްސަލައިގެ ހުކުމް ތަންފީޒު ކުރުމުގެ ބައި ކުރިއަށް ގެންގޮސްފައިވާތީ ކަމަށެވެ. ނަމަވެސް ދީބާޖާ ކުންފުނިން ބުނެފައިވަނީ، ދީބާޖާ އިންވެސްޓްމަންޓާއެކު ހެދި އެއްބަސްވުން ސަރުކާރުން ބާތިލްކުރުމުން ބަދަލެއްގެ ގޮތުގައި 348 މިލިއަން ރުފިޔާ ދޭން ކުރި ހުކުމުގެ ތަންފީޒީ މަރުހަލާއާ ގުޅޭ ގޮތުން އެޓާނީ ޖެނެރަލްގެ އޮފީހުން ހަދަނީ ދޮގު ކަމަށެވެ.\n2010 ވަނަ އަހަރުގެ ތެރޭގައި ދީބާޖާ އިންވެސްޓްމެންޓް ކުންފުންޏަށް ނ. އަތޮޅާއި ރ. އަތޮޅާއި ބ. އަދި ޅ. އަތޮޅުގެ ދަތުރުފަތުރު ހިދުމަތް ދިނުމުގެ އެންމެހާ ކަންކަން އެއްބަސްވުމެއްގެ ދަށުން ހަވާލުކުރިއެވެ. ނަމަވެސް އެއްބަސްވުމުގެ ދަށުން އޭރުގެ ޓްރާންސްޕޯޓް މިނިސްޓްރީން ފުރިހަމަކޮށް ދޭންޖެހޭ ކަންކަން ފުރިހަމަ ނުކޮށް އޮތުމުން 2013 ވަނަ އަހަރު އެ އެއްބަސްވުން ވަނީ ބާތިލްކޮށްފައެވެ. އެއީ ކުރީގެ ރައީސް ޑރ. މުހައްމަދު ވަހީދު ހަސަން މަނިކުގެ ވެރިކަމުގައެވެ.\nކުރީގެ ރައީސް ނަޝިދު


Shakuvaa boduvumun, kuni nagaa vaguthu WAMCO in ithurukoffi | Mihaaru\nޝަކުވާ ބޮޑުވުމުން، ކުނި ނަގާ ވަގުތު ވެމްކޯ އިން އިތުރުކޮށްފި\nމާލޭގެ މަގެއްގެ ކަންމައްޗަށް ރެއާއި މިއަދު ގިނަ އަދަދެއްގެ ކުނި ނެރެފައި: ރޭ ވެމްކޯއިން ގިނަ ގެތަކުން ކުނި ނުނަގާތީ މަގުތައް ވަނީ ވަރަށް ބޮޑަށް ގޮނޑުވެފައި-- މިހާރު ފޮޓޯ: ނިޝާން އަލީ\nރޯދަ މަހު، މާލެ އާއި ހުޅުމާލެ އަދި ވިލިމާލޭގެ ގޭގެ އިން ކުނި ނަގާ ގޮތަށް ހަމަޖެއްސީ ރޭގަނޑު 8:00 އިން ދަންވަރު 12:00 އަށެވެ. އެކަމަކު އިއްޔެ ރޯދަ މަސް ފެށި އިރު، މާލެ އާއި ހުޅުމާލޭގެ ގިނަ ގެތަކަށް ކުނި ނަގަން ވެމްކޯއިން ނުދެ އެވެ. އެހެންވެ ގިނަ އަދަދެއްގެ ކުނިތައް މަގުތަކަށް ނެރެ އާއްމުންގެ ޝަކުވާ ބޮޑުވި އެވެ.\nމި މައްސަލައާ ގުޅިގެން ވެމްކޯ އިން މިހާރު ވަނީ ކުނި ނަގާ ވަގުތު އިތުރުކޮށް، ދެ ޝިފްޓަކަށް ބަހާލައިފަ އެވެ.\nވެމްކޯ އިން ނެރުނު ބަޔާނެއްގައި ބުނީ ރޭގަނޑު އަށަކުން ބާރަ އަށް ކުނި ނެގީ އެ ކުންފުނިން ކުރިއަށް ގެންދިޔަ ސާވޭއަކަށް ބެލުމަށް ފަހު ކަމަށެވެ. އެ ސާވޭއާ އެއްގޮތަށް އިއްޔެ ޚިދުމަތް ފެށިއިރު، އެ ވަގުތުކޮޅުގައި ހުރިހާ ގެއަކުން ކުނި ނެގުމުގައި ދަތިތަކެއް ކުރިމަތިވި ކަމަށް އެ ކުންފުނިން ބުންޏެވެ.\nއެހެންވެ މާދަމާ އިން ފެށިގެން ގޭގެ އިން ކުނި ނެގުން މެންދުރު ފަހު 2:00 އިން ހަވީރު 4:00 އަށް އަދި ރޭގަނޑު 8:00 އިން ދަންވަރު 12 އަށް ކުރިއަށް ގެންދާނެ ކަމަށް ވެމްކޯ އިން ބުންޏެވެ.\nއެކަށީގެންވާ ގޮތެއްގައި ޚިދުމަތް ނުދެވުމުން މާފަށް އެދެމުން ވެމްކޯ އިން ބުނެފައި ވަނީ، އެ ޚިދުމަތާ ގުޅޭ ގޮތުން އެއްވެސް ޝަކުވާއެއް އޮތް ނަމަ، ހޮޓްލައިން، 1666 އަށް ގުޅުމަށެވެ.\nވެމްކޯ ކުނި ވޭސްޓް މެނެޖްމެންޓް މާލެ ރޯދަ މަސް 2018\nކިހާދެރަކަމެއް. މިއަށްފަދަ ރޯދަމަހު ނެތޭ ގޭތެރޭގަ ނޯއް ދަމާލެވެން ދުވާ ކުނިވަހުން. މުޅީ ސިޑިގޮޅީގަ ކުނި، ބުޅާމެން ރޭގަނޑު ކޮތަޅޫފަޅާލާ މުޅިސިޑި ޙަރާބު، ދެން4ދުވަސް ފަހުން ކުނި ބަލާއައިސް މިބުނަނީ ދޭށޭ ކޯތަޅޫ، ކިހާބޮޑު ޚަރަދެއް މި ވެމްކޯ އަކާހެދި. ސަލާމްބުނެފަ ހުއްޓާލާ\nކޯޑިނޭޓަރޫ...ތަމެންނައް ތިކަމެއް ނުވިދޯ....ބޮންދުމެން ބައިސް ކަލް ގަޑެއގަ މިމާލެ ކުނި ނުކޮއް ހިފެ ހެއްޓިދޯ.....ފޭލް ވެފަ ތިތިބީ ލާޖް ކޮއް\nހުރިހާ ގޭ ބިސީތަކުން ކުނިތައް ގެންގޮސް ވެމްކޯގެ ކުނި އުކާ އޭރިޔާ ދޮރުމަތީ ބަހައްޓަން ފެނޭ. ބަންގާޅިން ބައިސްކަލުގައި ބަރާބަރަށް ކުރަމުން ދިޔަ ކަމެއް މިމީހުންނަށް ނުކުރެވޭ. މިއީ ވަރަށް ބޮޑު މައްސަލައެއް. ދިވެހިން ވަޒީފާއަށް ނާންނަންޏާ، ބަންގާޅިން ހޯދާ، އެމީހުންނަށް މިކަން ވާނެ، ތިނޫނީ ބިދޭސީން ވަޒީފާގައި ގެންނުޅޭބަޔަކު ނެތީކީ ނޫންވިއްޔަ.\nމެނޭޖްކުރަން ނޭނގުނަސް ވާނޭ ކިޔާއިގެން ކުރިމަތިލާތި ނުވިއެއްނުން\nހިދުމަތް ރަނގަޅެވެ. ރޯދަމަހު އިސްރާފު ކުރާލެއް ގިނައީއެވެ.\nއެހެންވެ ދޯ4ރޭ ވީއިރުވެސް ކުނިބަލާ ނާންނަނީ، އަޙުމަދުބެމެން ކޯޑިނޭޓަރުން ޖެހޭނެ ތިހެންބުނަން.\n8 އިން 12 އެއީ ޓްރެފިކް އެންމެ ބޯ ގަަޑި. ހުރިހާ މުދާ އުފުލާ އުޅަނދުތަކެއް ނުކުމެ މާލޭގެ މަގުތައް ތޮއްޖެހޭނެ. އެތަނަށް އަދި ވެމްކޯގެ ހެވީ ވެހިކަލްތައް ނުކުތީމަ ހިރިވެސް ނުލެވޭނެ. މިއީ މިކަން ވާނެ ގޮތްކަން ރަނގަޅަށް އެނަލައިޒްކުރިނަމަ އެނގޭނެ. އެންމެ ރަނގަޅު ގޮތަކީ ހެނދުނު 10:00 އިން ހަވީރު 4:00 އަކަށް ތި ޚިދުމަތް ދިނުން.\nޢަދިވެސް ހޮޓްލައިން އަށްތަ ގުޅަންވިީ؟\nމިގެއިން ކުނިނުނަގާތާ ހަތަރު ދުވަސް ބަރާބަރު. ހޮޓްލައިނަށް ގުޅީމަ ބުނީ މިފޮނުވަނިއްޔޭ.. އަނެއް ދުވަހު ކުނިބަލާނައިސްގެން ގުޅީމަ ފޯނުނުނަގާ..ދެން ހުސްވީ ފޯނުލާރިކޮޅު އެއީވެސް ހިލޭގުޅޭ ނަންބަރެއް ނޫން ވިއްޔަ\nމި މައިކްރޯ ރަށުގެ، މައިކްރޯ އެޕާޓްމަންޓް ތަކުން، މައިކްރޯ މަގުތަކުން ގްރީން ބައިސްކަލުގަ ކުނި އުކަން ބޮންދުން ތިއްބާ ހުއްޓުވީމަ ވާނީ ތިހެން.\nކިތަންމެ ވަރަކަށްވެސް ހޮޓު ލައިނަށް ގުޅިދާނެ!! ތި ހޮޓު ލައިނުގެ ވާހަކަ އިތުރަށް ނުދައްކާ ކުނި ގަވާޢިދުން ގޭގެއިން ނެގިއްޔާ މާތާހިރެއްނު!! ތިބުނާ ހޮޓުލައިނަށް ގުޅާ މީހަކު އިތުރަށް ހޮޓުވަނީ!! މިރޯދަ މަހު އިތުރަށް ހޮޓުވެގެން އަތުން ފައިން ގޯސް ހައްދަން ނޫޅުއްވާ ރަގަނޅު ޝެޑިއުލް އެއްގެތެރެއިން ގޭގެއިން ކުނިއުކާދީ!! އޭރުން އެނިމުނީ!!!


vnews - California ge eki hisaabu thakuga varugadha ah alifaan roave an'dhanee\nވަރުގަދައަށް އަލިފާން ރޯވެ އަނދަމުންދާތީ ލޮސް އެންޖެލީސްގެ އާންމުން "އެއްލޯ ހުޅުވައިގެން ނިދަން" އަންގައިފި\nލޮސް އެންޖެލީސްގެ ވެންޗޫރާ ކައުންޓީގައި އަލިފާން ރޯވެ އަނދަނީ - ފޮޓޯ: އޭ.އެފް.ޕީ\nއެމެރިކާގެ ކެލިފޯނިއާ ސްޓޭޓްގެ ދެކުނުގެ އެކި ހިސާބުތަކުގައި ވަރަށް ގަދައަށް އަލިފާން ރޯވެ އަނދަމުން އެބަދެއެވެ.\nވައިވެސް އާދަޔާ ޚިލާފަށް ގަދަވެފައި ވުމުގެ ސަބަބުން އަލިފާންގަނޑުތައް ކޮންޓްރޯލް ނުކުރެވި އިތުރަށް ފެތުރެމުންދާ ކަމަށް ރިޕޯޓްތައް ބުނެއެވެ.\nއަލިފާނުގެ ސަބަބުން އެންމެބޮޑު ނުރައްކަލެއް ކުރިމަތިވެފައިވަނީ މަޝްހޫރު ލޮސް އެންޖެލީސްއަށެވެ. ލޮސް އެންޖެލީސްގެ އެކި ހިސާބުތަކާއި، ވަށައިގެންވާ ސަރަހައްދު ތަކުގައި އަލިފާން ރޯވެ އަނދަމުންދާ ކަމަށް މީޑިއާއިން ބުނެއެވެ.\nލޮސް އެންޖެލިސްގެ މޭޔަރ އެރިކް ގާރސެޓީ ވިދާޅުވީ، މުޅި ލޮސް އެންޖެލިސްގެ އެކި ހިސާބުތަކުގައި ރޯވެ އަނދަމުންދާ އަލިފާނުގެ ސަބަބުން މިހާތަނަށް ދެލައްކަ ތިރީސް ހާހަށްވުރެ ގިނަމީހުން ގެދޮރު ދޫކޮށް ރައްކާތެރި ހިސާބުތަކަށް ގޮސްފައިވާ ކަމަށެވެ.\nއަލިފާނުގެ ސަބަބުން އެންމެ ބޮޑު ގެއްލުމަކާ ކުރިމަތިލާން ޖެހިފައިވަނީ ފަރުބަދަމަތީ އަވަށެއް ކަމަށްވާ ބެލް-އެއަރއަށެވެ. އެ އަވަށަކީ އެމެރިކާގެ އެތައް މުއްސަނދީންނާއި، މަޝްހޫރު އެތައް ތަރީންގެ އަމިއްލަ އަދި އެތައް މިލިއަން ޑޮލަރެއްގެ އަގުހުރި ގެތައް ހުންނަ އަވަށެކެވެ. އެމެރިކާގެ މަހުޖަނެއް ކަމަށްވާ ރުޕަރޓް މަރޑޮކްގެ ގެއަކާއި ދަނޑުބިމެއްވެސް އެ އަވަށުގައި އޮވެއެވެ.\nއެ އަވަށުން 24 ގަޑިއިރުގެ ތެރޭގައި 500 އޭކަރުގެ ސަރަހައްދެއް މިހާރު އަނދާފައިވާ ކަމަށް ރިޕޯޓް ކޮށްފައި ވެއެވެ.\nލޮސް އެންޖެލީސްގެ ސީލްމާރ އަވަށް ކައިރީގައި ރޯވެ އަނދަމުންދާ އަލިފާންގަނޑުގެ ސަބަބުން އެހިސާބުގެ 30 ގެއެއް އަނދާ އަޅިއަށް ވެފައިވާ ކަމަށް ރިޕޯޓްތައް ބުނެއެވެ. އަލިފާންގަނޑު ކޮންޓްރޯލް ނުކުރެވި މިހާރު އަނދަމުންދާ ގޮތަށް ކުރިއަށްދާނަމަ އިތުރު 2،500 ގެ އަނދާ ހުލިވާނެ ކަމަށް ކަމާބެހޭ ފަރާތްތަކުން ލަފާކުރެއެވެ.\nލޮސް އެންޖެލީސްގެ ހުޅަނގު ސަރަހައްދުގައި ރޯވެފައިވާ އަލިފާންގަނޑުގެ ސަބަބުން ޔުނިވަރސިޓީ އޮފް ކެލިފޯނިއާގެ ކިޔެވުންވެސް މިހާރުވަނީ ހުއްޓާލާފައެވެ.\nލޮސް އެންޖެލީސް ކައުންޓީގެ ފަޔަރ ޑިޕާޓްމަންޓްގެ ވެރިޔާ ޑެރީލް އޮސްބީ، ނޫސްވެރިންނާ ވާހަކަ ދައްކަވަމުން ވަނީ، އަލިފާން ރޯވެ ބޮޑަށް އަނދަމުންދާ ސަރަހައްދާ ގާތުގައި ދިރުޅޭ މީހުން އަލިފާނަށް ސަމާލުވެ، ރޭގަނޑުވެސް "އެއްލޯ ހުޅުވައިގެން ނިދުން" މުހިންމު ކަމަށް ވިދާޅުވެފައެވެ.\nލޮސް އެންޖެލީސް ސިޓީ އިމަރޖެންސީ މެނޭޖްމަންޓް ޑިޕާޓްމަންޓުން އާންމުންނަށް ފޮނުވި ޓެކްސްޓް މެސެޖެއްގައި ބުނެފައިވަނީ، ކުއްލިއަކަށް ގެދޮރު ދޫކޮށް ދާންޖެހިއްޖެނަމަވެސް އެކަމަށް ތައްޔާރުވެ ތިބުމަށެވެ. "ވައި ވަރަށް ގަދަވުމުގެ ސަބަބުން އަލިފާންގަނޑުގެ ނުރައްކާ ދަނީ ބޮޑުވަމުން. ސަމާލުވެ ތިބޭ. ކަމާބެހޭ ފަރާތްތަކުން ދޭ އިރުޝާދަށް އަމަލުކުރޭ" މެސެޖްގައި ވެއެވެ.\nލޮސް އެންޖެލީސްގެ ވެންޗޫރާ ކައުންޓީގެ ގެތަކެއް އަލިފާނުގެ ސަބަބުން އަނދަނީ - ފޮޓޯ: އޭ.އެފް.ޕީ\nލޮސް އެންޖެލީސްގެ އުތުރުގެ ވެންޗޫރާ ކައުންޓީގައި އަނދަމުންދާ އަލިފާންގަނޑު މާ ވަރުގަދަވެފައި ބިޔަކަމަށް ވެއެވެ. އެ އަލިފާންގަނޑުގެ ސަބަބުން އައްސޭރިފަށާއި ރަށުތެރޭގެ އެތައް އަވަށަކަށް އޭގެ ނުރައްކާ ފޯރަފާނެ ކަމުގެ ބިރުވެސް އުފެދިފައި ވެއެވެ.\nވެންޗޫރާ ކައުންޓީގައި އަނދަމުންދާ އަލިފާންގަނޑުގެ ސަބަބުން މިހާތަނަށް އެކަކު މަރުވެފައިވާއިރު، 80،000 އޭކަރުގެ ސަރަހައްދެއް އަނދާފައިވާ ކަމަށް ކަމާބެހޭ ފަރާތްތަކުން ބުނެއެވެ.\nލޮސް އެންޖެލީސްއާއި، އެ ސިޓީގެ ވަށައިގެންވާ ސަރަހައްދުތަކުގައި ރޯވެ އަނދަމުންދާ އަލިފާންގަނޑުތައް ނިއްވުމުގެ މަސައްކަތުގައި 4،000 އަށްވުރެ ގިނަ އަލިފާންނިއްވާ މީހުން ހަރަކާތްތެރިވަމުން އެބަގެންދެއެވެ.\nއަލިފާންގަނޑުތައް ކޮންޓްރޯލް ނުވެ އިތުރަށް ފެތުރެމުން އަންނާތީ ކެލިފޯނިއާ ސްޓޭޓްގެ ގަވަރްނަރ ޖެރީ ބްރައުން މިހާރު ވަނީ އެ ސްޓޭޓްގައި ކުއްލި ހާލަތު އިޢްލާން ކުރައްވާފައެވެ.\nކެލިފޯނިއާގައި އަނދަމުންދާ އަލިފާނާހެދި އެމެރިކާގެ ރައީސް ޑޮނަލްޑް ޓްރަމްޕްވަނީ ހަމްދަރުދީ ފާޅުކުރައްވައި އަދި ދުއާ ކުރައްވައި ޓްވީޓެއްވެސް ކުރައްވާފައެވެ.


ތިބާއަށް ސުވަރުގޭގަ ޚާއްޞަ ކުރެވިފައިވާ މަޤާމް ދުނިޔޭގައި ހުރެ ބަލާލަން ބޭނުންތަ؟\nސުވަރުގޭގައި ތިބާއަށް ކަނޑައެޅިފައިވާ ނުވަތަ ޚާއްޞަ ކުރެވިފައިވާ މަޤާމް ދުނިޔޭގައި ހުރެ ބަލައިލަން ބޭނުންހެއްޔެވެ؟ އެއީ ލިބުން އެކަށީގެންވާ ފުރުޞަތެކެވެ. މާތް ﷲ އެ ފުރުޞަތު ވަނީ އެކަލާނގެ އެފުރުޞަތު ދެއްވަވަން އިރާދަކުރެއްވެވި އަޅުންނަށް ދެއްވަވައިފައެވެ. ވީމާ ތިބާއަށް ވެސް ނުލިބޭނެކަމަށް ކަނޑައެޅުމެއް ނެތެވެ.\nމިސާލަކަށް ފިރުއައުނުގެ އަނބިންގެ ތެރެއިން މާތް ﷲ އަށް އީމާންވެވަޑައިގެންނެވި އަނބިކަނބަލުންގެ ހާދިސާއަށް ބަލައިލަމާ ހެއްޔެވެ؟\nއެކަމަނާ މާތް ﷲ އަށް އީމާންވުން ހުއްޓުވަން ފިރުއައުނު އޭނާގެ ސިފައިން ލައްވާ ނުކުރަނީ ކޮން އަނިޔާއެއް ހެއްޔެވެ؟ ތަޅައި އަނިޔާކުރީ ކޮންފަދައަކުން ހެއްޔެވެ؟ އެއްތެލުންނާއި ދުއްރާއިން ތެޅީ ކޮންފަދައަކުން ހެއްޔެވެ؟\nއަނިޔާވެރިކަން އިންތިހާއަށް ދިއަ ވަގުތު މާތް ﷲ އެކަމަނާއަށް ދެއްކެވީ ސުވަރުގެއިން އެކަމަާއަށް ޚާއްޞަ ކުރެވިފައިވާ މަޤާމެވެ. އެވަގުތު އެކަމަނާ ހިނިވަރުނަކުރެއްވިއެވެ. ހަމަ އެއްވެސް އަނިޔާއެއް ލިބިވަޑައިނުގަންނަވާ ފަދަ އިޙްޞާޞްތަކާއިއެކުގައެވެ. ބައަކު ހަށިކޮޅުގައި ތަޅައި އަނިޔާކުރާކަމުގެ އަސަރެއްވެސް ނެތިއެވެ.\nފިރުއައުނުގެ ރުޅި އިންތިހާއަށް ގަދަވެގެންދިއައެވެ. އަދި އެއޮތީ ދުނިޔެއިން މޮޔަވެފައިކަމަށް ބުނެ ފުރައްސާރަކުރިއެވެ. އައި ގަދަރުޅީގައި ކުރި އަމުރަށް ބޮޑު ހިލައެއް ގެނުވައި އެކަމަނާގެ ހަށިކޮޅުގެ މައްޗަށް ވައްޓާލައި ޗިސްޗިސްކޮށްލިއެވެ. ނަމަވެސް އެއިގެ ކުރިން މާތް ﷲ އެކަމަނާގެ ފުރާނަ ގެންދަވައިފިއެވެ.\nމާތް ﷲ ގެ ޙަޟްރަތުން މިފަދަ މަތިވެރި ނިއުމަތްތަކަށް އެދޭ މީހާއަށް ކުރަން އޮތީ ހަމަ އެންމެ ކަމެކެވެ. އެއީ އީމާންކަން ވަރުގަދަކުރުމެވެ. މާތް ﷲ ގެ މަގުގައި ފިސާރި ފުރިހަމައަށް ސާބިތުވުމެވެ. އެކަންކަން ތިބާގެ ކިބައިގައި ހުރި މިންވަރެއް އެނގޭނީ ހަމަ ތިބާއަށް އެކަންޏެވެ.\nމާތްﷲ ވަނީ އެކަލާނގެ ރަހްމަތްފުޅު މީސްތަކުންނަށް ހުޅުއްވައިލަދެއްވަވައިފައެވެ. އެމީހަކު ބޭނުންވަރަކަށް ޚަޒާނާއިން ނަގަންވީއެވެ. އަހަރެމެންނަށް ނުނެގޭނީއެވެ. ކިތަންމެ ގިނައިން ނެގި ނަމަވެސް މާތް ﷲ ގެ ޚަޒާނާއިން ހަމަ ޒައްރެއްގެ މިންވަރުވެސް މަދެއް ނުވާނެއެވެ.


މެލޭޝިއާގައި ރަމަޟާން މަސް - AO News\nމެލޭޝިއާގައި ރަމަޟާން މަސް\nއިބްރާހީމު ރަޝީދު މޫސާ /\nމެލޭޝިޔާއަކީ ދެކުނު އިރުމަތީ އޭޝިޔާގެ ޤައުމެކެވެ. މިއީ އިސްލާމީ ޤައުމުކެވެ. މުސްލިމުންގެ ނިސްބަތަކީ ގާތްގަނޑަކަށް 60 % އެވެ. މި ޤައުމުގައި 25 % ޗައިނާގެ ބުޑިސްޓުންނާއި، 15% ހިންދީދީނުގެ މީހުން އުޅެއެވެ.\nދައުލަތުގެ ރަސްމީ ދީނަކީ އިސްލާމްދީނެވެ. މެލޭޝިޔާގެ މުސްލިމުންނަކީ ދީނީ ކަންތައްތަކަށް ވަރަށް ފަރުވާތެރި، އަމިއްލަ ސަޤާފަތަށާއި އާދަކާދައަށް ވަރަށް އިސްކަންދޭ ބަޔެކެވެ.\nމެލޭޝިޔާގެ މުސްލިމުން ރަމަޟާންމަހަށް ތައްޔާރު ވަނީ މިސްކިތްތަކާއި އެބައިމީހުންގެ ގެދޮރުތަކުން އާބަތުރަފިލުވަމުންނެވެ. ފިރިހެނުން މި މަސައްކަތް ކުރާއިރު އަންހެނުން ރަމަޟާން މަހަށް ބޭނުންވާ ކާބޯތަކެތި ގަނެ ޖަމާކުރާނެތެވެ.\nޝަޢުބާން މަހުގެ ނަވާވީސްވަނަ ދުވަހު ހަވީރު އިރުއޮއްސޭ ވަގުތު ހަނދުބެލުމަށްޓަކައި ގިނަ ބަޔަކު މަގުމައްޗަށް ނުކުންނާތެވެ. ހަނދު ބެލުމުގެ ކަންތަކުގައި އިސްލާމީ ކަންތައްތަކާ ބެހޭ ވަޒީރު ސީދާ އުޅުއްވާނެތެވެ. ހަނދު ފެނުމުން ނުވަތަ ފެނިއްޖެކަން ސާބިތު ވުމުން ޚަބަރުފަތުރާ ވަސީލަތްތައް މެދުވެރިކޮށް އެ ކަން ރަސްމީކޮށް އިޢުލާނު ކުރާނެތެވެ. ހަނދު ފެނިއްޖެކަން އިޢުލާން ކުރުމާ އެކު މުސްލިމުން (ފިރިހެނުންނާއި އަންހެނުންނާއި ކުޑަކުދިން) މަގުމައްޗަށް ނުކުމެ އުފާފާޅުކޮށް އެއްބަޔަކު އަނެއް ބަޔަކަށް ތަހްނިޔާ ކިޔާނެތެވެ. އެއަށްފަހު މިސްކިތަށް ގޮސް ޖަމާޢަތުގައި ތަރާވީޙު ނަމާދު ކުރާނެތެވެ. މެލޭޝިޔާގެ މުސްލިމުންނަކީ ޝާފިޢީން ކަމުގައިވާތީ އެމީހުން ތަރާވީޙު ނަމާދުގައި 20 ރަކްޢަތް ކުރާ ތަން ފެނެއެވެ.\nރަމަޟާން މަހުގެ ހަނދު ފެނުމުން ސިޓީ ކައުންސިލުން ރަށު ތެރެ ސާފު ކޮށް، މަގުމަތީގައި ކުލަކުލައިގެ ބޮކި ފަތިތައް ދަމައި ދިއްލައި މުޅި ސަހަރު ޒީނަތްތެރި ކުރާނެތެވެ. އަދި މަގުމައްޗަށް ފިނިފެނާއި ހުވަދު ފަދަ އެއްޗެހި ޖަހައި މީރުވަސް ދުއްވާނެތެވެ. އަދި ރަށުގެ ތަފާތު ތަންތާނގައި ރަމަޟާން މަހަށް މަރްޙަބާ ކިޔުމުގެ ފޮތިގަނޑުތައް ދަމާނެތެވެ. ފޮތިގަނޑުތަކުގައި ޢާއްމުކޮށް ލިޔާ ޢިބާރަތަކީ “شَهْرٌ مُبَارَكٌ ” އެވެ. މީގެ އިތުރަށް ރަމަޟާން މަހު މިސްކިތްތައް އާދަޔާ ޚިލާފަށް ބޮޑަށް އަލިގަދަކޮށް ދިއްލުމާއި މިސްކިތްތަކުގެ މުންނާރުތައް ނިޔޯން ހޮޅިބުރިތަކުން މުޅި ރޭގަނޑު ދިއްލާފައި ބެހެއްޓުން ވެސް ހިމެނެއެވެ.\nރަމަޟާންމަހުގެ އިރުއޮއްސޭ ވަގުތަކީ ވަރަށް މުހިއްމު ވަގުތެކެވެ. އިރުއޮއްސޭ އިރު މިސްކިތްތަކުގެ ދާލަތަކާއި ގޯތިތެރޭގައި ކުނަލާއި ދޫލަ ފަތުރައި ރޯދަވީއްލުމުގެ ޖާފަތްތައް ބޭއްވެއެވެ. ﷲގެ މެހްމާނުންނަށްޓަކައި ތަފާތު ބުއިންތަކާއި ކާބޯތަކެތީގެ ބާވަތްތައް މި ސުފުރާތައް މަތިން ފެނެއެވެ. މިއީ ހެޔޮ އެދޭ ފަރާތްތަކުން އިންތިޒާމު ކޮށްގެން ކުރާ ކަމެކެވެ. މި ސުފުރާތަކުން ރޯދަވީއްލުމަށް ފަހު މަޣުރިބު ނަމާދު ކުރެއެވެ. އެއަށްފަހު ގެއަށް ގޮސް ރޯދަވީއްލުމުގެ ބައި ފުރިހަމަ ކުރެއެވެ. ދެން ޢިޝާ ނަމާދަށް މިސްކިތަށް ގޮސް ޢިޝާ ނަމާދާއި ތަރާވީހު ނަމާދު ކުރެއެވެ .\nރަމަޟާން މަހުގައި މިސްކިތްތަކުގައި މީރުވަސްދުވާ އެއްޗެހިން ދުން ބުރުވުމަކީ މެލޭޝިޔާގެ މުސްލިމުންގެ އާދަކާދައިގެ ތެރޭގައި ހިމެނޭ ކަމެކެވެ.\nރަމަޟާން މަހުގެ ތެރޭގައި ޤުރްއާން ޚަތިމު ކުރުމަކީ ވެސް މެލޭޝިޔާގެ މުސްލިމުންގެ އާދައެކެވެ.\nރަމަޟާން މަހުގެ ތެރޭގައި މުސްލިމުން ކަންނެތް ވިޔަ ނުދިނުމަށްޓަކައި މެލޭޝިޔާ ސަރުކާރުން ޚާއްޞަ ފިޔަވަޅުތަކެއް އަޅައެވެ. ރަމަޟާން މަހުގައި މަސައްކަތަށް ޤަވާޢިދުން ނުކުންނަ މީހުންނަށް ހިތްވަރުދިނުމަށްޓަކައި އިނާމުތައް ދެއެވެ. އަދި ބޯނަސްގެ ގޮތުގައި އިތުރު ފައިސާ ވެސް ދެއެވެ.\nރަމަޟާން މަހުގައި އެ މަހާ ގުޅޭ ޕްރޮގްރާމްތައް ޓީވީންނާއި ރޭޑިއޯއިން ދުރަށް ފޮނުވައެވެ. ޤުރްއާން ކިޔެވުމުގެ މުބާރާތްތަކާއި، ކީރިތިރަސޫލާގެ ސީރަތާއި، ރޯދައާ ބެހޭ ފިޤްހީ މަސްއަލަތަކާއި، އިސްލާމީ އަޚްލާޤިއްޔާތާ ބެހޭ މަޢުލޫމާތު ހިމެނޭ ދީނީ ޕްރޮގްރާމްތައް ރަމަޟާން މަހަށްޓަކައި އުފައްދައެވެ. އަދި ރަމަޟާން މަހުގައި މީޑިއާގައި ތަފާތު މުބާރާތްތައް ވެސް ބާއްވައެވެ.\nރަމަޟާން މަހުގެ ތެރޭގައި މުސްލިމު ޢާއިލާތަކުގެ މެދުގައި ހަދިޔާބަދިޔާ ބަދަލުކުރުމަކީ ވަރަށް ޢާއްމު ކަމެކެވެ. މި ގޮތަށް ބަދަލުކުރެވޭ ހަދިޔާގެ ތެރޭގައި ކާބޯތަކެއްޗާއި މޭވާއާއި ސެންޓާއި ފޭރާން ހިމެނެއެވެ. މިއީ އެކުވެރިކަމާއި ޢާއިލީ ގުޅުން ދެމެހެއްޓުމަށްޓަކައި މެލޭޝިޔާގެ މުސްލިމުން ކުރަމުންދާ ކަމެކެވެ.\nމެލޭޝިޔާގެ މުސްލިމުން ހާރު ކެއުމަށް ފަހު ޚާއްޞަ ބުއިމެއް ބޮއެވެ. މި ބުއިމުގެ ނަމަކީ “ކޯލާކް” އެވެ. މިއީ ކަރުހިއްކުން ކަނޑުވައިދޭ ބުއިމެކެވެ. އަދި، މިއީ ރޯދަވެރިއާ ކަންނެތްކަމާއި ލޮޑުވުމުން ދުރުކޮށްދޭ ބުއިމެކެވެ. އެއީ މި ބުއިމުގެ ސަބަބުން ހަށިގަނޑަށް އިތުރު ހަކަތަ ލިބޭތީއެވެ.\nރަމަޟާން މަސް ނިމެން ކައިރިވުމުން ފިޠުރު ޒަކާތް އެއްކުރުމަށްޓަކައި މިސްކިތްތަކުގައި ޚާއްޞަ ކޮމެޓީތަކެއް ޤާއިމުކުރެވެއެވެ. މީގެ އިތުރަށް ތަނަވަސްކަން ލިބިގެންވާ މީހުން ފަޤީރުންނަށް ހެދުމާއި ޢީދު ޙަލްވާ ގަނެ ދިނުމަކީ ވެސް މެލޭޝިޔާގެ މުޖްތަމަޢުން ފެންނަ ރަނގަޅު ކަމެކެވެ.\n*މިއީ ލިޔުންތެރިންގެ ގުޅުމުން ނަގާފައިވާ ލިޔުމެކެވެ.


ކާރު އުފައްދާ ބޮޑެތި ކުންފުނިތަކުން މާސްކާއި، ވެންޓިލޭޓަރު އުފައްދަނީ ކާރު އުފައްދާ ބޮޑެތި ކުންފުނިތަކުން މާސްކާއި، ވެންޓިލޭޓަރު އުފައްދަނީ\nކާރު އުފައްދާ ބޮޑެތި ކުންފުނިތަކުން މާސްކާއި، ވެންޓިލޭޓަރު އުފައްދަނީ\nކޮވިޑް-19 އަށް ފެތުރެމުންދާ ޤައުމުތަކަށް ބޭނުންވާ ބައެއް ތަކެތި އުފެއްދުމަށް ބޮޑެތި ކުންފުނިތަކަށް އެކި ޤައުމުތަކުގެ ސަރުކާރުތަކުން ގޮވާލާފައިވާ ގޮވާލުމަށް ކާރު އުފައްދާ ކުންފުނިތަކުން އިޖާބަދީ، މިމަސައްކަތް ފަށައިފިއެވެ.\nމިގޮތުން ކާރު އުފައްދާ ބައެއް ކުންފުނިތަކުން މިހާރު ދަނީ ވެންޓިލޭޓަރާއި ފޭސް މާސްކް އުފައްދަމުންނެވެ.\nކޮވިޑް-19 އާއި ގުޅިގެން ސިއްހީ ދާއިރާއަށް ކޮންމެހެން ބޭނުންވާ ވެންޓިލޭޓަރ އަދި ފޭސް މާސްކް ފަދަ ތަކެދި އުފެއްދުމަށް ބައެއް ޤައުމުތަކުގެ ސަރުކާރުތަކުން ދަނީ މެނިއުފެކްޗަރިން، ނުވަތަ ތަކެތި އުފައްދާ ކުންފުނިތަކަށް ގޮވާލަމުންނެވެ. މިކަމަށް އިޖާބަދީ ކާރު އުފައްދާ ކުންފުނިތަކުން މިހާރު ވަނީ ވެންޓިލޭޓަރު އަދި ފޭސް މާސްކު އުފައްދަން ފަށާފައެވެ.\nމިގޮތުން މަޝްހޫރު ކާރު އުފައްދާ ކުންފުނި ފިއެޓްއިން އެކުންފުނީގެ ޗައިނާގައި ވާ ފެކްޓްރީއެއްގައި މާސްކު އުފައްދަން ފެށުމަށް ދަނީ ތައްޔާރުވަމުންނެވެ. އެކުންފުނިން ބުނީ ޗައިނާގައިވާ ފިއެޓްގެ ކާރުހާނާ މެދުވެރިކޮށް މަހަކު އެއް މިލިއަން މާސްކު އުފެއްދުމުގެ އަމަލީ މަސައްކަތް ކުރިޔަށް އޮތް ހަފްތާތަކުގެ ތެރޭގައި ފެށޭނެކަމަށެވެ.\nކާރު އުފައްދާ ބައެއް އެހެން ބޮޑެތި ކުންފުނިތަކުން ދަނީ ވެންޓިލޭޓަރު އުފައްދަން މަސައްކަތް ފަށަން ތައްޔާރުވަމުންނެވެ. އެގޮތުން އެމެރިކާގެ ޖެނެރަލް މޮޓޯޒް، ފޯޑް، ޓެސްލާ އަދި ޖަޕާނުގެ ކާރު އުފައްދާ ކުންފުނި ނިސާންގެ އިތުރުން އިނގިރޭސިވިލާތުގައި ހުންނަ ފޯމިއުލާ ވަން ޓީމްތަކުން ދަނީ ވެންޓިލޭޓަރު އުފައްދަން ތައްޔާރު ވަމުންނެވެ.\nކާރު އުފައްދާ ބޮޑެތި އެހެން ކުންފުނިތަކުންވެސް ދަނީ އެކުންފުނިތަކުގެ ރިސޯސަސް ބޭނުންކޮށްގެން މިދަނޑިވަޅުގައި ސިއްހީ ދާއިރާއަށް ބޭނުންވާ ތަކެތި އުފައްދަން މަސައްކަތް ކުރަން ތައްޔާރުވަމުންނެވެ.\nފޯޑް އިން ބުނީ އެކުންފުނިން ދަނީ ސިއްހީ ދާއިރާއަށް ތަކެތި ތައްޔާރުކުރާ ޖީއީ ހެލްތް ކެއަރ އަދި ތްރީއެމްއާއި ގުޅިގެން ސިއްހީ ދާއިރާގައި ބޭނުންކުރާ ރެސްޕިރޭޓާޒް އަދި ވެންޓިލޭޓަރު ތައްޔާރުކުރަން މަސައްކަތްކުރަމުން ކަމަށެވެ.\nމިހާރުވެސް އެކުންފުނިން ސިއްހީ ދާއިރާގައި މަސައްކަތް ކުރާ ފަރާތްތަކަށް ހާއްސަ ފޭސް ޝީލްޑް ތައްޔާރުކުރަން މަސައްކަތް ކުރަމުންދާކަމަށާއި، މީގެ 1000 ޝީލްޑް މިހަފްތާ ތެރޭ ތައްޔާރުކޮށް ނިމޭނެކަމަށް ބުނެފައި ވއެވެ. މިފަދަ 75،000 ޝީލްޑް ތައްޔާރުކުރުމަށް ފޯޑް އިން ވަނީ ނިންމާފައެވެ.\nނަމަވެސް ސިއްހީ ދާއިރާއަށް ބޭނުންވާ ތަކެތި އުފައްދަން މިފަދަ ކުންފުނިތަކަށް ހުއްދަ ލިބިފައި ވަނީ މިކުންފުނިތަށް ރެޖިސްޓަރ ކޮށްފައިވާ ޤައުމުތަކުގެ ކަމާބެހޭ ފަރާތްތަކުން މިކަމަށް ދީފައިވާ ހުއްދައެއްގެ ދަށުންނެވެ. އެއީ ސިއްހީ ދާއިރާއަށް ބޭނުންވާ ތަކެއްޗާ އިކުއިޕްމަންޓު ތައްޔާރުކުރުމަށް ވަކި ހުއްދައެއް ބޭނުންވާނެތީއެވެ.\nމިދަނޑިވަޅަކީ މުޅި ދުނިޔެއަށް ސިއްހީ ދާއިރާގެ އިކުއިޕްމަންޓާއި، އެހެނިހެން ސާމާނުގެ ސްޓޮކް އިތުރަށް ބޭނުންވެފައިވާ ދަނޑިވަޅެކެވެ. ނަމަވެސް މިފަދަ ތަކެތި ބޭނުންވާ މިންވަރަށް އުފެއްދުމަށް މިކަމުގައި މިހާރު އުޅޭ ކުންފުނިތަށް ނުކުޅެދިފައި ވާތީ، އެހެން ބާވަތުގެ ތަކެތި އުފައްދާ ކުންފުނިތަކުން ދަނީ މިކަމުގައި އެހީތެރިވުމުގެ މަސައްކަތް ކުރަމުންނެވެ.\nއިނގިރޭސިވިލާތުގެ ފޯމިއުލާ ވަން ޓީމްތަކުންވެސް ވަނީ ސިއްހީ ދާއިރާގެ މާހިރުންނަށް ދެވެން އޮތް ހުރިހާ އެއްބާރުލުމެއް ދޭނެކަމަށް ބުނަމުންނެވެ. އަދި ކާރު އުފައްދާ މަޝްހޫރު ބްރޭންޑްތައްކަމަށްވާ ނިސާން، މެކްލެރަން އަދި މެގްގިޓް ކުންފުނިން ގުޅިގެން ދަނީ އައު ވައްތަރެއްގެ މެޑިކަލް ވެންޓިލޭޓަރުވެސް އުފައްދަން މަސައްކަތް ކުރަމުންނެވެ.\nމިފަދަ މަސައްކަތެއް އިންޑިއާގެ އެންމެ ބޮޑު ޓްރެކްޓަރ އުފައްދާ ކުންފުނި، މަހިންދްރަ ގްރޫޕުންވެސް ދަނީ ކުރަމުންނެވެ. އެކުންފުނީގެ ފެކްޓްރީތަކުންވެސް ކަމާބެހޭ ފަރާތްތަކާއި ގުޅިގެން ދަނީ ވެންޓިލޭޓަރު އުފައްދަން މަސައްކަތް ކުރަމުންނެވެ.


Home Minister Covid19 Ah Fassi Vehjje ހޯމް މިނިސްޓަރ ކޮވިޑް19 އަށް ފައްސި ވެއްޖެ – Huvadhoo News Home Minister Covid19 Ah Fassi Vehjje Huvadhoo News\nހޯމް މިނިސްޓަރ ކޮވިޑް19 އަށް ފައްސި ވެއްޖެ\nހޯމް މިނިސްޓަރ ޝެއިޚް އިމްރާން އަބްދުﷲ ކޮވިޑް-19 އަށް ފައްސިވެއްޖެއެވެ.\nކޮވިޑް 19ގެ އަލާމަތްތައް ފެނި މިމަހު 28 ވަނަ ދުވަހު ޝެއިޚް އިމްރާން ކޮވިޑް19އަސް ޓެސްޓްކުރުމުން ކޮވިޑަށް ފައްސިވެފައިވާކަން ވަނީ ކަށަވަރުވެފައެވެ. އިމްރާން ކޮވިޑް19 އަށް ފައްސެިވެފައި ވީނަމަވެސް، ހާޅުކޮޅު ރަނގަޅުކަމަށް މަޢުލޫމާތު ލިބެއެވެ. ޝެއިޚް އިމްރާނަކީ ވެކްސިންގެ ދެޑޯޒް ފުރިހަމަ ކުރައްވާފައިވާ ބޭފުޅެކެވެ. މިވަގުތު ޝެއިޚް އިމްރާން އެކަހެރިވެ ވަޑައިގެން ހުންނެވީ ގެކޮޅުގައެވެ.\nޝެއިޚް އިމްރާނު ކޮވިޑަށް ފައްސިވުމުން، ރައިސް ސޯލިހުގެ ކެބިނެޓުން ކޮވިޑަށް ފައްސިވެފައިވާ ބޭފުޅުންގެ އަދަދު ވަނީ3އަށް އަރާފައެވެ. މީގެ ކުރިން ނައިބު ރައިސް ފައިސަލް ނަސީމާއި އިކޮނަމިކް މިނިސްޓަރ ފައްޔާޒް އިސްމާއިލް ވެސް ކޮވިޑަށް ފައްސިވެފައި ވެއެވެ.\nމާލެ އިން ކޮވިޑަށް ފައްސިވާ މީހުންގެ އަދަދު މިހާރު ވަނީ ވަރަށް ބޮޑަށް މަދުވެފައެވެ. ނަމަވެސް އަތޮޅުތެރޭގެ މީހުން ދިރިއުޅޭ ރަށްތަކުން ކޮވިޑަށް ފައްސިވާ މީހުންގެ އަދަދު އަދިވެސް ހުރީ ވަރަށް މަތީގައެވެ.


Hingumuge iss vazeefaa thakuge 60 percent Dhivehinnah dheyn laazim kuranee | Mihaaru\nމަޖިލީހުގެ ޖަލްސާއެއް: ހިންގުމުގެ އިސް ވަޒީފާތަކުގެ 60 ޕަސެންޓް ދިވެހިިންނަށް ދޭންޖެހޭ ގޮތަށް ގާނޫނު އިސްލާހު ކުރަން ކޮމެޓީން ވަނީ ފާސްކޮށްފައި -- ފޮޓޯ/މަޖިލިސް\nއިސް ވަޒީފާތަކުގެ 60 ޕަސެންޓް ދިވެހިންނަށް ދޭން ލާޒިމްކުރަން ކޮމެޓީން ފާސްކޮށްފި\n22 އޯގަސްޓް 2020 - 23:19 55 comments\nސީނިއާ މެނޭޖްމަންޓް ވަޒީފާތަކުގެ 60 ޕަސެންޓް ދިވެހިންނަށް ދޭންޖެހޭ ގޮތަށް ވަޒީފާއާބެހޭ ގާނޫނަށް އިސްލާހު ގެންނަން ރައްޔިތުންގެ މަޖިލީހުގެ އިޖްތިމާއީ ކޮމެޓީން މިއަދު ފާސްކޮށްފި އެވެ.\nވަޒީފާއާބެހޭ ގާނޫނަށް އިސްލާހު ގެންނަން ސަރުކާރުން ހުށަހެޅި ބިލް މަޖިލީހުން މިހާރު ދަނީ ދިރާސާ ކުރަމުންނެވެ. ކޮމެޓީ މަރުހަލާގައި އެ ބިލަށް ބަދަލު ގެނެސް، ޓޫރިޒަމް ދާއިރާގެ އިސް ވަޒީފާތަކުގައި ދިވެހިން ތިބެންޖެހޭ އަދަދު އިތުރުކުރަން އިސްލާހު ހުށަހެޅުއްވީ އިހަވަންދޫ ދާއިރާގެ މެމްބަރު މުހައްމަދު ޝިފާއު އެވެ.\nޝިފާއު ހުށަހެޅުއްވީ 50 އަށް ވުރެ ގިނަ މުވައްޒަފުން ތިބޭ ކުންފުނިތަކުގައި މުވައްޒަފުންނާ ބެހޭ ކަންކަން ބެލެހެއްޓުމުގެ އިސްވެރިއަކަށް ދިވެއްސަކު ހުންނަންޖެހޭ ގޮތަށެވެ. އަދި އެފަދަ ކުންފުނިތަކުގެ އިސް މަގާމުގައި މަދުވެގެން 60 ޕަސެންޓް ދިވެހިން ތިބެން ޖެހޭ ގޮތަށް ކޮމެޓީން ވަނީ ފާސްކޮށްފަ އެވެ. އެކަމަކު އެ ދެ މާއްދާ އަށް އަމަލު ކުރަން ފަށާނީ އެ ގާނޫނު ފާސްވުމަށް ފަހު ފަސް އަހަރު ވުމުންނެވެ.\nއިޖްތިމާއީ ކޮމެޓީގެ މިއަދުގެ ބައްދަލުވުމުގައި އެ އިސްލާހަށް ހުރިހާ މެމްބަރުން ތާއީދު ކުރެއްވިޔަސް، އެއަށް އަމަލު ކުރަން ފަށަންވީ ތާރީޚާ މެދު މެމްބަރުންގެ މެދުގައި ވަރަށް ބޮޑަށް ޚިޔާލު ތަފާތުވި އެވެ. ބައެއް މެމްބަރުން ހުށަހެޅުއްވީ ފަސް އަހަރުގެ މުއްދަތެއް އެކަމަށް ދިނުމަށެވެ. އަނެއް ބައި މެމްބަރުން ހުށަހެޅުއްވީ ތިން އަހަރުގެ މުއްދަތެއް އެކަމަށް ދިނުމަށެވެ.\nވަޒީފާތަކުގައި އެންމެ މަދުވެގެން ދިވެހިން ތިބެންޖެހޭ އަދަދެއް ކަނޑައަޅާފައި އޮންނަނީ ޓޫރިޒަމް ދާއިރާގެ ވަޒީފާތަކުގައި އެކަންޏެވެ. ޓޫރިޒަމް މިނިސްޓްރީން 2012 ވަނަ އަހަރު އަންގާފައިވާ އެންގުމެެއްގެ ދަށުން އެ އަދަދު މިހާރު އޮންނަނީ 45 ޕަސެންޓްގަ އެވެ.\nއިތުރު ލިޔުންތައް ރައްޔިތުންގެ މަޖިލިސް ވަޒީފާ ޖޮބް ސެކިއުރިޓީ ވަޒީފާ ނުލިބުން


Local council inthihaabah kurimathili 46 candidatun nan nagaifi\nލޯކަލް ކައުންސިލް އިންތިހާބަށް ކުރިމަތިލި 46 ކެނޑިޑޭޓުން ނަން ނަގައިފި\n30 އޮކްޓޯބަރ 2020 - 18:05:44\nމިއަހަރުގެ އޭޕްރީލްމަހު ބާއްވަން ހަމަޖެހިފައި އޮތް ލޯކަލް ކައުންސިލް އިންތިހާބަށް ކުރިމަތިލި 46 ކެނޑިޑޭޓުން، ނަން އަނބުރާ ނަގައިފިއެވެ.\nކޮވިޑް-19 އާއި ގުޅިގެން ވަކި މުއްދަތެއް ނެތްގޮތަށް އިންތިހާބު ފަސްކޮށްފައި ވާއިރު، މިހާތަނަށް އެންމެ ގިނައިން ކެނޑިޑެންސީ ނަގާފައިވަނީ އަމިއްލަގޮތުން ވާދަކުރުމަށް ކުރިމަތިލި ކެންޑިޑޭޓުންނެވެ. އެގޮތުން އަމިއްލަގޮތުން އިންތިހާބުގައި ވާދަކުރުމަށް ކުރިމަތިލި 20 ކެންޑިޑޭޓަކު ވަނީ މިހާތަނަށް ނަން އަނބުރާ ގެންގޮސްފައެވެ.\nސިޔާސީ ޕާޓީތަކުން ކުރިމަތިލި ކެނޑިޑޭޓުންގެ ތެރެއިން އެންމެ ގިނައިން ކެންޑިޑެންސީ އަނބުރާ ގެންގޮސްފައިވަނީ އެމްޑީޕީގެ ކެނޑިޑޭޓުންނެވެ. އެމްޑީޕީން 876 ކެންޑިޑޭޓުން ކުރިމަތިލީރު މިހާތަނަށް 15 ކެންޑިޑޭޓުން ވަނީ ނަން އަނބުރާ ނަފާގައެވެ.\nއިދިކޮޅު މައި ޕާޓީ ޕީޕީއެމްއިން 600 އަށްވުރެ ގިނަ ކެނޑިޑޭޓުން ކުރިމަތިލީރު، މިހާތަނަށް6ކެންޑިޑޭޓުން ވަނީ ނަން ނަގާފައެވެ. އަދި ސަރުކާރު ކޯލިޝަންގައި ހިމެނޭ ޖުމްހޫރީ ޕާޓީން5ކެނޑީޑޭޓުން ވަނީ ނަން ނަގާފައެވެ.\nމި އަދަދުތަކާއިއެކު އިންތިހާބުގައި ވާދަކުރަން މިހާރު ކުރިމަތިލާފައި ތިބީ 2،388 ކެންޑިޑޭޓުންނެވެ.\nލޯކަލް ކައުންސިލްތަކުގެ އިތުރުން އަންހެނުންގެ ކޮމިޓީތަކަށް ކުރިމަތިލީ 1،817 ކެނޑިޑޭޓުންގެ ތެރެއިން 25 ފަރާތަކުން ވަނީ ކެނޑިޑެންސީ އަނބުރާ ގެންގޮސްފައެވެ. އެއީ އަމިއްލަގޮތުން ވާދަކުރާ5ކެނޑިޑޭޓަކާއި، ޕީޕީއެމްގެ2ކެނޑިޑޭޓަކާއި، އެމްޑީޕީން ކުރިމަތިލި 18 ކެނޑިޑޭޓެކެވެ.\nލޯކަލް ކައުންސިލް އިންތިހާބު ބާއްވަން ހެމަޖެހިފައި އޮތީ މިއަހަރުގެ އޭޕްރީލް މަހުގެ 4ވަނަ ދުވަހު އެވެ. ނަމަވެސް ކޮވިޑް-19 އާއި ގުޅިގެން އިންތިހާބު ފަސްކޮށް، ގާނޫނަށްވެސް ވަނީ އިސްލާހު ގެނެސްފައެވެ.


Report: Supplementary budgeteh, keehkuran?\nސަޕްލިމެންޓްރީ ބަޖެޓު ހުށަހަޅަނީ ކީއް ކުރަން؟\nމިދިޔަ އަހަރު ބަޖެޓް ފާސް ކުރަން ބަޖެޓު ކޮމެޓީގައި ބަހުސް ކުރަނީ -- އަވަސް ފޮޓޯ\nއެއް ބަޔަކު ބުނަނީ ސަޕްލިމެންޓްރީ ބަޖެޓެއް ހުށަހަޅަނީ ބަޖެޓް ހުސްވާތީ އެވެ. އަނެއް ބަޔަކު ބުނަނީ ކުރަން އުޅޭ ކަމެއް ހަމަ އެއް ގޮތަކަށް ވެސް ނޭނގޭ އެވެ. ސަޕްލިމެންޓްރީ ބަޖެޓް ހުށަހަޅަން ތައްޔާރުވާއިރު ގިނަ ބަޔަކު ސުވާލު އުފައްދަ އެވެ. ސަޕްލިމެންޓްރީ ބަޖެޓަކީ ކޮބައި ހެއްޔެވެ؟ ސަޕްލިމެންޓްރީ ބަޖެޓެއް ހުށަހެޅުމުގެ ބޭނުމަކީ ކޮބައި ހެއްޔެވެ؟\nއެއް ސުވާލަށް މި ވަގުތު ވެސް ޖަވާބު ދެވިދާނެ އެވެ. މި އަހަރުގެ ބަޖެޓް އަދި ހުހެއް ނުވެ އެވެ. ބަޖެޓު ހުސް ނުވާކަން އެނގެނީ ހަފުތާއަކު އެއްފަހަރު ފިނޭންސް މިނިސްޓްރީން ނެރޭ ހަފުތާ މާލީ ރިޕޯޓުންނެވެ. މިދިޔަ ސަރުކާރުން މަޖިލީހަށް ފޮނުވި 30 ބިލިއަން ރުފިޔާގެ ބަޖެޓް ހުސްވަން ގާތް ވެސް ނުވެ އެވެ. ހަފުތާ މާލީ ރިޕޯޓުގައިވާ ގޮތުން މި އަހަރުގެ ބަޖެޓުން ހަރަދު ކުރެވިފައިވަނީ 14 ބިލިއަން ރުފިޔާ އެވެ. މާނައަކީ އޮކްޓޫބަރު މަހު އަންނަ އަހަރަށް ލަފާކޮށް ބަޖެޓު ހުށަހަޅާއިރު ބަޖެޓު ހުސްވުމުގެ ފުރުސަތު ކުޑަވުމެވެ.\nކުރީ ސަރުކާރުން ހުށަހެޅީ 493 މިލިއަން ރުފިޔާ\nކުރީގެ ފިނޭންސް މިނިސްޓަރު އަހުމަދު މުނައްވަރު ބަޖެޓާ ބެހޭ ގޮތުން ވާހަކަ ދައްކަވަނީ -- އަހުމަދު ޝުރާއު | އަވަސް\nރާއްޖޭގައި ސަޕްލިމެންޓްރީ ބަޖެޓް ހުށަހެޅުމަކީ އާކަމެއް ނޫނެވެ. ނިމިދިޔަ ސަރުކާރުން 2017 ވަނަ އަހަރު ވެސް ސަޕްލިމެންޓްރީ ބަޖެޓެއް ހުށަހަޅާފައިވެ އެވެ. އެ ފަހަރު ބަޖެޓު ހުށަހަޅާފައިވަނީ ބަޖެޓަށް ވުރެ އިތުރަށް ހަރަދުވާނެ ކަމަށް ލަފާ ކުރެވޭތީ އެވެ. އެ ފަހަރު ހުށަހެޅީ 493 މިލިއަން ރުފިޔާގެ ސަޕްލިމެންޓްރީ ބަޖެޓެކެވެ.\nއެ ފަހަރު ބަޖެޓު ކޮމެޓީގައި އޭރުގެ، ފިނޭންސް މިނިސްޓަރު އަހުމަދު މުނައްވަރު ވިދާޅުވެފައިވާ ގޮތުގައި އެ ފަހަރު ބަޖެޓު ހުށަހަޅަން ޖެހުނު ސަބަބަކީ ސިޔާސީ ހަލަބޮލިކަން ބޮޑުވެ، ސްޕެޝަލް އިކޮނޮމިކް ޒޯން (އެސްއީޒެޑް) ފަދަ މަޝްރޫއުތައް ހުއްޓި ކުރިން ލަފާކުރި ވަރަށްވުރެ އާމްދަނީ ނުލިބޭނެ ކަމަށް ލަފާ ކުރެވިގެނެވެ.\nމީގެ އިތުރުން ސިއްހީ ދާއިރާ އިން ދެމުން ގެންދާ ހިދުމަތްތައް މެދު ނުކެނޑި ކުރިއަށް ގެންދިއުމަށްޓަކައި 330 މިލިއަން ރުފިޔާ އިތުރު ކުރުމާއި އޭރު ބާއްވަން ތައްޔާރުވަމުން ދިޔަ، ރައްޔިތުންގެ މަޖިލީހުގެ ބައި އިލެކްޝަންގެ ހަރަދުތަކަށް ކަނޑައަޅާފައިވާ 26 މިލިއަން ރުފިޔާ އިތުރު ކުރުން ހިމެނެ އެވެ. މީގެ އިތުރުން ކާޑެއްދޫ އެއާޕޯޓް ހިންގުމާ ސަރުކާރުން ހަވާލުވުމާ ގުޅިގެން ބޭނުންވާ 40 މިލިއަން ރުފިޔާ ހޯދުމާއި ސްކޫލް ޑިޖިޓަލައިޒޭޝަން މަޝްރޫއު ފެށުމަށް ބޭނުންވާ 47 މިލިއަން ރުފިޔާ އިތުރުކުމާއި އެހެނިހެން ހަރަދު ތަކަށް 50 މިލިއަން ރުފިޔާ ހޯދަން ވެސް ހުށަހެޅި އެވެ.\nމި ސަރުކާރުން ހުށަހަޅަނީ 1.7 ބިލިއަން ރުފިޔާ\nމި ސަރުކާރުގެ ފިނޭންސް މިނިސްޓަރު އިބްރާހިމް އަމީރު އަވަސް ފޮޓޯ | މުހައްމަދު އަފްރާހު\nމި ސަރުކާރުގެ ސަޕްލިމެންޓްރީ ބަޖެޓް މަޖިލީހަށް ފޮނުވީ ބުރާސްފަތި ދުވަހު އެވެ. މި ސަރުކާރުން ހުށަހެޅީ ކިހާވަރެއްގެ ބަޖެޓެއް ހެއްޔެވެ؟ މި ސަރުކާރުން ހުށަހަޅަނީ 1.7 ބިލިއަން ރުފިޔާގެ ބަޖެޓެކެވެ. ފިނޭންސް މިނިސްޓްރީން އަދި ބަޖެޓުގެ އިތުރު ތަފުސީލު ދީފައެއްނުވެ އެވެ.\nމި ފަހަރު ސަޕްލިމެންޓްރީ ބަޖެޓެއް ހުށަހަޅާ ސަބަބެއް ކަމަށް ސަރުކާރުން ބުނެފައިވަނީ މި އަހަރަށް ރާވާފައި ހުރި މަޝްރޫއުތައް ކުރިއަށް ގެންދިއުމެވެ. މީގެ އިތުރުން ސަރުކާރުގެ މެނިފެސްޓޯގައި މި އަހަރަށް ތަންފީޒުކުރަން ހުރި ކަންކަން ބަޖެޓުގައި ހިމެނުމެވެ. ސަބަބަކީ މި ހިނގާ އަހަރުގެ 30 ބިލިއަން ރުފިޔާގެ ބަޖެޓު ފާސްކޮށްފައި ވަނީ ދެ ސަރުކާރު ބަދަލުވި ފައްތަރުގައި ކަމަށްވުމުންނެވެ. އެހެންވުމުން އާ ސަރުކާރުގެ މުހިންމު ބައެއް މަޝްރޫއުތައް ބަޖެޓުގައި ހިމެނިފައެއްނުވެ އެވެ. ސަރުކާރު ބަދަލުވީ ދަނޑިވަޅުގައި އޭރުގެ ބަޖެޓުގައި ހިމަނާފައިވާ ގިނަ ކަންކަމަކީ މި ސަރުކާރުގެ 100 ދުވަހުގެ ވައުދުތަކެވެ. އެހެންވެ، އާ ކަންކަން ބަޖެޓުކޮށް އެ ފާސްކޮށްގެން ނޫނީ ބަޖެޓުން ހޭދައެއް ނުކުރެވޭނެ އެވެ.\nފާސްކޮށްގެން ނޫނީ ހަރަދެއް ނުކުރެވޭނެ\nމި ސަރުކާރުން މިހާރުގެ ބަޖެޓުގައި ނުހިމެނި ނަމަވެސް މިހާރު ތަންފީޒު ކުރަމުން ގެންދާ ބައެއް ކަންތައްތަކުގެ ތެރޭގައި އެތެރޭގެ އުދުހުންތަކުގެ އަގު ހެޔޮ ކުރުން ހިމެނެ އެވެ. މީގެ އިތުރުން ގިނަ ތަރައްގީގެ މަޝްރޫއުތަށް ހުއްޓުމެއްނެތި ކުރިއަށް ގެންދިއުން ވެސް ހިމެނެ އެވެ.\nމި ސަރުކާރުން ބުނެފައިވާ ގޮތުގައި މިހާރު ހަވާލުކޮށްފައިވާ މަޝްރޫއުތަކުގެ އަގު 1.3 ބިލިއަން ރުފިޔާ އަށް އަރަ އެވެ. މިހާރު ވެސް ކުންފުނިތަކާ މަޝްރޫއުތައް ހަވާލު ކުރަމުންދާއިރު މި ވަގުތަށް އެ މަޝްރޫއު ތަކަށް ދައްކާފައިވަނީ އެޑްވާންސް ޕޭމަންޓުގެ ފައިސާ އެވެ. އަދި މަޝްރޫއު ތަކަށް ދައްކަން ޖެހޭ ފައިސާގެ ބާކީބައި ދެއްކޭނީ ފާސް ކޮށްގެންނެވެ. މިއީ ވެސް ސަޕްލިމެންޓްރީ ބަޖެޓް ހުށަހަޅާ ސަބަބެވެ. އަނެއް ސަބަބަކީ މަޝްރޫއު ތަކަށް ބަދަލު ދޭން ޖެހޭ އަދަދު މަތިވުމެވެ. ބަދަލުގެ ގޮތުގައި ދޭން ޖެހޭ އަދަދު ދެ ބިލިއަން ރުފިޔާއަށް އަރާނެ ކަމަށް ސަރުކާރުން އަންދާޒާކޮށްފައިވެ އެވެ. ބަދަލު ދޭން ކުރާ ހުކުމްތައް ތަންފީޒުކޮށް، އެ ފަރާތްތަކަށް ބަދަލު ދެވެން އަންނަނީ ވެސް ބަޖެޓު އިތުރަށް ފާސް ކޮށްގެންނެވެ. އެހެންވެ އެ ހިމަނަންޖެހެ އެވެ. ސަޕްލިމެންޓްރީ ބަޖެޓު ހުށަހަޅުމުގެ ސަބަބަކީމި އެވެ.\nދައުލަތުގެ ބަޖެޓް ފިނޭންސް މިނިސްޓްރީ ފިނޭންސް މިނިސްޓަރު އިބްރާހިމް އަމީރު\nބަޖެޓުގައި ހިމަނާނެ ކަންތައްތައް ފޮނުވަން އަންގައިފި\nމިހާރު މިނިމަމް ވޭޖް ގެނެސްފިނަމަ ވާނީކިހިނެއް؟


Google Gmail | Mihaaru\nޖާސޫސްކުރުމުގެ މަގްސަދެއް ނެތް: ގޫގުލް\nގޫގުލް އެކައުންޓެއް ބޭނުންކުރާ ނަމަ، އެ މީހަކު އޮންލައިންކޮށް ކުރާހާ ކަމެއް ގޫގުލް ދެނެގަނެ އެވެ. މިއީ އެކަމަކު ޖާސޫސްކުރުމެއް ނޫނެވެ. މިއީ ޖާސޫސީ އަމަލެއް ނޫން ކަމަށް އެ މީހުން ބުނެ އެވެ. އެ މީހުންގެ މަގުސަދަކީ، ބޭނުންކުރާ މީހުންނަށް އިންޓަނެޓް ފަސޭހަކޮށްދިނުމެވެ. ދިގު މަގު، ކުރުކޮށްދިނުމެވެ. އެއްޗެއް ހޯދަން މުޅި އިންޓަނެޓް...\nގޫގުލް އިން ޖީމެއިލް ލޭއައުޓަށް މި އަހަރު ކުރީކޮޅު ބޮޑެތި ބަދަލުތަކެއް ގެނަ އެވެ. އޭގެ ތެރޭގައި "ކޮންފިޑެންޝަލް މޯޑް" ހިމެނެ އެވެ. އެއިރު މި ބަދަލު ގެނެސްފައި ވަނީ ހަމައެކަނި ޑެސްކްޓޮޕް ކޮމްޕިއުޓަރުތަކުގައި ބޭނުންކުރާ ޖީމެއިލަށެވެ. އެކަމަކު މިހާރު އެންޑްރޮއިޑް ޑިވައިސްތަކަށް ވެސް "ކޮންފިޑެންޝަލް މޯޑް" އަތުވެއްޖެ އެވެ.


Market ge tharukaareethah mathee hikanjjeh!\nމާރުކޭޓުގެ ތަރުކާރީތައް މަތީ ހިކަންޖެއް!\nމާލެ ލޯކަލް މާރުކޭޓްގެ ގޮޅިއެއްގައި ވިއްކަން ބަހައްޓާފައި ހުރި ތަރުކާރީތަކެއްގެ މަތިން ހިކަންޖެއް ދުވާ ވީޑިއޯއެއް ސޯޝަލް މީޑިއާގައި އާންމުވެ ދައުރުވާން ފެށުމާއެކު މީހުންގެ ފާޑިޔުންތައް އަމާޒުވެއްޖެ އެވެ.\nއިއްޔެގެ ވަގުތެއްގައި ޓުވީޓާއަށް އަޕްލޯޑް ކޮށްފައިވާ އެ ވީޑިއޯ އިން ފެންނަނީ ގޮޅިއްއްގައި ވިއްކަން ބަހައްޓާފައިވާ ބަރަބޯ ތަކެއްގެ މަތިން ހިކަންޖެއް ދުވާ މަންޒަރެވެ.\nމިކަމާ ކަންބޮޑުވެ، އެކަން އާންމުންގެ ސަލާމު ކަމަށް ގެނައި މީހާ ބުނެފައި ވަނީ މާރުކޭޓުތަކުގެ ހާލަތު ވަރަށް ދަށް ކަަމަށެވެ. މާރުކޭޓު ގޮޅީގައި ކޭޝިއަރަކަށް ބަހައްޓާފައި ހުންނަ ބޭރު މީހާ މިފަދަ ކަންތަށް ސީރިޔަސް ކަމެއްގެ ގޮތުގައި ނުދެކޭ ކަމަށާއި މިއީ އާއްމުކޮށް މާރުކޭޓުން ފެންނަށް މަންޒަރެއް ކަަމަށް އެހެން މީހަކު ބުނެފައިވެ އެވެ.\nދައުރުވަމުން އަންނަ އެ ވީޑިއޯއާ ގުޅިގެން ގިނަ ބައެއްގެ ފާޑުކިއުމާއި ކަންބޮޑުވުންތައް ސޯޝަލް މިޑިއާގެ ތެރެއަށް މިހާރު ވަނީ ބަންޑުން ކޮށްލާފަ އެވެ.\nމީގެ ކުރިން މާލޭ ފިހާރެއްގައި ވިއްކަން ބަހައްޓާފައި ހުރި ތަރުކާތީތަކެއް މަގުމަތީ ހެދިފައިވާ ޗަކަ ފެނުން ދޮވުނު މައްސަލައެއް ހޫނުވިއިރު، ވަޅޯ މަސް މާރުކޭޓޫން މީދާ އަދި ބުޅާ ފެންނަށް މައްސަލައެއް ވެސް ބޮޑުވި އެވެ.\nމާރުކޭޓު ގޮޅިތަކަށް އެދެން ފުރުސަތު ހުޅުވާލައިފި\nމާރުކޭޓުގައި ގަވައިދާ ހިލާފުވި 30 ގޮޅިއެއް ބަންދުކުރި


India Gai Fethurey Nurahkaatheri Covid Variant Australia In Fenijje - Vaguthu\nއަދަދުތައް ހުރީ ދަށުގައި، ނަމަވެސް އަދި ލުޔެއް ނެތް! - 15 ގަޑިއިރު ކުރިން\nއިންޑިއާގައި ފެތުރޭ ނުރައްކާތެރި ކޮވިޑް ވޭރިއެންޓް އޮސްޓްރޭލިއާ އިން ފެނިއްޖެ\nއިންޑިއާއިން ފެނިފައިވާ ކޮވިޑް ވޭރިއެންޓާ ގުޅުން ހުރި ވޭދަނައެއް އޮސްޓްރޭލިއާއިން ފެނިފަައިވާތީ ގައިދުރުކަން ބަހައްޓައިގެން އާންމުންގެ ތެރޭގައި އުޅުމަށް އޮސްޓްރޭލިއާގެ އޮފިޝަލުން އަންގައިފިއެވެ.\nހަފްތާ ބަންދަށާއި، މަންމައިންގެ ދުވަސް ފާހަގަ ކުރުމަށް ގިނަ ބަޔަކު އެއްވެ އުޅޭނެ ކަމަށް ބަލައި އޮސްޓްރޭލިއާގައި ކޮވިޑާ ދެކޮޅަށް އަޅާފައިވާ ފިޔަވަޅުތައް މިހާރު ވަނީ ހަރުކަށިކޮށްފައެވެ.\nސްޓޭޓް ސަރުކާރުން އަންގާފައިވަނީ ގެޔަކަށް އެއްވެ އުޅެވޭނީ ގިނަވެގެން 20 މީހުންނަށް ކަމަށާއި، ކެއާ ފެސިލިޓީ ތަކުގައި ތިބޭ މީހުން ކައިރިޔަށް ޒިޔާރާތް ކުރެވޭނީ ދެމީހުންނަށް ކަމަށެވެ. ގޭތެރޭގައި ވިޔަސް ގިނަ ބަޔަކު އެއްވެ އުޅޭ ނަމަ މާސްކު އެޅުން މަޖުބޫރެވެ.\nއޮސްޓްރޭލިއާގައި ކޮވިޑާ ދެކޮޅަށް ފިޔަވަޅުތައް ވަރުގަދަ ކުރަމުންދަނީ ސިޑްނީގެ އުމުރުން 50 އަހަރުގެ ފިރިހެނަކު އިންޑިއާއިން ފެނިފައިވާ ނުރައްކާތެރި ކޮވިޑް ވޭރިއެންޓަށް ފައްސިވެފައިވުމާ ގުޅިގެންނެވެ. އޮސްޓްރޭލިއާގެ ހެލްތް މިނިސްޓްރީން ބުނެފައިވަނީ އިންޑިއާ ވޭރިއެންޓަށް ފައްސިވެފައިވާ މީހާގެ އަންހެނުން ވެސް ކޮވިޑުގެ އިންޑިއާ ވޭރިއެންޓަށް ފައްސިވެފައިވާކަމަށެވެ.\nއެ ފިރިހެން މީހާ ކޮވިޑަށް ފައްސިވެފައިވަނީ މީގެ މަސްދުވަސް ކުރިން ކަމަށް ރިޕޯޓުތައް ބުނެއެވެ. ކޮވިޑަށް ފައްސި ވުމާއެކު ހޮސްޕިޓަލުގައި ފަރުވާދޭން ފަށާފައިވެއެވެ.\nމި ވޭދަނައާ ގުޅޭ ޑައިރެކްޓް ލިންކެއް އަދި ހޯދިފައިނުވާ ކަމަށް އޮސްޓްރޭލިއާގެ ހެލްތް މިނިސްޓްރީން ބުނެފައިވެއެވެ. މިއީ އިންޑިއާގައި ފެތުރެމުންދާ ނުރައްކާތެރި ކޮވިޑް ވޭރިއެންޓް އޮސްޓްރޭލިއާ އިން ފެނުނު ފުރަތަމަ ފަހަރެވެ.\nސިއްހީ އިދާރާތަކުން އަންގާފައިވަނީ އޮސްޓްރޭލިއާގެ ރައްޔިތަކު ކުޑަ ނަމަވެސް ކޮވިޑްގެ އަލާމާތެއް ފެނިއްޖެނަމަ ލަސްނުކޮށް ކޮވިޑަށް ޓެސްޓު ކުރުމަށެވެ.\nއިންޑިއާއިން އޮސްޓްރޭލިއާއަށް އެތެރެ ވެއްޖެނަމަ ބޮޑު އަދަދެއްގެ ޖޫރިމަނާއެއް ނުވަތަ ޖަލުހުކުމަކާއި ކުރިމަތިލާން ޖެހެއެވެ.\nކޮވިޑް ޖެހިގެން ރާއްޖެ އިން ނިޔާވި މީހުންގެ އަދަދު 190 އަށް އަރައިފި\nކޮވިޑް އަދަދުތައް ހުރީ ސިންގަޕޫރާއި އެއްވަރުގައި ކަމަށް ރައީސް ވިދާޅުވިޔަސް އެއީ ހަގީގަތެއް ނޫން


India ge foreign minister Raajje vadaigannavanee\nއިންޑިއާގެ ފޮރިން މިނިސްޓަރު އާދީއްތަ ދުވަހު ރާއްޖެ ވަޑައިގަންނަވަނީ\nސުޝްމާ ސްވަރާޖް: --\nއިންޑިއާގެ އެކްސްޓާނަލް އެފެއާޒް މިނިސްޓަރު ސުޝްމާ ސްވަރާޖު އަންނަ އާދީއްތަ ދުވަހު ރާއްޖެއަށް ވަޑައިގެންނެވުމަށް ހަމަޖެހިފައިވާކަމަށް "އަވަސް" އަށް މައުލޫމާތު ލިބިއްޖެ އެވެ.\nއިތުބާރުހުރި މަސްދަރަކުން "އަވަސް" އަށް މައުލޫމާތު ދިން ގޮތުގައި، ސުޝްމާ ސްވަރާޖް ރާއްޖެ ވަޑައިގެން ރަސްމިއްޔާތެއް ވެސް ބޭވުމަށް ހަމަޖެހިފައިވެ އެވެ. އަދި އެ ރަސްމިއްޔާތުގެ ތައްޔާރީތައް މިހާރު ވެސް ކުރަމުންދާ ކަމުގެ މައުލޫމާތު ވަނީ ލިބިފައި އެވެ.\nއެކަމާއި ގުޅިގެން ސުވާލު ކުރުމުން ފޮރިން މިނިސްޓްރީން ބުނީ އެފަދަ ދަތުރުފުޅެއްގައި ވަޑައިގަންނަވަނީ ނަމަ ދެ ގައުމުން އެއްބަސްވާ ގޮތެއްގެ މަތިން އެކަން އިއުލާނުކުރާނެ ކަމަށެވެ. ނަމަވެސް، ސްވަރާޖް ވަޑައިނުގަންނަވާނެ ކަމަށް އެ މިނިސްޓްރީގެ ތަރުޖަމާނު ވިދާޅެއްނުވި އެވެ.\nރައީސް އިބްރާހިމް މުހައްމަދު ސޯލިހު ވެރިކަމަށް ވަޑައިގެންނެވި ފަހުން އިންޑިއާ އާއެކު އޮންނަ ގުޅުން ވަނީ ވަރަށް ބޮޑުތަން ބަދަހިވެފަ އެވެ. ރައީސް ސޯލިހު ހުވާކުރެއްވުމުގެ ރަސްމިއްޔާތަށް އިންޑިއާގެ ބޮޑުވަޒީރު ނަރެންދުރަ މޯދީ ރާއްޖެ ވަޑައިގެންފަ އެވެ. އަދި ރައީސް ސޯލިހުގެ ފުރަތަމަ ފުރަމާނަ ދަތުރުފުޅު ވެސް ކުރައްވާފައިވަނީ އިންޑިއާ އަށެވެ.\nއެ ދަތުރުފުޅުގައި އިންޑިއާއިން ވަނީ ރާއްޖެއަށް 50 މިލިއަން ޑޮލަރުގެ އެހީއަކާ އެކު 1.5 ބިލިއަން ޑޮލަރުގެ ކްރިޑިޓް ފެސިޓީއެއް ދޫކުރުމަށް ނިންމައިފަ އެވެ.\nމީގެ އިތުރުން ވެސް ތައުލީމީ އަދި ސިއްހީ ދާއިރާއިން ދެ ގައުމުގެ ދެމެދުގައި އޮންނަ ގުޅުން ބަދަހި ކުރުމުގެ އެއްބަސްވުންތަކެއްގައި ރާއްޖެ އިންޑިއާ ވަނީ ސޮއިކޮށްފަ އެވެ.\nއިންޑިއާ ރައީސް އިބްރާހިމް މުހައްމަދު ސޯލިހު ފޮރިން މިނިސްޓްރީ\nމޯދީއަށް ނިޝާން އިއްޒުއްދީނުގެ ޝަރަފު


Sina Male' Bridge aai Link Road thakun "Jinni" Fenidhaanetha? | Fenvaru Online\n23:42 - 19 ޖެނުއަރީ 2019 -3ކޮމެންޓްސް\nފަހަކަށް އައިސް ސިނަމާލެ ބުރިޖް މަތީގައި ހިނގާ އެކްސިޑެންޓުތައް އަންނަނީ ޢާއްމު ވަމުންނެވެ. މާލެއާއި ރާއްޖޭގެ އެކި ސަރަހައްދުގައިވެސް ނުރައްކައުތެރި އެކުސިޑެންޓްތައް ހިނގާލެއް މަދެއް ނޫނެވެ. ނަމަވެސް ސިނަމާލެ ބުރިޖުގައި އެކްސިޑެންޓު ހިނގަން ދިމާވާ ސަބަބެއްކަމުގައި މީސް މީޑީއާއާއި ބައެއް މަސްދަރުތަކުން ބުނަމުންދަނީ ސިނަމާލެ ބުރިޖުން ޖިންނި ފެންނަ ވާހަކަ އެވެ.\nއެއީ ޤަބޫލު ކުރަން ދަތި ވާހަކައެއް ނޫނެވެ. ޖިންނީންނަކީވެސް ﷲ ޚަލްޤު ކުރައްވާފައި މަޚްލޫޤް އެކެވެ. އެހެން ވީއިރު ޖިންނި ވެސް ފެނުމަކީ ދުރުގައިވާކަމެއް ނޫނެވެ. ޖިންނީންނަކީ އިންސާނުން އުފެއްދެވުމުގެ މާކުރިން ﷲ ޚަލްޤުކުރައްވާފައިވާ މަޚްލޫޤް އެކެވެ. ޖިންނީންނާއި އިންސީންވެސް ﷲ ޚަލްޤުކުރައްވާފައިވަނީ އެކަލާންގެއަށް އަޅުކަން ކުރުމަށެވެ. ޖިންނީންނަކީ ލެއްވި އެއްޗެއްކަން ބުއްދީގެ ހަމަތަކުންނާއި، ޤުރުއާނާއި ސުއްނަތުގެ ދަލީލުތަކުގެ އަލީގައިވެސް އެނގެން ހުރިއިރު، ހިތާމައަކީ ބައެއްމީހުން މިއަދު ޖިންނިއާއި ޖިންނީގެ ފަރާތުން ޖެހޭ އުނދަގޫތަކާއި ބަލިތައް ދޮގުކުރާކަމެވެ. މިއީ ހިތާމަ ހުރި ކަމެކެވެ.\nއަސްލު ވާހަކައަށް ރުޖޫޢަ ވަމާހެވެ. ދާދި ފަހުންވެސް ސިނަމާލެ ބުރިޖުގައި ވަނީ ކާރެއް ފޮރޮޅާލާ ފައެވެ. އަދި ހަމަ މިދާކަށް ދުވަހު ޕިކަޕަކުންޖެހި ހައިވޭގެ ޑިވައިޑާވެސްވަނީ ފުނޑުފުނޑުވެފަ އެވެ. ބައެއް މީހުން މިކަމުގެ ޒިންމާ ޑްރައިވަރުންގެ އިހުމާލާ ގުޅުވާއިރު އަނެއްބަޔަކު ގާނޫނު ތަންފީޒު ކުރާ ފަރާތްތަކުގެ ބޮލުގައި އަޅުވައެވެ. ނަމަވެސް ކަމުގެ ޙަގީގަތް އެނގުނީ މިފަދަ އެކްސިޑެންޓެއް ތަޖުރިބާ ކޮށްފައިވާ ޑްރައިވަރަކާއި ސުވާލުކޮށްލުމުން ނެވެ.\n"އެބޭފުޅާގެ ވާހަކަތަކުން ގައިގާ ހީބިހި ނަގައިގެން ދާވަރުވެއެވެ. މިގޮތުން އެބޭފުޅާ ހައިވޭ މައްޗަށް އެރޭ އެރީ ކާރުގައި އެކަނިމާ އެކަނި އެރޭ ދަންވަރު2ޖަހާ ހާއިރެވެ. އެވަގުތަކީ ދުއްވާ އެއްޗިހި ވަރަށް މަދު ވަގުތަކަށްވުމާއެކު ދުއްވަމުން ގެންދިޔައީ ހެޔޮވަރު ދުވެއްޔެއްގަ އެވެ. މިގޮތަށް ބުރިޖުން ފައިބާ ހައިވޭއާ ހިސާބަށް އެރިތަނާހެން ވަރަށް ގަދަޔަށް ފަރުހަކިވަސް ދުވަން ފެށިއެވެ. މާ ބޮޑު ސަމާލުކަމެއް ނުދީ ކުރިއަށް ދަނިކޮށް ކާރުގެ ކުރިމަތިން ފެނުނީ އަންހެނަކާއި ކުޑަކުއްޖެކެވެ. ލިބުނު ސިހުމާއެކު ފަހަތު ބުރަތްކާއި ހޭންޑް ބުރަކި އެއްފަހަރާ ޖައްސާ ހުންގާނު އަނބުރާލި އެވެ. ހަމަ އެއާއެކު ކާރު ފުރޮޅިގެންދިޔަ އެވެ. އޭގެ ފަހުން ވީގޮތެއް ކިޔައިދޭން ނޭންގޭކަމަށް އޭނާ ބުންޏެވެ."ފުރޮޅާލި ކާރުގެ ޑްރައިވަރާ ޙަވާލާދެއްވައި ބުކްގޭޓްސްގައި ރިޕޯޓްކޮށްފައި ވެއެވެ.\nދަންނަވަން ތޯއެވެ. ޖިންނީންގެ ފަރާތުން އުނދަގޫތަކާއި ކުރިމަތިވަމުންދާ ވާހަކައަކީ ދިވެހިންނާއި ވަރަށް ދޯޅު ވާހަކަތަކެކެވެ. ބައެއް ފަރާތްތަކުން ޖިންނިއަކީ ވާއެއްޗެއް ކަމަށް ގަބޫލު ކުރެއެވެ. ނަމަވެސް އަނެއްބައި މީހުން އެފަދަ ވާހަކަތައް ދައްކަނީ ބޮޑޫ ޖޯކަކަށް ހަދައިގެން ބޮޑުކޮށްގެންނެވެ.\nޖިންނީންގެ ވާހަކަ ދައްކާއިރު މިހާރު މީސް މީޑިއާގައި އެންމެ ބޮޑަށް ތިލަވެފައިވަނީ ހުޅުލެއާއި ހުޅުމާލެ ގުޅާލާ ހައިވޭގެ އިތުރުން މާލެއާއި ހުޅުލެ، އަދި ހުޅުމާލެ ގުޅާލެވިގެންދާ ސިނަމާލެ ބުރިޖުމަތިން "ޖިންނި" ފެންނަ ވާހަކަ އެވެ.\nމާލެއާއި ހުޅުލެ އެއްގަމު މަގުން ގުޅާ ނުލާއިރު، ހުޅުލެއިން ހުޅުމާލެ ދިޔުމަށް އޮންނަ ބޮޑު މަގުން ކުޑަ ކުއްޖެއް ފެންނަ ވާހަކައާއި ދިގު ހިޔަންޏެއް ފެންނަ ވާހަކައަކީ ދިވެހިންގެ ތެރޭގައި މަގުބޫލު ވާހަކައެކެވެ. އެކިއެކި ނާމާން ހާދިސާތައް އެ މަގުން ބައެއް މީހުންނަށް ކުރިމަތިވެފައިވާ ކަމަށް ދިވެހިން ގަބޫލުކުރެ އެވެ. އެހެންކަމުން އެ މަގުން ކުރިމަތިވާ ނާމާންކަމާއި ސިނަމާލެ ބުރިޖުން ކުރިމަތިވާ ނާމާން ހާދިސާތަކާއި ގުޅުމެއް ވެދާނެ ކަމަށް ގިނަ ބަޔަކު ގަބޫލުކުރެ އެވެ.\n"ފެންވަރު އޮންލައިން" އަށް މައުލޫމާތު ދެއްވަމުން މީގެ 34 އަހަރު ކުރިން ހުޅުލެ އެއަރޕޯޓުގައި ވަޒީފާ އަދާކުރެއްވި ބޭފުޅަކު ކިޔައިދެއްވި ވާހަކަ އެބޭފުޅާ ކިޔައިދެއްވި ގޮތައް ތިޔަ ބޭފުޅުންނަށް ޙިއްޞާ ކޮށްލާނަމެވެ.\n"އެއީ މީގެ ތިރީސް ހަތަރު އަހަރު ކުރި. އަހަރެން ވަޒީފާ އަދާކުރީ ހުޅުލެ އެއަރޕޯޓުގަ. ބައެއް ރޭރޭ ޑިއުޓީ ނިންމާލާފަ ނިދަން ދެވޭއިރު ހުންނާނީ ދޭއް ތިނެއް ޖަހާފަ. ބައެއް ރޭރޭ ކޮޓަރިއަށް ދަނީ އެންމެން އެކީގަ. އަނެއްބައި ރޭރޭ އެކަނިވެސް ކޮޓަރިއަށް ދާން ޖެހޭ. އަހަރެމެން ނިދާ ކޮޓަރިތައް ހުންނާނީ ހުޅުލޭ ބީޗް ރެސްޓް ކުރިމަތިން ކަހަލަ ގޮތަކަށް. އެތަނުގަ ހުންނާނެ ވަރަށް ގިނަ ކޮޓަރި އެއްބަރިއަކަށް ހުންނާނީ. އެއްރޭ ޑިއުޓީ ނިންމާލާފަ ކޮޓަރިއަށް ދިޔައީ އެންމެން އެކީގަ. އޭރު ގާތްގަނޑަކަށް ދެގަޑި ބައިވެދާނެ. ނިދި އައިސްގެން ހުރީ ހަމަ ހަލާކުވާވަރުވެފަ. އެނދުގަ ޖައްސައިލި ތަނާ އެންމެ އަޑޫބާރު ކުރީ ޒަމާނުގެ ފަހާފޮއްޓަކުން ފަހާ އަޑު އިވެން ފަށައިފި. އެކަކަށް ވެސް ބޭރު ބަލައިލާކަށް ނުކެރުން. ގާތްގަނޑަކަށް ބައިގަޑިއެއްހާއި އިރު ފަހާ އަޑު އިވިފައި އެ އަޑު ކަނޑައިގެން ހިނގައްޖެ. ބިރު ކެނޑި ހަމަ ނިދިލާއިރަށް އަނެއްކާއިވެސް ހަމަ ކުރިން އިވުނު (ފަހާފޮށި އަނބުރާ)އަޑު އިވެން ފަށައިފި. އެރޭ އަހަރެމެން އުޅުނީ ވަރަށް ބިރުވެރި ކަމެއްގެ ތެރޭގަ. ހަމަ ޔަގީން އެހިސާބުގަ ވެސް ފަހާފޮއްޓެއް ނުހުންނާނެ. އޭގެ ފަހުން އަނެއްހާ ހަމަ އެއްރެއެއްގެ ދަންވަރު ފަލައިޓް ނިންމާލާފަ އަހަންނާ އަދި އެހެން ކުއްޖަކާ ދެމީހުން ކޮޓަރިއާ ދިމާއަށް ދަނިކޮށް ފަރުކޮޅު ފުއްޓާއި ދިމާލުން ހުޅުލެ ބީޗުރެސްޓުގެ ފުރަގަހަށް ވާގޮތަށް ވަރަށް ދިގު ކަޅޫ ހިޔަންޏެއް ހުރިތަން ފެނުން. އެ ހިޔަނި ފެނުމުން ހަމަ އެންމެ ފިޔަވަޅެއްވެސް ކުރިޔަށް އަޅާކަށް ނުކެރުން. އަވަސް އަވަހަށް ދުވެފައި ގޮސް ޓާމިނަލް އަށް ވަދެ އެތަނުގައިނ ތިބި މީހުންކައިރީގަ އެވާހަކަ ބުނިން. ދެން އެންމެން އެކީ ބޭރަށް ނިކުތްއިރު އެހިޔަނި ޖެހުންތާ ލަކުނުވެސް ނެތް. މިބުނި ހިޔަނި ދެތިންރޭ ފެނުން. އެއްވެސް ކަމެއް ނުކުރޭ. އެ ހިޔަނި ފެނުނީމަ އަހަރެމެން ބިރުން ދުވެފައި ދަނީ. ގޮސް ބަޔަކު ގޮވައިގެން އަންނައިރު އެ ހިޔަންޏެއް ނުހުރޭ. ހަމަ އެ ދުވަސްކޮޅު ދަންވަރު ޑިއުޓީ ނިންމާލާފަ ކޮޓަރިއަށް ދާއިރު ދެރެއަކު ދެކުނިން އަންހެން ކުއްޖެއް. ބޯ ހާވައިލައިގެން ހުންނަނީ. ލައިގެން ހުންނަ ހެނދުމެއްގެ ކުލައެއް ބާވަތެއް އެނގޭވަރަށްވުރެ އަނދިރިން އެކުއްޖާ ފެންނަނީ. ދެރޭ ދެކުނިން. އޭގެ ފަހުން އެކުއްޖާއެއް ވެސް ނުފެނޭ. މިއީ އަހަންނަށް ދިމާވި ހާދިސާ. މިކަން ދިމާވާން ފެށުމުން ބޭރަށް ނިކުންނަނީ ދަންނަ ހުރިހައި ހެޔޮއެއްޗެއް ކިޔައިން. ޤުރުއާން ކިޔަވަމުން. ޓާމިނަލް އިން ފެށީގެން ކޮޓަރިއާއިހަމައަށް ދެވެން ދެން ގުރުއާން ކިޔަވަމުން ދަނީ. އޭގެ ފަހުން އެއްވެސް ކަމަކާ ދިމައެއްނުވެ." ނަންނުޖެހުމަށް ޝަރުޠުކޮށް ފެންވަރަށް މައުލޫމާތު ދިން މީހަކު ކިޔައި ދިނެވެ.\nސިނަމާލެ ބުރިޖުގައި އެކްސިޑެންޓްތައް ގިނަވެފައިވާއިރު އެކަމުގެ ތުހުމަތު ބައެއް ފަރާތްތަކުން އަޅުވަމުން ދަނީ ޖިންނީންގެ ބޮލުގަ އެވެ. ބައެއް މީހުން ބުނާ ގޮތުގައި ދުއްވަ ދުއްވާ ހުށްޓާ ހުދު ހެދުމެއްގައި ހުންނަ އަންހެނެއް ކުރިމަައްޗަށް އަރަނީ އެވެ. އަދި ބައެއް ފަރާތްތަކުން ބުނާ ގޮތުގައި ދުއްވަމުންދާއިރު ފަހަތުން އެކި ޒާތްޒާތުގެ ބިރުވެރި އަޑުއިވެނީ އެވެ. މިފަދަ ރޫހާނީ ކަންކަން ސިނަމާލެ ބުރިޖު މަތިން ކުރިމަތިވާކަމަށް ބުނާއިރު މިވާހަކަތަކީ ފަހަރުގައި ގަބޫލުކުރަން ދަތި ވާހަކަތަކަށް ވެދާނެއެވެ.\nނަމަވެސް ގަބޫލުކުރަން ޖެހޭ ހަޤީގަތަކީ ސިނަމާލެ ބުރިޖާއި ހުޅުލެއާއި ހުޅުމާލެ ގުޅުވައިދޭ ހައިވޭ ފަދައިން ރާއްޖޭގެ އެހެން ސަރަހައްދުގެ ބޮޑެތި މަގުތަކުން މީގެ ކުރިންވެސް ތަފާތު ރޫހާނީ އެއްޗެހި ފެނިފައިވާ ކަމެކެވެ. އެގޮތުން ލާމު އަތޮޅުގައި އޮންނަ ލިންކް ރޯޑުންނާއި އައްޑޫ ސިޓީގައި އޮންނަ ލިންކް ރޯޑުން ފާޑު ފާޑުގެ އަޑުތައް އިވުމާއި ކުޑަކުއްޖަކު ފެންނަ ވާހަކައަކީ ވަރަށް ގިނައިން ދެކެވޭ ވާހަކަތަކެވެ.\nކޮންމެއަކަސް މިކަހަލަ އެތައް ޙާދިސާއެއް ބުރިޖު މަތީ ހިނގާކަމަށްވެއެވެ. ބައެއް ފަހަރު ސައިކަލުގައި ދާއިރު ފަހަތުން ގޮވާ އަޑު އިވުމާއި ވަކި ހިސާބަކުން އަންހެންކުއްޖަކު ސައިކަލު ފަހަތަށް އަރާ އިންނަތަން ލޯގަނޑުން ފެންނަކަމަށްވެސް ބައެއް ފަރާތްތަކުން ރިޕޯޓްކުރެ އެވެ. ކޮންމެއަކަސް ޖިންނި ޝައިތާނުންނަކީ ދުނިޔެމަތީ ލައްވާފައިވާ އެއްޗެކެވެ. ހަމައެއާއެކު އެތަކެތީގެ އުނދަގުލުން ސަލާމަތްވާނެ ގޮތްތައްވެސް އިންސާނުންނަށް އަންގަވައި ދެއްވާފައި ވެއެ. އެގޮތުން ގިނަގިނައިން ޤުރުއާން ކިޔެވުމާއި އަޅުކަމުގައި މަސްޢޫލުވުން ހިމެނެ އެވެ.\nމަސްދަރު: ޖަޒީރާ - ބުކްގޭޓްސް\nހައިވޭލިންކު ރޯޑްސިނަލާމެ ބުރިޖްޖިންނި\nހައިވޭގައި ހިނގި އެކްސިޑެންޓެއްގައި ކުޑަކުއްޖަކަށް އަނިޔާވެއްޖެ\nހައިވޭގައި އެކްސިޑެންޓެއް ހިނގައި އެކަކު ޒަހަމްވެއްޖެ\nހައިވޭގައި އެކްސިޑެންޓުވި މީހަކު ސީރިއަސް ހާލަތުގައި


vnews - Madam Aisha ge khaassa dhathurufulheh maadhamaa Adh. ah\nމެޑަމް އައިޝާގެ ޚާއްސަ ދަތުރުފުޅެއް މާދަމާ އދ.އަށް\nމެޑަމް އައިޝާ ލ.އަތޮޅަށް ކުރެއްވި ދަރުފުޅުގެ ތެރެއިން --\nޖުމްހޫރީ ޕާޓީގެ ލީޑަރު ގާސިމް އިބްރާހީމްގެ އަނބިކަނބަލުން އާއިޝަތު ނަހުލާ ގުޅިފައިވާ ޕާޓީތަކުގެ ރިޔާސީ ކެންޑިޑޭޓާއި ރަނިންމޭޓަށް ތާއީދު ހޯއްދެވުމަށް ކުރައްވާ ދަތުރުފުޅުގެ ތެރެއިން އދ.އަތޮޅަށް މާދަމާ ވަޑައިގަތުމަށް ނިންމަވައިފިއެވެ.\nޖުމްހޫރީ ޕާޓީގެ ޗީފް ސްޕޯކްސްޕާސަން އަލީ ސޯލިހު ވިދާޅުވީ ގުޅިފައިވާ ޕާޓީތަކުގެ ރިޔާސީ ކެންޑިޑޭޓާއި ރަނިންމޭޓަށް ތާއީދު ހޯއްދެވުމުގެ ގޮތުން މެޑަމް އައިޝާ މާދަމާ އދ.އަތޮޅުގެ ރަށްތަކަށް ވަޑައިގަންނަވާނެ ކަމަށެވެ. އެގޮތުން އެއަތޮޅުގެ ރަށްރަށަށް ޒިޔާރަތްކުރައްވައި، ރައްޔިތުންނާ ބައްދަލުކުރައްވައި ގުޅިފައިވާ ޕާޓީތަކުގެ ކެންޑިޑޭޓާއި ރަނިންމޭޓަށް ތާއީދު ހޯއްދެވުމަށް މަސައްކަތް ކުރައްވާނެ ކަމަށެވެ. މިދަތުރުފުޅަށް ޚާއްސަ ލޯންޗެއް ވެސް ތައްޔާރު ކުރެވިފައިވާ ކަމަށް އަލީ ސޯލިހު ވިދާޅުވިއެވެ.\nގުޅިފައިވާ ޕާޓީތަކުގެ ކެންޑިޑޭޓާއި ރަނިންމޭޓަށް ތާއީދު ހޯއްދެވުމަށް މެޑަމް އައިޝާ ވަނީ ލ.އަތޮޅަށް ވެސް ދަތުރުކުރައްވާފައެވެ. އެދަތުރުފުޅު ނިންމަވާލެއްވުމަށްފަހު މާލެ ވަޑައިގަތީ މިއަދު ހެނދުނެވެ.\nމެޑަމް އައިޝާ ލ.އަތޮޅަށް ކުރެއްވި ދަތުރުފުޅުގެ ތެރެއިން --\nލ.އަތޮޅަށް ކުރެއްވި ދަތުރުފުޅުގައި އެކަމަނާ ވަނީ ފޮނަދޫއާއި، ގަމާއި، ލ.އަތޮޅުގެ ގުޅިފައިވާ ރަށްތަކަށް ވަޑައިގެން ދޮރުންދޮރަށް ހިންގަވައި ރައްޔިތުންނާ ވަނީ ބައްދަލްކުރައްވާފައެވެ. އަދި ރައްޔިތުންނަށް ދިމާވެފައިވާ ދަތިތައް އޮޅުންފިލުއްވައި ގުޅިފައިވާ ޕާޓީތަކުގެ ވެރިކަމެއްގައި އެކަންކަމަށް ގެނެސްދޭނެ ހައްލުތައް ރައްޔިތުންނާ ހިއްސާކުރައްވާފައެވެ. އެގޮތުން ރަށްރަށުގެ އަންހެން ބޭފުޅުންނާ ވެސް ބައްދަލުކުރައްވައި އަންހެނުންގެ ކުރިއެރުމަށް ބޭނުންވާ ކަންކަމާ ގުޅޭގޮތުން ވަނީ މަޝްވަރާ ކުރައްވާފައެވެ.\nރަށްރަށުގައި ތިއްބެވި ޖޭޕީގެ އިސް ބޭފުޅުންނާ ވެސް ބައްދަލުކުރައްވައި ގުޅިފައިވާ ޕާޓީތަކުގެ ރިޔާސީ ކެމްޕޭނުގައި އިސްދައުރެއް އަދާކޮށްދިނުމަށް އައިޝާ ވަނީ އެދިވަޑައިގެންފައެވެ. އަދި ރިޔާސީ ކެންޑިޑޭޓް އިބްރާހީމް މުހައްމަދު ސޯލިހާއި ރަނިންމޭޓް ފައިސަލް ނަސީމަށް ވޯޓު ދިނުމަށް ރައްޔިތުންގެ ކިބައިން އެކަމަނާ ވަނީ އެދިވަޑައިގެންފައެވެ.


ޕޮޒިޓިވްވާ ފަތުރުވެރިން އިތުރުވަނީ، ރިސޯޓްތަކުން ސަމާލުވާންޖެހޭ ޕޮޒިޓިވްވާ ފަތުރުވެރިން އިތުރުވަނީ، ރިސޯޓްތަކުން ސަމާލުވާންޖެހޭ\nޕޮޒިޓިވްވާ ފަތުރުވެރިން އިތުރުވަނީ، ރިސޯޓްތަކުން ސަމާލުވާންޖެހޭ\nކޯވިޑް-19 ކްލަސްޓަރއެއް ފެނުނު ބިޔާދޫ ރިސޯޓު / ފޮޓޯ: އަގޯޑާ\nރާއްޖޭގެ ބޯޑަރުތައް ފަތުރުވެރިންނަށް ހުޅުވާލުމާއެކު ދުވަހެއް ދުވަހަކަށް ރާއްޖެ ޒިޔާރަތްކުރާ ފަތުރުވެރިންގެ ޢަދަދުތައް ދަނީ އިތުރުވަމުންނެވެ. މި ދުވަސްވަރަކީ ފަތުރުވެރިކަމުގެ ހައި ސީޒަނަށްވުމާއެކު ދުނިޔޭގެ އެކި ކަންކޮޅުތަކުން ގިނަ ޢަދަދެއްގެ ފަތުރުވެރިން ރާއްޖެ އަންނަނީ ޒިޔާރަތްކުރަމުންނެވެ. އެގޮތުން އައު އަހަރުގެ ފުރަތަމަ7ދުވަހު އެކަނިވެސް 20000އަށް ވުރެ ގިނަ ފަތުރުވެރިން ރާއްޖެ ޒިޔާރަތްކޮށްފައިވެއެވެ.\nރާއްޖެ ޒިޔާރަތްކުރާ ފަތުރުވެރިންގެ ނިސްބަތް އިތުރުވުމާއެކު ރިސޯޓުތަކުން ޕޮޒިޓިވްވާ ކޯވިޑް-19ގެ ކޭސްތަކުގެ ޢަދަދުތައް ވަނީ އިތުރުވާން ފަށާފައެވެ. މި އިތުރުވުމަކީ ބޯޑަރުތައް ހުޅުވާލިއިރުވެސް އަންނާނެ އިތުރުވުމެއްކަން ސިއްޙީ ތަޖުރިބާކާރުން ލަފާކޮށްފައިވެއެވެ. ވުމާއެކު މިކަމާ ގުޅިގެން އަޅަންޖެހޭ އެންމެ ފަހުގެ ފިޔަވަޅުތައް އެޅުމުގެ މަސައްކަތް ކުރަމުންދާކަމަށް އެފަރާތްތަކުން ދަނީ ބުނަމުންނެވެ.\nފާއިތުވި ދުވަސްތަކުގައި ރާއްޖޭގެ ކޯވިޑް-19 ތަފާސް ހިސާބުތަކަށް ބަލާއިރު ބައެއް ރިސޯޓުތަކުން ވަނީ ބަލީގެ ކްލަސްޓަރތަކެއްވެސް އުފެދިފައެވެ. އެގޮތުން ކޯވިޑްގެ ކްލަސްޓަރތައް ފެނިފައިވަނީ ބިޔާދޫ އައިލެންޑް ރިސޯޓާއި ސަން ޝިޔާމް އޮޅުވެލި ބީޗް އެންޑް ސްޕާ ރިސޯޓުންނެވެ. އެޗްއީއޯސީން އެންމެފަހުން ޢާއްމުކޮށްފައިވާ ތަފާސް ހިސާބުތަކުން ދައްކާގޮތުން ބިޔާދޫއިން ޖުމްލަ 53 މީހަކު ވަނީ ޕޮޒިޓިވްވެފައެވެ. އަދި އޮޅުވެލި ރިސޯޓުން މިހާތަނަށް ނެގި ސާމްޕަލްތަކުން 24 މީހަކު ޕޮޒިޓިވްވެފައިވެއެވެ.\nކޯވިޑް-19 ކްލަސްޓަރއެއް ފެނުނު އޮޅުވެލި ރިސޯޓު --\nޕީއެސްއެމް ނިއުސްއަށް މަޢުލޫމާތު ދެއްވަމުން ހެލްތު އިމަރޖެންސީ އޮޕަރޭޝަން ސެންޓަރުގެ ތަރުޖަމާން ޑރ. ފާޠިމަތު ނަޒްލާ ރަފީޤު ވިދާޅުވީ ރިސޯޓުތަކުން ކޯވިޑް-19އަށް ޕޮޒިޓިވްވާ ކޭސްތަކުގެ ޢަދަދު އިތުރުވަމުން ދިޔުމާއެކު ރިސޯޓުތަކުގެ ޙާލަތު ވަރަށް ގާތުން މޮނީޓަރ ކުރައްވަމުން ގެންދަވާކަމަށެވެ.\nއެގޮތުން ކޯވިޑްގެ ޕޮޒިޓިވް ކޭސްތައް ފެނިފައިވާ ރިސޯޓުތަކުގައި ކޮންޓެކްޓް ޓްރޭސިންގެ މަސައްކަތް ކުރުމުގެ އިތުރުން އެޗްއީއޯސީއިން އަންނަނީ އިންސްޕެކްޝަންތަކެއް ކުރިޔަށް ގެންދަމުންނެވެ. އަދި ރެންޑަމް ސާމްޕަލްތައް ނެގުމުގެ މަސައްކަތްވެސް އެޗްއީއޯސީން ދަނީ ކުރަމުންނެވެ.\nމީގެއިތުރުން ކޯވިޑްގެ ކޭސްތައް މިހާތަނަށް ފެނިފައިނުވާ ރިސޯޓުތަކުންވެސް ރެންޑަމް ސާމްޕަލް ނެގުމުގެ މަސައްކަތް ކުރަމުންދާކަމަށް ޑރ. ނަޒްލާ ފާހަގަކުރެއްވިއެވެ. ރިސޯޓުތަކުން ޕޮޒިޓިވްވާ ކޭސްތަކުގެ ޢަދަދުތައް އިތުރުވަމުން ދާތީ، ރައްކަތެރިކަމުގެ ފިޔަވަޅުތަކަށް ޚާއްސަ ސަމާލުކަމެއް ދެއްވުމަށް ޑރ. ނަޒްލާ އިލްތިމާސްކުރެއްވިއެވެ.\nމިނިސްޓަރ އޮފް ޓޫރިޒަމް ޑރ. ޢަބްދުﷲ މައުސޫމްވެސް ވަނީ ރާއްޖޭގެ ޓޫރިޒަމް ޞިނާޢަތަށް އަންނަމުންމިދާ ކުރިއެރުންތައް ފާހަގަކުރައްވާ، ޞީނާޢަތް ފަހަތަށް ސޮއްސާލުމުގެ ޖާގަ ނުދެއްވުމަށް އިލްތިމާސް ކުރައްވާފައެވެ. އެގޮތުން އެޗްޕީއޭއާއި ޓޫރިޒަމް މިނިސްޓްރީގެ ގައިޑްލައިންތަކަށް ޢަމަލުކުރެއްވުމަށް މިނިސްޓަރ އިލްތިމާސްކުރެއްވިއެވެ. އަދި ޞިނާޢަތުގައި މަސައްކަތްކުރާ އެންމެހާ މުވައްޒަފުން ކުރައްވަމުންދާ ބުރަ މަސައްކަތަށް މިނިސްޓަރ ވަނީ ޝުކުރު އަދާކުރައްވާފައެވެ.


ނުބައިތަނެއްގައި މަސް އުފެދުން (Placenta previa ) | މާބަނޑުދުވަސްވަރު | މަންމާއިދަރިފުޅު | ޞިއްޙަތު\nBack ކަވާސާ ޞިއްޙަތު ޞިއްޙަތުގެ ބައިތައް މަންމާއިދަރިފުޅު މާބަނޑުދުވަސްވަރު ނުބައިތަނެއްގައި މަސް އުފެދުން (Placenta previa )\n* މަސްއުފެދެންޖެހެނީ ރަހިމުގެ ވަކި ތަނެއްގައިތަ؟\n* ނުބައިތަނެއްގައި މަސް އުފެދިއްޖެނަމަ ވާނީ ކިހިނެއް؟\n* ރަހިމުގެ އަނގަކައިރީގައި މަސް އުފެދި ރަނގަޅު ނުވެ ހުރެއްޖެނަމަ ވާނީ ކިހިނެއް؟\n* ނުބައިތަނެއްގައި މަސް އުފެދިއްޖެނަމަ ފެންނާނެ އަލާމާތް ތަކަކީ ކޮބާ؟\n* ނުބައިތަނެއްގައި މަސް އުފެދުމުން ނުރައްކާވަނީ ކޮންބަޔަކަށް؟\nމަސްއުފެދެންޖެހެނީ ރަހިމުގެ ވަކި ތަނެއްގައިތަ؟\nދަރިފުޅުގެ މަސް އުފެދެންޖެހޭ ޠަބީޢީ ތަނަކީ ރަހިމުގެ އެތެރޭގެ ބިއްދޮށު ފާރުގެ މަތީބައެވެ. ނުވަތަ މަތީފާރުގެ ބިއްދޮށު ބަރާތުގައެވެ. މިނޫން ތަނެއްގައި މަސް އުފެދުމަކީ ނުބައި ތަނެއްގައި މަސް އުފެދުމެވެ. ފޫޅުގަނޑުގެ ތެރެއިންލާފާއި ދަރިފުޅަށް ބޭނުންވާ ހުރިހާ ކާނާއައް ގެންގޮސްދެނީ މަހުންނެވެ. އަދި މަސް އުފެދިފައި ހުންނަނީ ދަރިފުޅުގެ ބަޔަކުންނާއި މަންމަގެ ބަޔަކުންނެވެ.\nނުބައިތަނެއްގައި މަސް އުފެދުމަކީ ކުރީކޮޅުގައި އެއްވެސް މައްސަލައެއް ދިމާވާ ކަމެއް ނޫނެވެ. ނަމަވެސް ފަހުކޮޅުގައި މިހެން ހުރެއްޖެނަމަ މަހުން ލޭއައުމަކީ އެކަށީގެންވާ ކަމެކެވެ. އަދި މިއީ ދުވަސް ނުފުރެނިސް ވިއްސަން ޖެހިދާނެ ކަމެކެވެ. އަދި ނުވިއްސައިފިނަމަ އިތުރު މައްސަލަތައް ދިމާވުމަކީ ވެދާނެ ކަމެކެވެ. އަދި ދުވަސްފުރެއިރު މަސް ނުބައި ތަނެއްގައި ހުރި ނަމަ އޮޕަރޭޝަން ކޮށްގެން ދަރިފުޅު ނަގަން ޖެހުމަކީވެސް އެކަށީގެންވާ ކަމެކެވެ.\nމަސް އުފެދޭ ބައެން ނުބައި ތަންތަނުގެ ތެރޭގައި ރަހިމުގެ އެތެރޭ ކުރިމަތީ ފާރު، އަރިމަތީފާރު، އަދި ރަހިމުގެ ކަރުގެ އަނގަމަތި ހިމެނެއެވެ. އަދި އަރިމަތީފާރުގައި އެހެނަސް ކަރުގެ އަނގައިން ބައެއް ހިމެނޭގޮތަށްވެސް މަސް އުފެދިދާނެއެވެ. މިއިން ނުރައްކާތެރީ ރަހިމުގެ ކަރު ހުރި ހިސާބުގައި މަސް އުފެދިފައިވާ ނަމައެވެ. މަސް ހުރީ ރަނގަޅު ތަނުގައި އުފެދިފައިތޯ ބެލުމަށް މާބނޑު މީހުން ސްކޭން ކުރުމަކީ ވަރަށް މުހިންމު ކަމެކެވެ.\nނުބައިތަނެއްގައި މަސް އުފެދިއްޖެނަމަ ވާނީ ކިހިނެއް؟\nމިކަންބިނާވެގެން ވަނީ މަސްއުފެދިފައި ހުރިތަނަކާއި ބަނޑަށް ވީ ދުވަހެއްގެ މައްޗަށެވެ. ބަނޑަށް ކުރީކޮޅު ސްކޭން ކުރާއިރު މަސް ނުބައިތަނެއްގައި އުފެދިފައި ހުއްޓަސް ކަންބޮޑު ނުވާށެވެ. ބަނޑަށް ދުވަސް ވަމުންދާ ވަރަކަށް މަޑުމަޑުން މަސް ރަނގަޅު ދިމާލަށްދާނެއެވެ. އެއީ ރަހިމު ބޮޑުވާވަރަކަށް މަސް ރަހިމުގެ ކަރާއި ދުރަށް ދާނެއެވެ. އަދި މަހަކީ ބޮޑުވަމުންދާ އެއްޗަކަށް ވެފައި ބޮޑުވާއިރު ބޮޑުވަނީ ގިނައިން ލޭ ލިބޭ ދިމާލަކުން ކަމަށް ވާއިރު މަސް ބޮޑުވަމުން ބޮޑަށް ދާނީ ރަހިމުގެ ކަރާއި ދުރުފަރާތުންނެވެ. ވުމާއެކު އާއްމު ގޮތެއްގައި ބަނޑަށް ދުވަސްވާ ވަރަކަށް މަސްދާނީ ނުރައްކާ ދިމާލާއި ދުރުވަމުންނެވެ.\nކުރީކޮޅު ނުރައްކާތެރި ދިމާލުގައި މަސް އުފެދިފައި ހުންނަ މީހުންގެ ތެރެއިން %90 މީހުންގެ މަސް މާބަނޑުގެ ފަހުކޮޅަށް ދާއިރު އެދިމާލުން ދުރަށް ދެއެވެ. އާއްމުގޮތެއްގައި ރަނގަޅު ނުވަނީ ރަހިމުގެ ކަރުގެ އަނގަމަތީގައި މަސް އުފެދިފައި ހުންނަ ނަމައެވެ. ނަމަވެސް އަނގަމަތީ ކައިރީގައިނަމަ ގިނަފަހަރު އަމިއްލައަށް ރަނގަޅުވާނެއެވެ.\nރަހިމު ނުބައިތަނެއްގައި އުފެދިފައިވާ މީހަކު ކުރިމަތި ފަރާތުން ލޭފައިބާނަމަ ލަސްނުކޮށް ޑޮކުޓަރަށް ދައްކައި ސްކޭން ކުރަންވާނެއެވެ. އަދި ދެން ކަންތައް ކުރާނެ ގޮތެއް ކަޑައަޅަންވާނި ސްކޭނުގެ ނަތީޖާގެ މައްޗަށް ބަލަފައެވެ.\nރަހިމުގެ އަނގަކައިރީގައި މަސް އުފެދި ރަނގަޅު ނުވެ ހުރެއްޖެނަމަ ވާނީ ކިހިނެއް؟\nތަކުރާރުކޮށް ސްކޭން ކުރާއިރުވެސް ރަހިމުގެ ކަރާއި މަސް ދުރުނުވެ ހުރެއްޖެ ނަމަ ވަރަށް ފަރުވާތެރި ވަން ޖެހޭނެއެވެ. މިފަދަ ހާލަތުގައި ގަވާއިދުން ސްކޭން ކުރަމުން ވާނުވާ ބަލަމުން ދަން ޖެހޭނެއެވެ. އަދި ކުރިމަތި ފަރާތުން ކިތައްމެ ކުޑަކޮށް ނަމަވެސް ލޭފައިބައިފިނަމަ ލަސް ނުކޮށް ޑޮކުޓަރަށް ދައްކަން ޖެހޭނެއެވެ. ހަމައެއާއިއެކު އެއްގޮތަކަށް ވެސް ޖިންސީ ގުޅުން ހިންގައިގެން ނުވާނެއެވެ. ފަރުޖަށް އެއްވެސް އެއްޗެއް ލައްވައިގެން ކުރާ ޓެސްޓެއް ކޮށްގެން ނުވާނެއެވެ. އަދި ވީހާވެސް ގިނައިން އަރާމު ކުރަން ޖެހޭނެއެވެ. އެއްވެސް ކަހަލަ ބުރަކަމެއް އިހުސާސް ކުރެވޭ އެއްވެސް ކަމެއް ކޮށްގެން ނުވާނެއެވެ. އެއީ މިއިން ކޮންމެ ކަމަކީވެސް އަނގަކައިރީގައި ނުވަތަ އަނގަ މަތީގައި އުފެދިފައިވާ މަހުން ވަރަށް ފަސޭހައިން ލޭ އަތުވެދާނެ ކަމެކެވެ. އަދި މިފަދަ ކަމަކާއި ހުރެ ލޭ އަންނައިރު ކޮންޓުރޯލު ނުކުރެވޭވަރަށް ލޭއައުމަކީ ވަރަށް ގާތް ކަމެކެވެ.\nމަހުން އާއްމުގޮތެއްގައި ލޭ އަންނަނީ ބަނޑަށް ދުވަސް ވަމުންދާ ވަރަކަށް ރަހިމާއި ރަހިމުގެކަރު ތުނިވުމާއި އެކު ރަހިމުގެ ކަރު ފޭވާގޮތް ވުމުންނެވެ. އެއީ ލޭހޮޅިތައް ހުންނާނީ ވަރަށް ތުނިވެފައެވެ. ވަރަށް އާދައިގެ ކަމަކާއި ހުރެވެސް މިފަދަ ހާލަތުގައި ރަހިމުގެ ކަރުގައި ހުންނަ ލޭ ހޮޅިތައް ފަލައިގެން ހިގައިދާނެއެވެ. އަދި މިގޮތަށް ފަޅައިގެންދާއިރު އެއްގޮތަކަށްވެސް ތަދު އިހުސާސް ނުކުރެވުމަކީ ވެދާނެ ކަމެކެވެ. ލޭގިނައިން އަތުވެއްޖެނަމަ ބަނޑަށް ވީދުވަހެއް ބެލުމެއްނެތި ވިއްސަން ޖެހިދާނެއެވެ. އެއީ ދަރިފުޅު ރަނގަޅަށް ފުރިހަމަ ނުވިޔަސްވެހެވެ. އަދި ލޭއަޅަން ޖެހުމަކީ ވަރަށް ގާތް ކަމެކެވެ.\nބަލައިގެން އުޅޭނަމަ7މަސްވުމުގެ ކުރިން ލޭ ިގޮތަށް ފާބުމަކީ ވަރަށް ނުވާނެ ކަމެކެވެ. އަދި މީގެ ކުރިން ލޭއަންނައިރު ގިނަފަހަރަށް އަމިއްލައަށް ލޭމަނާވާނެއެވެ. ނަމަވެސް ނުރައްކަލަކީ ލޭއަތުވެއްޖެނަމަ ލޭމަނާވިޔަސް ދެވަނަފަހަރަށް ލޭއައުމަކީ ވަރަށް ގާތް ކަމެކެވެ. އަދި އެއްވެސް ވަރަކަށް ލޭފައިބައިފިނަމަ މަންމަގެ ލެޔަކީ އާރްއެޗް ނެގެޓިވް ލޭ ކަމަށްވާނަމަ މަންމައަށް އާރްއެޗް އިމިއުން ގުލޮބިއުލިން ދޭން ޖެހޭނެއެވެ.\nރަހިމުގެ ކަރުކައިރީގައި މަސް އުފެދިފައި ހުރެ ކުރިމަތިފަރާތުން ލޭއަތުވެއްޖެނަމަ މައިމީހާ ހޮސްޕިޓަލުގައި އެޑުމިޓު ކުރަން ޖެހޭނެއެވެ. ދެންއެއަށް ފަހު ކަންތައް ކުރާނެ ގޮތެއް ކަޑައަޅާނީ ބަނޑަށްވީ ދުވަހެއްގެ މައްޗަށް ބިނާ ކޮށެވެ. ބަނޑުގައިވާ ދަރިފުޅު ފުރިހަމަ ވެފައިވާ ނަމަ އޮޕަރޭޝަން ކޮށްގެން ދަރިފުޅު ނަގަން ޖެހޭނެއެވެ. އަދި ދަރިފުޅު ފުރިހަމަ ވެފައި ނެތަސް މައިމީހާގެ ފުރާނައަށް ނުރައްކާވާނަމަ ނުވަތަ ލޭމަނާ ނުކުރެވުނު ނަމަ އޮޕަރޭޝަންކޮށްގެން ދަރިފުޅު ނަގަން ޖެހޭނެއެވެ.\nބަނޑަށް 34 ހަފުތާ ނުވާނަމަ ލޭމަނާ ކުރެވޭތޯ ބެލުމާއިއެކު މައިމީހާއަށް ކޯޓިކޯސްޓިރޮއިޑް ދޭން ޖެހޭނެއެވެ. އެއީ ކުޑަދަރިފުލުގެ ފުއްޕާމެއި އަވަހަށް ފުރިހަމަ ކުރުމަށްޓަކައެވެ. އަވަހަށް ވިއްސަން ޖެހިއްޖެ ހާލަތެއްގައި ވިއްސިއަސް ދަރިފުޅަށް އަމިއްލައަށް ނޭވާ ލެވޭވަރު ހެދުމަށްޓަކައެވެ.\nލާމަނާ ވުމާއިއެކު މައިމީހާއާއި ދަރިފުޅުގެ ސިއްހަތަށް އެއްވެސް ނުރައްކަލެއް ނެތްނަމަ ގެއަށް ދިއުމަކުން މައްސަލައެއް ނެތެވެ. ނަމަވެސް ދެވަނަ ފަހަރަށް ލޭއަންނަން ފަށައިފިނަމަ ކުއްލި ހާލަތެއްގެ ގޮތުގައި ވަގުތުން ހޮސްޕިޓަލަށް ދާން ޖެހޭނެއެވެ. މައިމީހާއާއި ދަރިފުޅު ނުރައްކަލެއް ނެތި ރަނގަޅަށް ބޮޑުވަމުންދާނަމަ 37 ހަފުތާވުމުން ލޭނަޔަސް އޮޕަރޭޝަންކޮށްގެން ދަރިފުޅު ނަގަން ޖެހޭނެއެވެ.\nރަހިމުގެ ކަރުމަތީގައި މަސް އުފެދުފައިވާނަމަ ޠަބީގޮތަކުން ނުވިހޭނެއެވެ. އެއީ މަހުގެ ސަބަބުން ދަރިފުޅު ވިހެއުމުގެ މަގު އިންނާނީ ބެދިފައެވެ. އަދި ކަރުން ބައެއް ހިމަނޭގޮތަށް މަސް އުފެދިފައިވީ ނަމަވެސް ބޮޑަށް ރަނގަޅު ގޮތަކީ އޮޕަރޭޝަން ކޮށްގެން ދަރިފުޅު ނެގުމެވެ. އެއީ މިފަދަ ހާލަތުގައިވެސް ވިއްސަން އުޅެއްޖެނަމަ ކޮންޓުރޯލް ނުވާވަރަށް ލޭފެއިބުމަކީ ވަރަށް ގާތް ކަމެކެވެ. އަދި މައިމީހާގެ ފުރާނައަށް ނުރައްކާ ވުމަކީ ވަރަށް ގާތް ކަމެކެވެ.\nނުބައިތަނެއްގައި މަސް އުފެދިއްޖެނަމަ ފެންނާނެ އަލާމާތް ތަކަކީ ކޮބާ؟\nމަސް ނުބައި ތަނެއްގައި އުފެދުމަކީ ހާއްސަކޮށް ރަހިމުގެ ކަރުމަތީގައި ނުވަތަ ކަރާއި ކައިރީގައި އުފެދުމަކީ ލޭފެއިބުމުގެ ފުރުޞަތު ވަރަށް ބޮޑު ކުރާ ކަމެކެވެ. ހަމައެކަނި މާބަނޑު ދުވަސްވަރު އެކަންޏެއް ނޫނެވެ. މާބަނޑު ދުވަސް ވަރުގެ އިތުރުން ވިހެއުމަށްފަހު ގައިވެސްއެވެ.\n1- އޮޕަރޭޝަންކޮށްގެނ ދަރިފުޅު ނަގާއިރު ދަރިފުޅު ނެގުމަށްފަހު ރަހިމުން މަސް ވަކިކޮށް ނަގައެވެ. އަދި އެއަށްފަހު ޕިޓޯސިން ފަދަ ބޭހެއްދެއެވެ. މިބޭހުގެ ސަބަބުން ރަހިމުގެ މަސްތައް ފިތި ރަހިމުން މަސް ނެގިހިސާމުން އަންނަ ލޭބޭރުވުން ކުޑަކޮށްދެއެވެ. ނަމަވެސް ރަހިމުގެ ކަރުކައިރީގައި ކަރުމަތީގައި މަސް އުފެދިފައިވާނަމަ އޮޕަރޭޝަން ކޮށްގެން މަސް ނެގިޔަސް މިތަނުގެ މަސްތައް އެކަށީގެންވާ ވަރަކަށް ފިތޭގޮތެއް ނުވެއެވެ. އަދި ކޮއްމެވެސް ވަރަކަށް ފިތުނު ނަމަވެސް މިއީ ލޭއައުން ހުއްޓުވޭވަރަށް ފިތޭ ފިތުމަކަށް ނުވެއެވެ.\n2- ނުބައިތަނެއްގައި މަސް އުފެދުމަކީ ވަރަށް ގިނަފަހަރު ވަރަށް ފުންކޮށް ރަހިމުގެ މަސްގަޑުގެ ތެރެއަށް މަސް ވަދެފައި ހުންނަން ދިމާވާ ސަބަބެކެވެ. ވުމާއެކު ރަހިމުން މަސް ވަކިކުރަން ވަރަށް އުދަގޫ ވެއެވެ. އަދި ވަކިކުރާއިރު ބައެއްފަހަރު މަހުން ބައެއް ރަނގަޅަށް ވަކި ނުކުރެވި ހުރެއެވެ. މަހުން ބައެއް ވަކި ނުކުރެވުމަކީ ކޮންޓުރޯލު ނުކުރެވޭ ވަރަށް ލޭއައުން މެދުވެރި ވާ ސަބަބެކެވެ. އަދި ރަހިމު އެއްކޮށްވެސް ނަގަން ޖެހިދާ ސަބަބެކެވެ. މަހުން ބައެއް ވަކިނުވެ ހުރުން ދިމާވަނީ ރަނގަޅުތަނުގައި މަސް އުފެދޭ 2500 މީހުންގެ ތެރެއިން އެންމެ މީހެއްގެ އެވެ. ނަމަވެސް ރަނގަޅު ނޫން ތަނުގައި މަސް އުފެދޭ ކޮންމެ 10 މީހުންގެ ތެރެއިން މީހަކަށް މިހެން ދިމާވެއެވެ.\nރަނގަޅު ނޫން ތަނުގައި މަސް އުފެދުމަކީ ލިބޭ ދަރިފުޅު ވިހާއިރު ހުންނަން ޖެހޭ ބަރުދަން ނުހުރުމަށް ވެސް ދިމާވާ ސަބަބެކެވެ. ގިނަފަހަރަށް މިހެންވަނީ ދުވަސް ނުފުރެނީސް ދަރިފުޅު ނަގަން ޖެހޭތީއެވެ. ނަމަވެސް ބަނޑުގައި ދަރިފުލު ބޮޑުވާ މިންވަރު ދައްވުމަކީވެސް މިހެން ދިމާވާ ސަބަބެކެވެ. އެއީ ރަނގަޅު ނޫންތަނުގައި ދަރިފުޅު އުފެދުމުން ދަރިފުޅަށް ބޭނުންވާ ވަރަށް ކާނާ ގެންގޮސް ދިނުމުގައި ބައެއް ކަހަލަ އުދަގޫތައް ދިމާވެއެވެ.\nނުބައިތަނެއްގައި މަސް އުފެދުމުން ނުރައްކާވަނީ ކޮންބަޔަކަށް؟\nވަރަށް މަދުފަހަރަކު ނޫނީ ރަނގަޅު ނޫންތަނުގައި މަސް އުފެދުނަސް އެއްވެސް ނުރައްކަލެއް މައިމީހާއާއި ދަރިފުޅަކަށް ދިމާލެއް ނުވެއެވެ. ނަމަވެސް ތިރީގައި ބަޔާން ކުރެވިފައި އެވާފަދަ ހާލަތެއްގެ މީހެއްނަމަ ދެމައިންނަށް ނުރައްކާ ވުމަކީ އެކަށީގެންވާ ކެމެކެވެ.\n- ކުރިން ބަލިވެއިންފަހަރަކު ނުބައިތަނެއްގައި މަސްއުފެދިފައި ހުރުން.\n- އެއްމާބަނޑުކުދިންނަށް ބަލިވެއިނުން.\n- ކުރިން އޮޕަރޭޝަން ކޮށްގެން ދަރިފުޅު ނަގައިފައިވުން.\n- ކުރިން ރަހިމުގެ އޮޕަރޭޝަނެއް ކުރުން.\n- ދުންފަތުގެ އިސްތިއުމާލް ކުރުން.\n- މަސްތުވާތަކެތި ބޭނުންކުރުން.\nމީގެއިތުރުން ގިނަކުދިން ވިހައިފައިވުމަކީވެސް ނުރައްކާ ބޮޑުވާ ކަމެކެވެ.


SunOnline: Shaheedh Hussain Adam ge Photo siyaasee beynumah beynun kurun balaeh nugavevey: Kulhudhuhfushee Mayor\nޝަހީދު ހުސައިން އާދަމްގެ ފޮޓޯ ސިޔާސީ ބޭނުމަށް ބޭނުން ކުރުން ބަލައެއް ނުގަނެވޭ: ކުޅުދުއްފުށީ މޭޔަރު\nފާޠިމަތު ނަޒީފާ އަޙްމަދު 29 Jan 2022, 14:16\nހދ. ކުޅުދުއްފުށީގައި 'އިންޑިޔާ އައުޓް' ބެނާއެއް ހަރުކުރަނީ -- ފޮޓޯ/ ކުޅުދުއްފުށީ މޭޔަރު\nޝަހީދު ހުސައިން އާދަމްގެ ފޮޓޯ ސިޔާސީ ބޭނުމަށް ބޭނުން ކުރުން ބަލައެއް ނުގަނެވޭ ކަމަށް ކުޅުދުއްފުށި ސިޓީގެ މޭޔަރު މުހައްމަދު އާތިފް ވިދާޅުވެއްޖެއެވެ.\nއިދިކޮޅުން ކުރިއަށް ގެންދާ 'އިންޑިޔާ އައުޓް' ކެމްޕޭންގެ ދަށުން ކުޅުދުއްފުށީގައި ހަރުކުރި ޕޯސްޓަރެެއްގައި ވަނީ ޝަހީދު ހުސައިން އާދަމްގެ ފޮޓޯ ބޭނުން ކޮށްފައެވެ.\nއެކަމާ ގުޅިގެން އެތައް ބަޔަކު ނުރުހުން ފާޅުކުރަމުން ދާއިރު، ކުޅުދުއްފުށީ މޭޔަރު މުހައްމަދު އާތިފް ވިދާޅުވީ ވަކި ގައުމަކާ ދެކޮޅު ހާރިޖީ ސިޔާސަތެއް ގެންގުޅޭ ސިޔާސީ ޕާޓީއަކުން އެކަން ޕްރޮމޯޓް ކުރުމަށް ޝަހީދު ހުސެއިން އާދަމްގެ ފޮޓޯ ބޭނުންކުރުމަކީ ކުޅުދުއްފުށީ ދަރިއެއްގެ ހައިސިއްޔަތުން ބަލައިގަނެވޭނެ ކަމެއްނޫން ކަމަށެވެ. އަދި މިހާރުން މިހާރަށް އެކަން ހުއްޓާލުމަށް މޭޔަރު ގޮވާލެއްވިއެވެ.\n"ކުޅުދުއްފުށީ މާވާގޭ ޝަހީދު ހުސައިން އާދަމް އަކީ ދިވެހިރައްޔިތުންނާއި ދިވެހި ގައުމާއި ވަތަނަށް ނަސްރު ހޯއްދަވައިދެއްވުމަށް އެ ބޭކަލެއްގެ މޭ ފުޅު އައްޑަނައަކަށް ހައްދަވައި، އެތައް އުންޑައެއް އަރައި ޝަހީދުވެ ވަޑައިގެންނެވި ޤައުމީ ބަތަލެއް." ނުރުހުން ފާޅު ކުރަމުން އެމްޑީޕީގެ އާތިފް ލިޔުއްވާފައި ވެއެވެ.\nމީގެ އިތުރުން އާތިފް ވިދާޅުވީ، ދިވެހި ފަސްގަނޑުގައި ހުސައިން އާދަމްގެ ލޭގެ ކޯރު ދެމިގެން ދިޔައީ ފަހުވެރި އަދި ޝަރަފުވެރި ރީތި ނަމެއް ދިވެހިންނަށާއި ކުޅުދުއްފުށީގެ ރައްޔިތުންނަށް ހޯއްދަވައި ދެއްވުމަށް ފަހުގައި ކަމަށެވެ.\n"އިންޑިއާ އައުޓް" ކެމްޕެއިން ސަރުކާރުން ސިފަ ކުރަނީ އަވަށްޓެރި ގައުމަކާ އޮންނަ ގުޅުން ގޯސް ކުރުމަށް، ކުރީގެ ރައީސް ޔާމީން އިސްވެ ހުންނަވައިގެން ކުރައްވާ ކަމެއްގެ ގޮތުގައެވެ.\nއިދިކޮޅުން ބުނަނީ އިންޑިއާގެ ގިނަ އަދަދެއްގެ ސިފައިން ރާއްޖޭގައި އުޅޭ ކަމަށާއި އެއީ ރާއްޖޭގެ ގައުމީ ސަލާމަތަށް އޮތް ނުރައްކަލެއް ކަމަށެވެ. އެކަމާ ދެކޮޅަށް އާއްމުންގެ ތެރެއިން ވެސް ގިނަ ބަޔަކު ސޯޝަލް މީޑިއާގައި ޝުއޫރު ފާޅު ކުރަމުންދެއެވެ.\nކުޅުދުއްފުށީގައި 900 ގަސް އިންދައިފި\nހަލުވި ފެރީއިން ހދ.ގެ ރަށްތައް ގުޅާލައިފި\nހުވަފެން ހަގީގަތަކަށް، އުމުރުން 14 އަހަރުގައި އިމާމަކަށް


April 16, 2020 55\nރަސްމީ ފޮޓޯގްރާފަރުގެ ދުލުން ހަތަރު ރައީސުންގެ ޖަޒުބާތު\nރާއްޖޭގެ ރައީސަކު ގައުމާ މުޚާތަބު ކުރައްވަމުން ކީރިތި ކުރެއްވުމަކީ ދިވެހިންނަށް ކުރިން ފެނުނު މަންޒަރެއް ނޫނެވެ. ކޮވިޑް-19 އަށް މާލެ އިން މީހަކު ޕޮޒިޓިވްވެ، އޭގެ އެންމެ ބިރުވެރި ހާލަތަށް ގޮސްފައި ވަނިކޮށް ރައީސް އިބްރާހިމް މުހައްމަދު ސޯލިހް ގައުމާ މުޚާތަބު ކުރައްވަމުން އިއްޔެ އެމަނިކުފާނަށް ކީރިތި ކުރެއްވުމުން ގިނަ ބަޔަކު...\nޖެންޑާ، ފެމިލީ އެންޑް ސޯޝަލް ސާވިސަސް މިނިސްޓަރު ކަމަށް، ކުރީގެ ރައީސް މައުމޫން އަބްދުލްގައްޔޫމްގެ ވެރިކަމުގެ ފަހުކޮޅު ވެސް އެ މަގާމު ފުރުއްވި އާއިޝަތު މުހައްމަދު ދީދީ، ރައީސް އިބްރާހިމް މުހައްމަދު ސޯލިހް މިއަދު އައްޔަން ކުރައްވައިފި އެވެ.\nއަނިޔާލިބޭ ކުދިންނަށް އިންސާފު އަވަސްކުރަންޖެހޭ: ރައީސް\nއައްޑު އަށް ސިޓީގެ ދަރަޖަ ދީފައި އޮތަސް ސިޓީއެއްގެ ގޮތުގައި ނުހިނގާތީ، އައްޑޫގެ މީހުން ދިރިއުޅޭ އަވަށްތަކުގެ ތެރެއިން ހުޅުދު އާއި މީދު އަށް ބޭނުން ވަނީ ރަށު ކައުންސިލެއް ކަމަށް...\n174މިލިއަން ލިބުން ލަސްވާތީ ދީބާޖާއިން ކަންބޮޑުވެެއްޖެ\nކޯޓުން ބޭރުގައި މައްސަލަ ހައްލުކޮށް، ބަދަލުގެ ގޮތުގައި ދީބާޖާ އިންވެސްޓްމެންޓަށް 174 މިލިއަން ރުފިޔާ ދޭން ސެޓްލްމެންޓް ކޮމިޓީގެ ލަފައާ އެއްގޮތަށް ރައީސް އިބްރާހިމް މުހައްމަދު ސޯލިހްގެ ނިންމެވުމަށް ފަހު، އެ އެއްބަސްވުމާ އެއްގޮތަށް ސަރުކާރުން އަމަލުކުރުން ލަސްވަމުންދާ ކަމަށް ބުނެ އެ ކުންފުނިން އިއްޔެ ކަންބޮޑުވުން ފާޅުކޮށްފި އެވެ.\nJanuary 09, 2020 44\nރައީސް އިބްރާހިމް މުހައްމަދު ސޯލިހް، ރަސްމީ މޭޒުކޮޅު ކައިރީގައި ހުންނަވަނިކޮށް ނަގާފައިވާ ފޮޓޯ ތަފާތެވެ. ރާއްޖޭގައި ރައީސްކަން ކުރެއްވި ބޭބޭފުޅުންގެ މިފަދަ ފޮޓޯތައް މަދު ފަހަރެއްގައި ނޫނީ އާންމުކޮށްފައި ނެތުމަކީ ފޮޓޯ ހާއްސަވި އެއް ސަބަބެވެ. ރައީސް އޮފީހުން މި ފޮޓޯ އިއްޔެ އާންމުކުރުމާ އެކު މައްސުނި ހިޔާލުތަކަކާ އެކު އެ ފޮޓޯ...\nވިލުފުށީގައި އެއްބައިވަންތަކަން ރަމްޒުކޮށްދޭ ބިނާއެއް\nމީގެ 15 އަހަރު ކުރިން ޑިސެމްބަރު 26، 2004 ގައި ރާއްޖެ އަށް އެރި ސުނާމީގައި އެންމެ ބޮޑު ގެއްލުމެއްވި އެއް ރަށް ކަމަށް ވާ ތ. ވިލުފުށީގައި ހެދި އެއްބައިވަންތަކަމުގެ ބިނާ ރައީސް އިބްރާހިމް މުހައްމަދު ސޯލިހް މިއަދު ހުޅުއްވައި ދެއްވައިފި އެވެ.\nމި ސަރަހައްދުގައި މަހުގެ އަގު ކަނޑައެޅުމުގެ ބާރު ދިވެހިންނަށް އޮންނަން ޖެހޭ ކަމަށް ރައީސް އިބްރާހިމް މުހައްމަދު ސޯލިހު މިރޭ ވިދާޅުވެއްޖެ އެވެ.\nނޮވެމްބަރު، 17، 2018 ގައި އާ ފެށުމަކާ އެކު ދިވެހިން އުއްމީދުކުރީ ހެޔޮވެރިކަމަކަށެވެ. އެ ދުވަހު، ވެރިކަމާ ހަވާލުވެވަޑައިގަތް އިބްރާހިމް މުހައްމަދު ސޯލިހްގެ ފަރާތްޕުޅުން ރައްޔިތުން އެދުނީ ނިމިދިޔަ ފަސް އަހަރުގެ ގޯސްތައް ތަކުރާރު ނުކުރެއްވުމަށެވެ. ގާނޫނުއަސާސީގެ ބާރުކަނޑުވާލައި މުއައްސަސާތައް މުށުތެރެއަށް ލައްވައި ހައްގުތައް...


Nazim ge gein hathiyaaru fenun mahsala alun thahugeegu kuranee\nނާޒިމްގެ ގެއިން ހަތިޔާރު ފެނުން މައްސަލަ އަލުން ބެލުމަށް ފުލުހުން ނިންމައިފި\nކުރީގެ ޑިފެންސް މިނިސްޓަރު މުހައްމަދު ނާޒިމް ދިރިއުޅޭ ގެއިން ހަތިޔާރު ފެނުނު މައްސަލަ އަލުން ތަހުގީގު ކުރުމަށް ފުލުހުން ނިންމައިފި އެވެ.\nފުލުހުން އެ މައްސަލަ އަލުން ތަހުގީގުކުރާއިރު ނާޒިމް ވަނީ އޭނާ ފްރޭމްކުރި ކަމަށް އެ މައްސަލަ ތަހުގީގުކޮށް ފިޔަވަޅު އަޅައިދިނުމަށް ފުލުހުންގެ ކިބައިން އެދިވަޑައިގެންފަ އެވެ. އަދި، އެކްޓިން ކޮމިޝަނާ އޮފް ޕޮލިސް މުހައްމަދު ހަމީދާ ބައްދަލުކުރައްވައި އެކަމަށް ބާރު އަޅުއްވާފައިވެސްވެ އެވެ.\nމިރޭ ފުލުހުން ބުނި ގޮތުގައި ނާޒިމްގެ ގެއިން ހަތިޔާރު ފެނުނު މައްސަލާގެ ޝަރީއަތުގެ މަރުހަލާތައް ނިމުނު ގޮތުގެ މައްޗަށް ރިއާޔަތްކޮށް އެ މައްސަލަ ތަހުގީގު އަލުން ކުރުމަށް ނިންމާފައިވާ ކަމަށެވެ.\nކާނަލް ނާޒިމްގެ ގެއިން ފެނުނު ފިސްތޯލަ އާއި ވަޒަންއަކީ އޭނާގެ އެއްޗެއް ނޫން ކަމަށް ސާބިތުކޮށް ދެވިފައިނުވާ ކަމަށް ބުނެ ކުރިމިނަލް ކޯޓުން އޭނާގެ މައްޗަށް 2015 ވަނަ އަހަރު ތެރޭގައި 11 އަހަރުގެ ޖަލު ހުކުމެއް އިއްވި އެވެ. އެ ހުކުމަށް ހައިކޯޓުން ވެސް ތާއިދުކުރި އެވެ.\nހައިކޯޓުގެ ހުކުމް ސުޕްރީމް ކޯޓަށް ހުށަހެޅުމުން ފުރަތަމަ އެ މައްސަލަ ނުބަލާ ބޭރުކޮށްލި އެވެ. ނަމަވެސް މިފަހުން ސުޕްރީމް ކޯޓުން ވަނީ ނާޒިމްގެ ކުށެއް ނެތް ކަމަށް ހުކުމްކޮށްފަ އެވެ. އެގޮތަށް ހުކުމްކުރި ގެއިން ފެނުނު ފިސްތޯލައިން ކުރީގެ ނައިބު ރައީސް އަހުމަދު އަދީބުގެ ޑީއެންއޭ ވަނީ ފެނިފަ އެވެ.\nނާޒިމްގެ ގެއިން ފެނުނު ފިސްތޯލައާ އެހެން މީހަކާ ގުޅުމެއްވާކަން ސާބިތުވެފައިވާތީ، ސުޕްރީމް ކޯޓުން ނާޒިމް މިނިވަންކޮށްފައިވާއިރު އޭނާ ފްރޭމްކުރުމުގެ ފަހަތުގައި ހުރީ ރައީސް އަބްދުﷲ ޔާމީން އާއި އަދީބު ކަމަށް ނާޒިމް ތަކުރާރުކޮށް ގެންދަވަނީ ވިދާޅުވަމުންނެވެ.\nމޯލްޑިވްސް ޕޮލިސް ސާވިސް މުހައްމަދު ނާޒިމް ރައީސް އަބްދުﷲ ޔާމީން + ކުރީގެ ނައިބު ރައީސް އަހުމަދު އަދީބު


WZR'ah,7dhuvas therey 22 Million dollar dhakkan HDC ah amuru kohfi\nފިނޭންސް އާ އިމާރާތުގެ މައްސަލަ\nމަސައްކަތް ހަވާލުކުރީ 2016 ވަނަ އަހަރު\nމެލޭޝިއާގެ ފޮރިން މިނިސްޓްރީގެ އެހީތެރިކަމަށް އެދޭނަން\nކ. މާލެ |7ޖުލައި 2020 | އަންގާރަ 07:59 | 21,254\nފިނޭންސް މިނިސްޓްރީގެ އާ އިމާރާތުގެ ޑިޒައިނެއް - ސަން އޮންލައިން\nކުރީގެ ރައީސް އަބްދުﷲ ޔާމީންގެ ސަރުކާރުގައި، ފިނޭންސް މިނިސްޓްރީގެ 25 ބުރީގެ އާ އިމާރާތް އެޅުމަށް ހަވާލުކުރި މެލޭޝިޔާގެ، ޑަބްލިއުޒެޑްއާރް ޕްރޮޕަޓީ އެސްޑީއެން ބަރުހާދު ގްރޫޕް އިން، އެޗްޑީސީ އާ ދެކޮޅަށް އޭޝިއަން އިންޓަރނޭޝަން އާބިޓްރޭޝަން ސެންޓަރ އަށް ހުށައެޅި މައްސަލަ އެކުންފުނިން ކާމިޔާބުކޮށްފިއެވެ.\nފިނޭންސް މިނިސްޓްރީގެ އައު އިމާރާތް އެޅުމަށް ޑަބްލިއުޒެޑްއާރްއާ ހަވާލުކޮށްފައިވަނީ 2016 ވަނަ އަހަރުއެވެ. ކުންފުނިން ކޮށްފައިވާ މަސައްކަތަށް ފައިސާ ނުދޭތީވެ އެ މައްސަލަ އާބިޓްރޭޝަނަށް ހުށައެޅީ 2019 ވަނަ އަހަރުގެ ސެޕްޓެމްބަރު މަހުއެވެ. ފައިސާ ނުލިބޭތާ ދެ އަހަރު ވަނީ ވެފައެވެ. ކުންފުނިން އިންވޮއިސް ފޮނުވާފައިވަނީ، 2018 ވަނަ އަހަރުގެ މެއި މަހުއެވެ.\nމެލޭޝިޔާގެ ނޫސްތަކުން ރިޕޯޓްކޮށްފައިވާ ގޮތުން، ޖުލައި މަހުގެ ފަސްވަނަ ދުވަހު އާބިޓްރޭޝަނުން އެ މައްސަލަ ނިންމީ 2018 ވަނަ އަހަރުގެ މެއި މަހު އެ ކުންފުނިން އެޗްޑީސީ އަށް ފޮނުވި އިންވޮއިސް އަށް ވާ، 22,823,432.68 (ބާވީސް މިލިއަން އަށްލައްކަ ތޭވީސް ހާސް ހަތަރު ސަތޭކަ ތިރީސް ދެ) ޑޮލަރު ހަތް ދުވަސް ތެރޭގައި ދެއްކުމަށެވެ. ފައިސާ ދައްކަން އަމުރުކޮށްފައިވަނީ އަހަރެއްގެ މައްޗަށް އިންޓްރެސްޓް ރޭޓަށް އަރާ 6.5 އިންސައްތައާ އެކުއެވެ.\nއެޗްޑީސީން އެ ކުންފުންޏަށް ދޭން ޖެހޭ ފައިސާ ހޯދަން މެލޭޝިޔާގެ ފޮރިން މިނިސްޓްރީގެ އެހީތެރިކަން ބޭނުންވާ ކަމަށާއި، މެލޭޝިޔާގައި ހުންނަ ރާއްޖޭގެ އެމްބަސީ މެދުވެރިކޮށް ފައިސާ ހޯދަން އެދޭނެ ކަމަށް ޑަބްލިއުޒެޑްއާރްގެ އެކްޒެކްޓިވް ޑިރެކްޓަރ ވެން ނަޑްޒީރާ ހަވާލާދީ ނޫސްތަކުން ރިޕޯޓްކުރެއެވެ.\nފިނޭންސް މިނިސްޓްރީގެ އިމާރާތް ކުރަން ވީޒެޑްއާރްއާ ހަވާލުކުރުން\nފިނޭންސް މިނިސްޓްރީގެ 25 ބުރީގެ އޮފީސް ކޮމްޕްލެކްސް އިމާރާތެއް އެޅުމަށް ރައީސް ޔާމީންގެ ސަރުކާރުގައި ޑަބްލިއުޒެޑްއާރާ ހަވާލުކުރީ 2016 ވަނަ އަހަރުއެވެ. ކުރިން، މާލޭގައި އަޅަން ކޮންޓްރެކްޓް ކުރި އިމާރާތް ހުޅުމާލޭގައި އަޅަން ވީޒެޑްއާރްއާ އެޗްޑީސީއާ ދެމެދު، 122.8 މިލިއަން ޑޮލަރުގެ މަޝްރޫއު އެއްގައި ސޮއިކުރީ 2017 ވަނަ އަހަރުގެ މާޗް މަހުއެވެ. މަސައްކަތް ނިންމަން ކޮންޓްރެކްޓް ގައި ބުނެފައިވާ ތާރީހަކީ މި އަހަރުގެ އޮގަސްޓު މަހެވެ. ޕްރޮޖެކްޓް ލަސްވެގެން ދިޔައީ ދިވެހި ސަރުކާރަށް ފައިސާ ލިބުމުގައި ދަތިތަކެއް ހުރުމުން ކަމަށް ކުންފުންޏާ ހަވާލާދީ ނޫހުގައި ވަނީ ރިޕޯޓްކޮށްފައެވެ.\nއެޗްޑީސީއާ އެކު ވެވިފައިވާ އެއްބަސްވުމުގެ ދަށުން ޕްރޮޖެކްޓަށް ހަރަދުކުރާނީ އެޗްޑީސީންނެވެ. ޑަބްލިއުޒެޑްއާރް ރޯލަކީ ޕްރޮޖެކްޓަށް ބޭނުންވާ ފައިސާ އެޗްޑީސީ އަށް ހޯދައިދިނުމެވެ. މެލޭޝިޔާގެ ކުންފުނިން ވަނީ އެޗްޑީސީއަށް ފަންޑާއި ލޯނު ހޯދަން މަސައްކަތްތަކެއް ކޮށްފައެވެ. ކުންފުނިން ކުރި މަސައްކަތް ނާކާމިޔާބުވެ ދެ ފަރާތުން އެއްބަސްވުމަކާ ހިސާބަށް ނާދެވުނު ކަމަށް އާބިޓްރޭޝަނުން އަށް ހުށައެޅި މައްސަލާގައި ބުނެފައިވާ ކަމަށް މެލޭޝިޔާގެ މީޑިއާތަކުން ރިޕޯޓްކުރެއެވެ.\nޕްރޮޖެކްޓްގެ 18 އިންސައްތަ ކޮންސްޓްރަކްޝަން މަސައްކަތް ނިންމުމަށް ފަހު 2018 ވަނަ އަހަރުގެ މެއި މަހުގެ ދެވަނަ ދުވަހު އެ ކުންފުނިން ވަނީ 30 މިލިއަން ޑޮލަރުގެ އިންވޮއިސް އެއް އެޗްޑީސީއަށް ފޮނުވާފައެވެ. ފަހުން އިންވޮއިސް ވަނީ 28 މިލިއަން ޑޮލަރަށް ބަދަލުކޮށްފައެވެ. އެކަމަކު އެ އިންވޮއިސް އަށް ފައިސާ ދައްކަން އެޗްޑީސީން ދެކޮޅު ހެދިކަމަށް ވީޒެޑްއާރުއާ ހަވާލާދީ މެލޭޝިޔާ ނޫހުން ރިޕޯޓްކުރެއެވެ.\nއެޗްޑީސީން ފައިސާ ދެއްކުމަށް ދެކޮޅު ހެދި ސަބަބެއްކަމަށް މެލޭޝިޔާ ނޫހުން ބުނެފައިވަނީ ދެ ފަރާތުން ވެފައިވާ އެއްބަސްވުމުގައިވާ ގޮތަށް ޕްރޮޖެކްޓަށް ބޭނުންވާ ފައިނޭންސް ހޯދަން އެޗްޑީސީއަށް ޖެހޭ ސަބަބުން ބަޔާން ކޮށްދިނުމަށެވެ.\nއެހެންނަމަވެސް ޑަބްލިއުޒެޑްއާރުން ބުނެފައިވަނީ އެމީހުންގެ ދައުރަކީ މިކަމުގައި ޕްރޮޖެކްޓަށް ބޭނުންވާ ފައިސާ ހޯދައިދިނުމުގައި އެޗްޑީސީއަށް އެހީތެރިވެދިނުން ކަމަށާއި އެގޮތުގެ މަތިން ތިން ފަރާތެއްގެ މައުލޫމާތު އެޗްޑީސީއަށް ފޯރުކޮށްދިން ކަމަށެވެ. ނަމަވެސް އެޗްޑީސީން ފައިސާގެ ކަންތަކުގައި އެއްބަސްވުމަކާ ހިސާބަށް އެއްވެސް ފަރާތަކާއެކު އައިސްފައިނުވުމުގެ ސަބަބުން ޕްރޮޖެކްޓްގެ އަގު މައްޗަށްގޮސްފައިވާ ކަމަށް މެލޭޝިޔާގެ ނޫހުން ރިޕޯޓްކޮށްފައިވެ އެވެ.\nއެހެންނަމަވެސް 2019 ވަނަ އަހަރުގެ އޮކްޓޯބަރ މަހު އެޗްޑީސީން ވަނީ3މިލިއަން އެމެރިކާ ޑޮލަރު ވީޒެޑްއާރަށް ދައްކާފަ އެވެ. ނަމަވެސް ބާކީވާ 25 މިލިއަން ޑޮލަރު ނުލިބޭކަމަށް ޑަބްލިއުޒެޑްއާރް ބުނެފައިވާކަމަށް އެނޫހުން ރިޕޯޓްކުރެއެވެ.\nޖުލައި މަހުގެ5ވަނަ ދުވަހު އާބިޓްރޭޝަނުން ނިންމި ނިންމުމުގައި ބުނެފައިވަނީ އެޗްޑީސީއަށް މިމައްސަލައިގައި ކޮންޓްރެކްޓަށް ފަހުން ގެނެވުނު ބަދަލަށް ބަރޯސާވެ ޑަބްލިއުޒެޑްއާރް ދައްކަންޖެހޭ ފައިސާ ނުދައްކާ ފަސް ނުކުރެވޭނެކަމަށެވެ. އަދި ޕްރޮޖެކްޓަށް ފަންޑު ހޯދައިދިނުމަށް ޑަބްލިއުޒެޑްއާރް އެއްބަސްވިގޮތާއި އެއްގޮތަށް އެކަމުގައި އެޗްޑީސީއަށް އެހީތެރިވެ ދީފައިވާކަމަށް އާބިޓްރޭޝަންގެ ނިންމުމުގައި ބުނެފައިވެ އެވެ.\nއަދި ޕްރޮޖެކްޓަށް ފައިސާ ހޯދުމާއި އެގްރިމެންޓަކާ ހަމައަށް އައުމަކީ އެޗްޑީސީގެ ކޮންޓްރޯލްގެ ދަށުގައިވާ ކަމެއް ކަމަށާއި އެއީ ވީޒެޑްއާރުގެ ކޮންޓްރޯލްގެ ދަށުގައިވާ ކަމެއް ނޫންކަމަށްވެސް އާބިޓްރޭޝަނުން ބުނެފައިވެ އެވެ.\nއާބިޓްރޭޝަންގެ ނިންމުމާއި ގުޅިގެން ދިވެހި ސަރުކާރުން އަދި މިހާތަނަށް އެއްވެސް މައުލޫމާތެއް ހާމަކޮށްފައެއް ނުވެއެވެ.


In Pictures: Raajje ah kuraa vissara\nރާއްޖެއަށް ކުރާ ވިއްސާރަ\n15 މޭ 2021 -- ރާއްޖޭގެ އެކި ހުރިހާ ސަރަހައްދަކަށްހެން ދަނީ ވިއްސާރަ ކުރަމުންނެވެ. ގާތްގަނޑަކަށް މުޅި ރާއްޖެއަށް މިހާރު ކުރަމުންދާ ވިއްސާރާގައި ވަރަށް ގިނަ ރަށްތަކުގައި ފެން ބޮޑުވެ ގޭގެއަށް ފެން ވަދެ ބޮޑެތި ގެއްލުންތައް ވެސް ވަމުން ދެއެވެ. ބައެއް ރަށްރަށަށް ދަނީ އުދަ ވެސް އަރަމުންނެވެ. މާލެ އާއި ރާއްޖޭގެ ބޮޑު ބަޔަކަށް ވިއްސާރަ ކުރާއިރު މިހާރު މި ހިނގަނީ ހުޅަނގު މޫސުމެވެ. އަދި ހުޅަނގެ ގަދަ ވިއްސާރަ ރާއްޖެއަށް ކުރިމަތިވާން ފަށަނީ ކެތި ނަކަތާ ހަމައިންނެވެ. -- އަހުމަދު އަޝްހާދު އަބްދުﷲ | އަވަސް\n15 މޭ 2021 -- ރާއްޖޭގެ އެކި ހުރިހާ ސަރަހައްދަކަށްހެން ދަނީ ވިއްސާރަ ކުރަމުންނެވެ. ގާތްގަނޑަކަށް މުޅި ރާއްޖެއަށް މިހާރު ކުރަމުންދާ ވިއްސާރާގައި ވަރަށް ގިނަ ރަށްތަކުގައި ފެން ބޮޑުވެ ގޭގެއަށް ފެން ވަދެ ބޮޑެތި ގެއްލުންތައް ވެސް ވަމުން ދެއެވެ. ބައެއް ރަށްރަށަށް ދަނީ އުދަ ވެސް އަރަމުންނެވެ. މާލެ އާއި ރާއްޖޭގެ ބޮޑު ބަޔަކަށް ވިއްސާރަ ކުރާއިރު މިހާރު މި ހިނގަނީ ހުޅަނގު މޫސުމެވެ. އަދި ހުޅަނގެ ގަދަ ވިއްސާރަ ރާއްޖެއަށް ކުރިމަތިވާން ފަށަނީ ކެތި ނަކަތާ ހަމައިންނެވެ.\n13 މޭ 2021 -- ރާއްޖޭގެ އެކި ކަންކޮޅުތަކަށް ކުރަމުންދާ ވިއްސާރައިގެ ތެރެއިން: މުޅި ރާއްޖެއަށް މިހާރު ކުރަމުންދާ ވިއްސާރައިގަ ގިނަ ރަށްތަކުގައި ފެންބޮޑުވެ ގެތަކަށް ފެން ވަދެ ބޮޑެތި ގެއްލުން ތަކެއްވަނީ ވެފައެވެ. ބައެއް ރަށްރަށަށް ދަނީ އުދަވެސް އަރަމުންނެވެ. މާލެ އާއި ރާއްޖޭގެ ބޮޑު ބަޔަކަށް ވިއްސާރަ ކުރާއިރު މިހާރު މި ހިނގަނީ ހުޅަނގު މޫސުމެވެ. އަދި ހުޅަނގު ވާރެއާ ކުރިމަތިވާން ފަށަނީ ކެތި ނަކަތާ ހަމައިންނެވެ. -- އަހުމަދު އަޝްހާދު އަބްދުﷲ | އަވަސް


America ge enme hagu mayor akee7mahuge thuhthu kuhjeh\nއެމެރިކާގެ އެންމެ ހަގު މޭޔަރަކީ ހަތްމަހުގެ ތުއްތު ކުއްޖެއް\nއެމެރިކާގެ އެންމެ ހަގު މޭޔަރަކީ ހަތް މަހުގެ ކުއްޖެކޭ ބުނެފިއްޔާ ގަބޫލުކުރާނަން ހެއްޔެވެ؟ ގަބޫލު ކުރިޔަސް ނުކުރިޔަސް މިއީ ހަގީގަތެކެވެ. ވިލިއަމް ޗާލްސް "ޗާލީ" އަކީ އެމެރިކާގައި މިހާތަނަށް މޭޔަރު ކަމަށް އައްޔަން ކުރެވުނު އެންމެ ހަގު ކުއްޖާ އެވެ. މި ކުއްޖާ އަށް މޭޔަރުކަން ދިން ރަސްމިއްޔާތުގައި މި ތުއްތު ކުއްޖާ ވަރަށް ނަލަހެދިލައިގެން ކޯޓު ލައިގެން އިން މަންޒަރު ބަލާފައި ގިނަ ބަޔެއްގެ ހިތަށް އަސަރު ކުރި އެވެ.\nވައިޓްހޯލް ކޮމިއުނިޓީ ސެންޓަރުގައި އޮތް މި ރަސްމިއްޔާތުގައި ޗާލީ އަށް މޭޔަރުކަމުގެ މަގާމު ހަވާލު ކުރެވުނީ 150 މީހުންގެ ހާޒިރުގަ އެވެ. މޭޔާ ޗާލީގެ ނަމުން މަޝްހޫރުވެފައިވާ މި ކުއްޖާ ރަސްމީކޮށް މަގާމުގެ ހުވާ ކޮށްފައި ވަނީ އާދިއްތަ ދުވަހު އެވެ. ގްރައިމްސް ކައުންޓީގެ ލޯކަލް ކޮމިއުނިޓިޒްގައި ޚިދުމަތް ކުރުމަށް ޗާލީ ހޮވީ މިދިޔަ އޮކްޓޯބަރު މަހު އެވެ.\n'އެމެރިކާ އަނެއްކާވެސް ރަނގަޅު ބަޔަކަށް ހަދަމާ" މޮޓޯ އާއެކު މޭޔާ ޗާލީ ޕޯޑިއަމްގައި ހުރީ އޭނާ އެޑޮޕްޓްކުރި މައިންބަފައިން ކަމަށްވާ ޗާޑް އާއި ނެންސީ މެކްމިލަން އާއެކުގަ އެވެ. ޗާލީ ހުވާ ކުރި ވަގުތު ލޯކަލް ކޮމިއުނިޓީގެ މީހުން އޭނާއަށް ވަރަށް ހޫނު ތަރުހީބެއް ދެމުން ދިޔަ އެވެ.\nމިހާ ތުއްތު ކުއްޖަކު މިކަހަލަ މަގާމަކަށް ހޮވުނީ ކިހިނެއް ބާއޭ ވަރަށް ގިނަ މީހުންގެ ހިތަށް އަރާނެކަން ޔަގީނެވެ. މިއީ ފަންޑްރައިޒަރުންގެ މަސައްކަތެވެ. ލޯކަލް ޓީވީ ޗެނަލް ކޭބީޓީއެކްސް އިން ބުނި ގޮތުގައި ކޮންމެ އަހަރަކުވެސް ވައިޓްހޯލް ވޮލަންޓިއާ ފަޔާ ޑިޕާޓްމަންޓް ބީބީކިއު ފަންޑްރައިޒަގައި މޭޔަރުގެ މަގާމު ނީލަން ކިޔައި އެ މަގާމު ލިބެނީ އެންމެ މަތީ އަގެއް ހުށަހަޅާ ފަރާތަކަށެވެ. މި އަހަރު އެންމެ މަތީ ބިޑެއް ހުށަހެޅީ ޗާލީ ކަމުން އޭނާއަށް މަގާމު ލިބުނީ އެވެ.\nޓެކްސަސް ޓައުން ކައިރީގައި އޮންނަ ނަވަސޯޓާގެ ކައުންސިލްމޭން ޖޯޝް ފުލްޒް ނިއުސްވީކަށް ދީފައިވާ އިންޓަވިއު އެއްގައި ވަނީ ތުއްތު މޭޔަރު ހުވާ ކުރި ރަސްމިއްޔާތުގެ ވާހަކަތައް ހިއްސާކޮށްފަ އެވެ. އޭނާ ބުނީ މޭޔަރު ވަރަށް އުފާވެފައި 'ގޫގޫގާގާ' ކަހަލަ އަޑުތަކެއް ލައްވަން އިން ކަމަށެވެ. އެންމެން ވެސް ބޭނުންވީ ކުޑަ ކުޑަ މޭޔަރު އުރާލައި އޭނާ ގޮވައިގެން ހިނގާލަން ކަމަށާއި އެންމެން ވެސް މި ތުއްތު މޭޔަރަށް އޮތް ލޯބި ވަރަށް ބޮޑަށް ހާމަކުރި ކަމަށެވެ.\n"އަހަރެމެންގެ ގައުމުގެ ތާރީޚުގައި ވެސް މިއީ ވަރަށް އުނދަގޫ ދުވަސްވަރެއް. ކޮމިއުނިޓީއަށް ހިތްހެޔޮކަމާއި އަމާންކަން ގެނައުމަށް މޭޔާ ޗާލީގެ އެހީތެރިކަން ވަނީ ލިބިފައި. އަހަރެމެންގެ ހަގީގީ އަމާޒަކީ ވެސް މިއީ،" ފުލްޒް ބުންޏެވެ.\nމި ތުއްތު ކުއްޖާ ހުވާކުރި ރަސްމިއްޔާތު ބޭއްވީ މިފަދަ ބޮޑެތި ރަސްމިއްޔާތުތައް ވެސް ބާއްވާ ގޮތަށެވެ. ނަމަވެސް ތަންކޮޅެއް ކުޑަ ރަސްމިއްޔާތެއް ގޮތަށެވެ. މި ރަސްމިއްޔާތުގައި މޭޔާރު ކަމުގެ ހުވާ ވެސް މޭޔާ ޗާލީ ކުރި އެވެ. މި ހުވާގައި ޗާލީ ކިޔަން ޖެހޭނީ ހުރިހާ ކަމެއް ވެސް މައިންބަފައިންގެ އެހީތެރިކަމާއެކު ކުރާނެ ކަމަށެވެ. ޗާލީ ކުޑަކަމުން ހުވާ އޮތީ ހަމައެކަނި ލިޔުމެއްގެ ގޮތުގަ އެވެ.\n19 އަހަރު ފުރުނަސް އަދިވެސް ތުއްތު ކުއްޖެއް!\nތަނެއްގައި ނީށީނދެ 30 އަހަރު\nދުވަސްވީ މައިންބަފައިން ބާކީ ނުކުރާތި\nއިންތިހާބުގެ ސައްހަ ކަމާމެދު އިންތި ސުވާލުކޮށްފި


Reportgai Salaf Vaahaka Vaane, Thahuheegukohdhee - MDN - Vaguthu\nރިޕޯޓުގައި ސަލަފްގެ ވާހަކަ އޮންނާނެ، ތަހުގީގުކޮށްދީ - އެމްޑީއެން\nޖަމިއްޔަތުލް ސަލަފާއި އެ ޖަމިއްޔާއަށް ނިސްބަތްވާ ބައެއް ފަރާތްތަކުން ހިންގަމުންދާ ހަރަކާތްތަކީ ޓެރަރިޒަމަށް ބާރުދޭ އަމަލުތަކެއް ކަމާއި، އެއީ ސީރިއަސް މައްސަލައެއްކަން، ސަރުކާރުން އުވާލަން ނިންމާފައިވާ، މޯލްޑިވްސް ޑިމޮކްރެސީ ނެޓްވޯކް (އެމްޑީއެން) އިން ނެރުނު ރިޕޯޓުގައި ފާހަގަކޮށްފައިވާނެ ކަމަށް އެ ޖަމިއްޔާއިން މިއަދު ބުނެފިއެވެ.\nއެ ޖަމިއްޔާއިން މިއަދު ނެރުނު ބަޔާނެއްގައި ބުނީ، އެ ރިޕޯޓުގައި އެ ޖަމިއްޔާއާ ގުޅޭ ކަންތައްތަކަށް ފާހަގަކޮށްފައިވާކަމަށާއި، އެ މައްސަލަ ތަހުގީގުނުކޮށް ގިނަ އަހަރު ވަންދެން އޮތުމަކީ މައްސަލަ އިތުރަށް ނުރައްކާތެރިވާނެ ކަމެއް ކަަމަށް އެ ޖަމިއްޔާއިން ދެކެމެވެ. އަދި އެ މައްސަލަ ތަހުގީގުކޮށް ގާނޫނުތަކާއި އެއްގޮތަށް އަމަލު ކުރުމަށް ސަރުކާރަށް ގޮވާލާ ކަމަށް އެ ބަޔާނުގައި ވެއެވެ.\nއެމްޑީއެން އިން ބުނީ، ސަލަފް އުވާލުމަށް ގޮވާލައި އަޑު ގަދަ ވެފައިވާ ކަމަށާއި، އެއީ އެ ޖަމިއްޔާއިން ކަންބޮޑުވާ ކަމެއް ކަމަށް ބުނެއެވެ.\nއެ ޖަމިއްޔާއިން ބުނީ، ބުނީ، ސަލަފް އުވާލަން އެ ޖަމިއްޔާއިން ކަންބޮޑުވަނީ، ސަލަފާއި ގުޅޭގޮތުން ކުރެވޭ ތުހުމަތެއްގެ ސަބަބުން ޖަވާބުދާރީވުމުގެ ފުރުސަތު ދިނުމެއް ނެތި ޖަމްއިއްޔާ އުވާލުމަކީ ޑިމޮކްރެސީއާ ހިލާފު ކަމެއް ކަމަށް ވާތީ ކަމަށެވެ.\nއަދި ރާއްޖޭގައި ޖަމްއިއްޔާތައް ހިންގުމުގެ ގާނޫނީ އޮނިގަނޑަކީ، އޭގައި ވަރަށް ގިނަ މައްސަލަތައް ހުރި އޮނިގަނޑެއް ކަމަށާއި، ޖަމިއްޔާތައް އުފެއްދުމުގައި ސަރުކާރުން އިހުމާލުވެފައިވާ ކަމަށް ބުނެ އެމްޑީއެން އިން ވަނީ ސަރުކާރު ފެއިލް ވެފައިވާ ކަމަށް ބުނެފައެވެ.\nއެމްޑީއެން އިން އިތުރަށް ބުނީ، ސަރުކާރަށް އެއް އަހަރު ވެގެން ދިޔައިރު، ގާނޫނު އިސްލާހު ކުރެވިފައި ނުވާކަމަށާއި، ޔޫތް މިނިސްޓްރީން ދަނީ ގާނޫނާ ހިލާފަށް ޖަމްއިއްޔާތަކަށް ފިޔަވަޅު އަޅަމުން ކަމަށެވެ.\nއަދި އެ މައްސަލާގައި ޖަމިއްޔާތަކުގެ ރެޖިސްޓްރާރުގެ އިތުރުން، ޔޫތް މިނިސްޓްރީ ރައްޔިތުންގެ މަޖިލީހަށް ގެނެސް ޖާވާބުދާރީ ކުރުމަށް ވަނީ ގޮވާލާފައެވެ.\nސަލަފް ޖަމިއްޔާއާ ގުޅޭ މައްސަލަތައް ތަހުގީގު ކުރުމަށް އެމްޑީއެން އިން ގޮވާލިއިރު، އެ ޖަމިއްޔާއާ މެދު ފިޔަވަޅު އަޅަން މަޖިލީހުގެ ބައެއް މެންބަރުން ދަނީ ގޮވަމުންނެވެ.\nނޮވެމްބަރު 25, 2019 22:30\nގާނޫނުލް އުގޫބާތުގައާއި ގާނުނުގައި އޮތް ބޮޑު ކުށެއްކޮށް ފިލައިގެން އުޅޭ އަދި ސަސްޕެންޑްކުރި ނަމުގައި އޮްތ ލާދީނީ ޖަމާއަތަކަށް ބަސްބުނުމުގެ ހައްގެއްނޯންނާނެ. އެހެންނޫނަސް ކަލޭމެން ބުނާގޮތަށް ތަހްގީގުކުރަން ކަލޭމެންނަކީ ގައުމުގެ މީހުންތަ؟ ތިއީ ދީނަށް ގޮންޖަހާ ސިޔާސީ/ލާދީނީ އެސައިލަމަ ހޯދައިގެން ތިބި ބައެއްނު.\nއެމް. ޑީ. އެން އެބަ އުޅޭތަ. ގައިމު އުވާލައިފިޔޯ\nނޮވެމްބަރު 26, 2019 00:16\nއަނިޔާވެރިކަމަަސް ބޯލަނބާކަށް ނުޖެހޭނެ. ބައިނަލްއަގްވާމީ ހައްގެއް ފްރީޑަމް އޮފް އެކްސްޕްރެޝަންއަކީ. ސަރުކާރު ލާދީނީވީމަ ދުނިޔެ އެކީ އެމީހުނާ އެއްކޮޅަށް ކަމަށް ހީކުރިއަށް އެއީ ކުށްހީއެއް. އިންސާނީ ކަރާމާތް ގަބޫލު ކުރާ އިންސާނުން ދުނިޔޭގަ ވަރަށްގިނަ. ސެކިއުލަރ އެއީ ޝައިޠާނުން. އަގެއްނެތް ޖާހިލު ގޮތއކުޑަބައެއް. އެންމެން ނަފްރަތުކުރާބައެއް.\nނޮވެމްބަރު 26, 2019 02:07\nބޭފުޅާ ހާދަ ރުޅި އިސްތިކުރަނީ! ހަމަބިމަށް ތިރިވެ ކެއްތެރިކަމާއި، ހިކްމަތްތެރިކަމައެކު މަސައްކަތްކުރުން ބުއްދިވެރި! ތިހުރިހާ ކަމަކަކާއި ވައްްތަރެއް މި ބިންްމަތީގައި ލެއްވެވި ފަރާތުގެ ކެތްތެރިކަން ބޮޑުކަމާއެވެ! އޮގާވަންްތަކަމާއެވެ!\nނޮވެމްބަރު 26, 2019 10:24\nހާދަ "ކޫލް"އޭ ދެއްތޯ؟ ލާދީނީ ބޭފުޅެއް ދެއްތޯ.\nނޮވެމްބަރު 26, 2019 14:44\nއެހެން ދެއްތޮ! ބުނެލާ ބަަަހަކުން ލާދީނީ ކަމުގެ ތައްގަނޑު ޖަހަންޏާ ހުންނާނެތާ ވަރަށް ދީނީ ވެވިފަ! ޙައްޤު ބަޔާން ކުރަންޖެހެނީ ރުޅިއައިސް ފުފިގެން ތިބެ ކަމެއް ނޭގޭ! ީމހުން ރުޅިއަރުވައިގެން އެއްޗެހި ކިޔައިގެން ބޭޒާރުކޮށްގެން ދެރަކޮށްގެން ކަމެއްނޭގޭ! މިހެންނަ މަ ހުންނާނެތާ ވަރަށް ދީނީ ވެވިފަ!\nނޮވެމްބަރު 25, 2019 22:31\nކޮމެންޓކުރަން ބިރު ގަނޭ ކޯޓުފަޓުލޫނުގެ އަމުރެއް އައިސް ހިފާހައްޔަރު ކޮށްފާނެތީ.\nނޮވެމްބަރު 25, 2019 22:37\n.އެއްކަލަ ލާދީނީ ބައިގަނޑު\nނޮވެމްބަރު 25, 2019 22:44\nމި ލާދީނީ ބައިގަނޑު އުވާލަން ދިވެހި އެންމެހާ ރައްޔިތުން ގޮވިއިރު އަޑުއިވުނު ކަމަށްވެސް ނަހަދާ ތިބެފަ އެވާހަކަ ދެއްކި ބަޔަކަށް ވިއްޔާ ބިރުދައްކާ ގިއްގަޅުވާލަން ދިމާކޮށްފަ.އޮތްތަން މިފެންނަނީ. އެކަމަކު މިބައިގަނޑުން މިބުނީތާ ސަލަފްގެ މައްސަލަ ބަލާށޭ. ނިކަން ބަލަން ތިބޭ ފިސާރި "އަވަސް މައްސަލައެއްގެ ގޮތުގަ" ތެޅިބާލާތަން ފެންނާނެ.\nނޮވެމްބަރު 25, 2019 22:45\nކަލޭމެންނަކީ އިސްލާމްދީނުން ބަރީއަ ވެފަ ތިބި ބައެއް، ކަލޭމެންނަށާ ކަލޭމެންނަށް ބައިޢަތު ހިފި މީހުންނަށް އޮތީ ދެދުނިޔޭގެ އަބާއްޖަ ވެރިކަން. މަރުއައިސް ބައްދަލުކުރަންދެން މަޑުންތިބޭ\nނޮވެމްބަރު 25, 2019 22:47\nމިއީ ދީނަށް ޖޯކް ޖެހި އެއްޗެހިތައް ތޮށިން ބޭރުވަނީ ސަލަފްގެ އަޑަށް...\nއެމްޑީޕީ އިން ދީން ނައްތާލާ ދީނަށް ލޯބި ކުރާ މީހުންނަށް އަނިޔާ ވެރިވާން ހިންގާ އެޖެންޑާގަ މުނާފިގު ޝޭހުންތައް ތިބުމަކީ ހިތާމަ ހުރި ކަމެއް. އެހާމެ ބިރުވެރި ރަނގަބީލެއް.\nނޮވެމްބަރު 25, 2019 23:24\nބަލަ މިއީތަ އެއްކަލަ އުވާލި ލާދީނީ ބައިގަނޑު. މިއަދުގެ ސަރުކާރަކަށް ލާހިކު ކުޅަދާނައެއްނޫން ތިޔަ ޖަމިއްޔާއެއް އުވާލާކަށް. އުވައެއް ނުވެސްލާނެ. އުވާލާކަށް ނުވެސް ކެރޭނެ. އުވާލާކަށް ބޭނުމެއްވެސް ނުވާނެ. ސީދާ މިއީ ލާދީނީ ސަރުކާރުގެ މައުތު ޕީސްއެއް.\nނޮވެމްބަރު 26, 2019 00:06\nމިމީހުންގެ ވާހަކަ ނޫސްތަކުގަ ލިޔަނީ ކިއްވެތޯ. މިއީ އުވާލާފަ ވާ ބައެއް..\nނޮވެމްބަރު 26, 2019 00:25\nބަލަގަ މިގައުމުގާ ހުރި ހަރުކަށި ލީޑަރަކީ ނަސީދު ، އަފްރާސީމް އަވަހާރަ ކުރީ ނަސީދުގެ އޯޑަރަށް އުސްފަސްގަނޑު އެމްޑީޕީ ން ހިސާރު ކޮށްގެން އުޅުނު އިރު އުސްފަސްގަނޑުގާ ހުރިން މަރަން ނިންމި މީހުންގެ ލިސްޓުގާ އަފްރާސީމާ އިތުރު ބަޔަކުގެ ނަން އޮތްކަމަށް އޭރު ވާހަކަ ދެކެވުނު ވީމާ އަވަސް ފިޔަވަޅުއަޅާ ނަސީދު ހައްޔަރު ކޮށް ތަހުގީގު ކުރަންޖެހޭނެ. އަދި އަވަހާރަ ކޮށްލިތާ ގިނަ އިރެއްނުވެ އެމީހުން ރާއްޖެ އިންފުރި ވާހަކަޔާ ހައްޔަރު ކޮށްގެން އުޅެނީ ނުބައިބަޔަކު ކަމަށް ނަސީދު ވިދާޅުވި . މިކަން ކަމުން ޔަގީން ކުރެވޭވަރު ނުވޭބާ ؟\nނޮވެމްބަރު 26, 2019 00:39\nނޮވެމްބަރު 26, 2019 00:41\nޢެމްޑިއެން އުވވވ ވާލައިފިޔޭ ބުނޭ ދެން ކީއް ވއެނަމުގަކޮމެންޓް ކުރަނީ އަދިއެނަމުގަ ނޫހުގަ ޖެހީމަވވވ ވެސް އެމީހުން އިޝްތިހާރު ކޮސްދެ ވެނީދޯ\nނޮވެމްބަރު 26, 2019 01:09\nއެމްޑީއެން ގެ ނުރައްކާ އަދިވެސް ނޭނގޭ މީހުން އެބަ އުޅެއެވެ. ހާމަ ކޮށްދޭން ވީ އެވެ.\nނޮވެމްބަރު 26, 2019 01:25\nނޫނޭ ސޯލިހެއްވާ މިރީ ވެރިކަމުގައި. ރައްޔިތުން ހިތްހަމަ ޖައްސާލަން އުވާލީއޭ ކިޔައިގެން. ޝަހިންދާމެން ހާދަ ފަންވަރު ވެސް ގަދައޭ. ޝަހިންދާ ކައޭމެން ތީ އުވާލާފައި ވާ ބައެއް ނޫޫން ތަ؟ ތިއަޑުގަދަ ކުރަނޫ\nނޮވެމްބަރު 26, 2019 01:42\nސޮހޮލު ވެފައިވާ ސޯލިހަށް އެމްޑީއެން އުވާލެވިއްޖެ. ވެދާނެ ދުއާދެންނެވިފަދަ ވެރިޔަކަށްވީމަ ކަމަށްވެސް ދުނިޔެއިން ބޭރަށަ ފޮނުވައިގެން ވެސް އުވާލަފާނެ ވިއްޔަ.3ޝައިހުންގެ ކޮނޑުޖަހާފައިވާ ސަރުކާރުގެ ބަރުބޮޑުވެ ތިރިވޭ އެބަ ނުހިފެހެއްޓިގެން. ގިލިގިލި ކޮށްޓާނެ މީހަކަށް ބޭނުންވަނީ އޭރަށް މިކަން ނިމުނީ..\nނޮވެމްބަރު 26, 2019 02:11\nބަޔަކު ހައިރާނެއް ނުވާނެތަ އުވާލަން ނިންމާފައިވާ އެމްޑީއެން އިން ނޫބަޔާން ނެރެނީ މިރާއްޖޭގައި މިހާތަނަށް އެންމެ ގިނަ ޚިދުމަތްކޮށްފައިވާ ޖަމްއިއްޔާއެއްކަމުގައިވާ ސަލަފް އުވާލައި ފިޔަވަޅު އެޅުމަށް.\nނޮވެމްބަރު 26, 2019 02:20\nއެމް. ޑީ. އެން އަކައް ނޭނގޭނެ ފިޔަވަޅު އަޅަން ނޫނީ ތަޙްޤީގް ކުރަން ވީ ކަމަކާއި ނުކުރަން ވީކަން ކަމެއް.. ތިޔަ ޖަމިއްޔާ އަކާހެދިވެސް މިރާއްޖެ ބޮޑު ފިތުނަ ވެރިކަމަކާ ކުރިމަތި ލާންޖެހިޖެ.. މި ކިޔަނީ މުޅި ރާއްޖެ ކުރިމަތހި ލާންޖެހުން ވާހަކަ.. ތިޔަ ޖަމިއްޔާ ކޮށާ ކުދި ކޮށްލަންވީ ވީ އެއްމެ އަވަހަކަށް.. އުވާލަން ނިންމުމަކުން އަދި ނުވާނެ އުވާލީމަ އުވާލިކަމަށް ވާނީ.. ދީނީ އިލްމުވެރިން ވެސް މައިތިރި ވެއްޖެ އުވާލަން ނިންމީމަ..ހީވާކަހަލަ އުވާލަން ނިންމި ނިންމުން ހެން އެ އީ އެޅި ފިޔަވަޅަކީ.. އުވާނުލިޔަސް\nނޮވެމްބަރު 26, 2019 02:27\nއެހެންވީމަ ވަރައްސާފު ޖަމިއްޔަތުލް ސަލަފް އޮތީ ހައްގު މަގުގައިކަން\nނޮވެމްބަރު 26, 2019 06:10\nގާނޫނާއި ގަވާއިދާ ޚިލާފްވެގެން އުވާލުމަށް ނިއްމާފައިވާ ޖަމާއަތްތަކުން ގޮވާ ގޮވެލި ނޫސްތަކުގައި ނުޖަހައިދިނުމަށް ގޮވާލަން.\nނޮވެމްބަރު 26, 2019 06:44\nތިޔަ ލާދީނީ އެމް.ޑީ.އެން އިން ކީއްވެގެންތަ ޓެރެރިޒަމްގެ ދައުވާކޮށް ކުށް ސާބިތުވެގެން ހުކުމް އިއްވާފައި ތިއްބާ ކޯޓްތަކަށް ބިރު ދައްކައިގެން އެކަން ނުވާކަމަކަށް ހަދައިގެން މިސަރުކާރުގެ އެކި އެކި މަގާމުތަކުގައި ތިބި ޓެރެރިސްޓުންގެ ވާހަކަ ތިޔަ ރިޕޯޓްގައި ނުހިމެނީ ؟\nނޮވެމްބަރު 26, 2019 08:39\nއަދިވެސް އެބައިގަނޑު އުވައެއްނުލާތަ؟ ލާދީނީ ބައިގަނޑު މިބުނީ\nނޮވެމްބަރު 26, 2019 11:06\nމަށަށް ޔަޤީން އެކަން ކުރީ އެމްޑީއެން ގެ މީހުން! އެހެންވެ އެވަރަށް އެ ތެޅެނީ!\nނޮވެމްބަރު 26, 2019 11:18\nމިހާރަކު ތި އެމްޑީއެން އެއް ނޯންނާނެ ވުޖޫދުގަނެއްބަޔަކު ކިހިނެއް ބަޔާންނެރެނީ ހައް ހައް ހާ އިޒްރެލް މީހުންވެސް ދެރަވާނެ އިސްލާމް ދީން އޮތީތީވެ އެމްޑީއެން އިންވެސް އެއީ ސަލަފްދެކެ އަންނަރުޅިއެއް ނޫނޭ އެއީ އިސްލާމް ދީންދެކެއަންނަރުޅި އެހެންވިޔަސް ތިއޮތީ އެމްޑީއެން ސައިޒްކޮއްފަ ދެންލަލަލާ\nނޮވެމްބަރު 26, 2019 14:29\nއެމްޑީއެން މިވަނީ އުވާލަންނިންމާފަ އެމީހުންގެ މަސައްކަތް ހުރީ މެކުހުގައި މަޖިލިސް އޮތީ އެމީހުން ދިފާއުގައި ރައިސްސާލުހުރީ އެމްޑީއެން މައްސަލާގައިހަނު\nނޮވެމްބަރު 26, 2019 23:31\nތިޔައީ އެއްވެސް ހައިސިއްޔަތެއް ނެތް ޖާހިލު ބައިގަނޑެއް.\nޑިސެމްބަރު 19, 2019 22:19\nރައްޔިތުންނޭ ބައްލަވަންތިބޭތި ތިކަމުގެ ހިތިރަހަ ދިވެހިންކަރުގަ ލައްވާލާތަން މަޖުލީސް ގެ ދައުރުފެށުމާއެކު ސަލަފު ޖަމިއްޔާ އުވާލަން މަޖުލިސްއިން ނިންމާނެ ކުރިއައް އޮތްތާގަ ހަރުކަށިފިކުރުގެ ނަމުގަ ގިނަބައެއްހައްޔަރުކުރާނެ އިލްމުވެރިން ގެ އަގުވައްޓަން ބަހުގެ ހަމަލާތައް ދޭންފަށާނެ.